Dhanduverikan tharahgee kurumah japan inn 42.7 million ruffiya ge hiley ehee eh\nޖަޕާނުގެ ފަރާތުން ރާއްޖެއަށް ކަނޑައަޅުއްވާފައި ހުންނަވާ ސަފީރު ކެއިކޯ ޔަނާއީ-- ފޮޓޯ: ސަން\nދަނޑުވެރިކަން ތަރައްގީކުރުމަށް ޖަޕާނުން 42.7 މިލިއަން ރުފިޔާގެ ހިލޭ އެހީއެއް\nރާއްޖޭގެ ދަނޑުވެރިކަން ތަރައްގީކުރުމަށް ޖަޕާނު ސަރުކާރުގެ ފަރާތުން 42.7 މިލިއަން ރުފިޔާގެ ހިލޭ އެހީ ދީފިއެވެ.\nމިއީ ޔުނިއިޓެޑް ނޭޝަންސްގެ ޕްރޮޖެކްޓް ފޯ ޑިވެލޮޕިން ސަސްޓެއިނަަބަލް އެގްރިކަލްޗަރަލް އިކޮނޮމީގެ ދަށުން ރާއްޖެއަށް ޖަޕާނުން ދިން އެހީއެކެވެ. މި އެހީއަކީ ރާއްޖޭގައި ހިންގާ ކުދި އަދި މެދު ފަންތީގެ ވިޔަފާރިތަކަަށް އެހީތެރިވުމުގެ ގޮތުން ކުރިއަށް ގެންދިޔަ ސީޑް މަޝްރޫގެ ފުރަތަމަ ފިޔަވައްސާއެކު ސީޑްގެ ދެވަނަ މަޝްރޫއެއް ކުރިއަށް ގެންދިއުމަށް ދިން އެހީއެކެވެ.\nމި އެހީ ދިނުމުގެ އެގްރީމަންޓުގައި ސޮއިކޮށްފައިވަނީ ޖަޕާނުގެ ފަރާތުން ރާއްޖެއަށް ކަނޑައަޅުއްވާފައި ހުންނަވާ ސަފީރު ކެއިކޯ ޔަނާއީއެވެ. މި އެހީ ދިނުމުގެ އެގްރީމަންޓުގައި ސޮއިކުރުމަށް ބޭއްވި ހަފްލާގައި ވާހަކަދައްކަވަމުން ކެއިކޯ ވިދާޅުވީ މި އެހީއާއެކު ރާއްޖޭގައި ދަނޑުވެރިކަން ކުރާ ފަރާތްތަކަށް އިތުރު އެހީއެއް ލިބިގެންދާނެކަމަށް އުންމީދުކުރައްވާކަމަށެވެ.\nސީ އެމްބިއުލާންސްގެ ހިދުމަތަށް ޖަޕާނުން ތިން މިލިއަން ޑޮލަރުގެ އެހީއެއް\nމީހުން ބިނާކުރުމުގެ ސްކޮލަޝިޕަށް ޖަޕާނުން ހިލޭ އެހީ ދީފި


ވޯލްޑް ކަޕުގެ ޗެމްޕިއަންކަން ފްރާންސް އިން ހޯދައިފި – Faanooz\nވޯލްޑް ކަޕުގެ ޗެމްޕިއަންކަން ފްރާންސް އިން ހޯދައިފި\nJuly 15, 2018 | އަޙުމަދު އަނަސް\n2018 ވަނަ އަހަުގެ ވޯލްޑް ކަޕުގެ ޗެމްޕިއަންކަން ފްރާން އިން ހޯދައިފިއެވެ. ފްރާންސް އިން މުބާރާތުގެ ޗެމްޕިއަންކަން ހޯދާފައިވަނީ ކްރޯޝިޔާ އާއި ވާދަކޮށެވެ. މިހާރު ރަޝިޔާގައި ކުޅެމުން އަންނަ ފީފާ ވޯލްޑްކަޕްގެ ފައިނަލް މެޗުގައި މިރޭ ފްރާންސް އާއި ކްރޯޝިޔާ ވާދަކޮށްފައެވެ. މި މެޗު ފްރާންސް އިން ކާމިޔާބުކުރީ2–4ގެ ނަތީޖާއަކުންނެވެ.\nދުނިޔޭގައި ކުޅެވޭ އެންމެ ބޮޑު ފުޓުބޯޅަ މުބާރާތް ކަމަށްވާ ފީފާ ވޯލްޑްކަޕް ގައި މިއަހަރު ޖުމަލް 32 ޓީމު ބައިވެރިވެފައި ވެއެވެ. އޭގެ ތެރެއިން ފައިނަލަށް ދަތުރުކޮށްފައި ވަނީ ފްރާންސް އަދި ކްރޮޝިޔާ އެވެ.\nމިރޭގެ މެޗް ފެށިގެން 18 ވަނަ މިނެޓުގައި ކްރޯޝިޔާގެ ކުޅުންތެރިއެއްގެ ގައިގައި ޖެހިފައި ބައިކޮޅަށް ވަތް ގޯލައަކާއެކު ފްރާންސް އިން ވަނީ ލީޑު ނަގާފައެވެ. އެހެންނަމަވެސް މެޗުގެ 28 ވަނަ މިނެޓުގައި ކްރޯޝިޔާ އިން ވަނީ ގޯލައެއް ޖަހައި ދެޓީމު އެއްވަރު ކޮށްފައެވެ.\nމެޗުގެ 38 ވަނަ މިނެޓުގައި ފްރާންސްއަށް ވަނީ ޕެނަލްޓީއެއް ލިބިފައެވެ. މި ޕެނަލްޓީ ކާމިޔާބުކޮށް ފްރާންސް އިން ވަނީ އަނެއްކާވެސް ލީޑު ނަގާފައެވެ. އެއަށްފަހު ވެސް ފުރަތަމަ ހާފުގައި މޮޅަށް ކުޅެ ގިނަ ހަމަލާތައް އުފެއްދީ ކްރޯޝިޔާއިންނެވެ. އެހެނަސް އެ ޓީމަށް ލިބުނު ފުރުސަތުތަކުގެ ބޭނުން ހިފޭގޮތެއް ނުވިއެވެ.\nފުރަތަމަ ހާފެކޭ އެއްގޮތަށް ދެވަނަ ހާފުގައިވެސް ކްރޯޝިިޔާ އިން ވަނީ ތަފާތު މޮޅު ކުޅުމެއް ދައްކާފައެވެ. އެހެނަސް އަނެއްކާވެސް މެޗުގެ 59 ވަނަ މިނެޓުގައި ޕޮގްބާ ޖަހައިދިން ގޯލަ އަކާއެކު ފްރާންސްގެ ޓީމު އަނެއްކާވެސް ލީޑު މަތިވެގެން ދިޔައެވެ. އޭގެ ފަހުން ފްރާންސްގެ4ވަނަ ގޯލް ޖަހައިދިނީ މެޗުގެ 65 ވަނަ މިނެޓުގައި އެމްބައްޕެ އެވެ. އެހެނަސް އަނެއްކާވެސް މެޗުގެ 69 ވަނަ މިނެޓުގައި ކްރޯޝިޔާ ވަނީ ގޯލައެއް ޖަހާފައެވެ.\nމެޗް ނިމިގެން ދިޔައީ2–4ގެ ނަތީޖާ އަކުން ފްރާންސް 2018 ވަނަ އަހަރުގެ ވޯލްޑްކަޕް ކާމިޔާބު ކުރުމާއި އެކުގައެވެ. މި ކާމިޔާބީއާ އެކު ފްރާންސުގެ ކޯޗު ޑިޑިއޭ ޑެޝޯމްޕްސް ވެފައިވަނީ ވޯލްޑް ކަޕުގެ ޗެމްޕިއަންކަން ކުޅުންތެރިއެއްގެ ގޮތުގައި އަދި ކޯޗެއްގެ ގޮތުގައި ހޯދައި ތާރީހުން ޖާގަ ހޯދައިފަ އެވެ. އެ ޝަރަފް ދެން އޮތީ ބްރެޒިލްގެ މާރިއޯ ޒަގަލޯ އާއި ޖަރުމަނުގެ ފްރެންޒް ބެކެންބާ އަތުގަ އެވެ.\nމިއީ ފްރާންސް އިން ދެވަނަ ފަހަރެވެ. އެންމެ ފުރަތަމަ ފްރާންސް އިން ވޯލްޑްކަޕް ކާމިޔާބުކުރީ 1998 ވަނަ އަހަރުގައެވެ. އެއަހަރުގެ ވޯލްޑް ކަޕުގެ ފައިނަލް މެޗުގައި ވާދަކުރީ ފްރާންސް އާއި ބްރެޒިލް އެވެ. ފްރާންސް މުބާރާތް ކާމިޔާބުކުރީ0–3ގެ ނަތީޖާއަކުންނެވެ.


Football School September ah nunimumun, target November ah\nފުޓްބޯޅަ ސްކޫލު ސެޕްޓެމްބަރަށް ނުނިމުމުން ޓާގެޓް ނޮވެމްބަރަށް\nގައުމީ ފުޓްބޯޅަ އެކެޑެމީ ބިންގާއެޅުމަށް ބޭއްވި ރަސްމިއްޔާތުގެ ތެރެއިން --- ފައިލް ފޮޓޯ: އެފްއޭއެމް\nމިދިޔަ މަހު ހުޅުވަން އެފްއޭއެމުން ޓާގެޓް ކުރި ގައުމީ ފުޓްބޯޅަ އެކެޑެމީގެ މަސައްކަތް މިދިޔަ މަހަށް ނުނިމުމުން، ނޮވެމްބަރު މަހު ހުޅުވަން އެފްއޭއެމުން އަލުން ތާވަލު ކޮށްފި އެވެ.\nޖުލައި މަހު އެއް ވަނަ ދުވަހު އެފްއޭއެމުން ބޭއްވި ޕްރެސް ކޮންފަރެންސެއްގައި، އެ އިދާރާގެ ރައީސް ބައްސާމް އަދީލް ޖަލީލް ވިދާޅުވީ، އިންޓަނޭޝަނަލް ސްޓޭންޑަޑްގެ ފުޓްބޯޅަ އެކެޑެމީ ސެޕްޓެމްބަރު މަހު ހުޅުވާނެ ކަމަށެވެ.\n"އިރާދަ ކުރެއްވިއްޔާ ސެޕްޓެމްބަރު މަސް ތެރޭ އެކެޑެމީ ހުޅުވިގެން ދާނެ،" ބައްސާމް އޭރު ވިދާޅުވެފައި ވެއެވެ.\nނަމަވެސް ސެޕްޓެމްބަރު މަހަށް ފުޓުބޯޅަ އެކެޑެމީގެ މަސައްކަތް ނިމިގެން ނުދިޔަ އެވެ. ފުޓްބޯޅަ އެކެޑެމީ މަސައްކަތް ކުރިއަށް ގެންދަނީ ދެ ފިޔަވައްސަކަށް ބަހާލައިގެންނެވެ. ފުރަތަމަ ފިޔަވަހީގައި ހިމެނޭނީ ޓާފް ދަނޑަކާއި އެކޮމެޑޭޝަން ބްލޮކެއްގެ އިތުރުން އިދާރީ އޮފީހެކެވެ. އެ މަސައްކަތް މިހާރުވެސް ދަނީ ކުރަމުންނެވެ.\n"މިހާރުވެސް އިމާރާތް ކުރުމުގެ މަސައްކަތް އެ ދަނީ ކުރިއަށް، އަޅުގަނޑުމެންގެ މިހާރުގެ ޓާގެޓަކީ ނޮވެމްބަރު މަހު ހިދުމަތް ފެށުން،" އެފްއޭއެމްގެ ޖެނަރަލް ސެކްރެޓަރީ ހުސައިން ޖަވާޒު ވިދާޅުވި އެވެ.\nގައުމީ ފުޓްބޯޅަ އެކެޑެމީ\nފުޓްބޯޅަ އެކެޑެމީގެ ގާއިމު ކުރާނީ 100 ކުދިންނަށް ތަމްރީން ފޯރުކޮށްދެވޭ ގޮތަށެވެ. އެކެޑެމީ ކުރިއަށް ގެންދާނީ ބޯޑިން ކޮލެޖެއް ހިންގާ ގޮތަށް ކުދިންނަށް އެތަނުގައި ދިރިއުޅެވޭނެ ގޮތަށެވެ.\n"ކޮލެޖެއްގެ ބޯޑިން ހުންނަ ކަހަލަ ގޮތަކަށް މި އެކެޑެމީ ހިންގާނީ، ފުޓްބޯޅަ އާއި ކިޔެވުމާ އެކީގައި ކުދިން އައިސް ތިބޭ ގޮތަށް،" ބައްސާމް ވިދާޅުވެފައިވެ އެވެ.\n"އެކެޑެމީގައި އެ ކުދިން އެއް އަހަރުން އަނެއް އަހަރަށް ލެވަލްތައް މައްޗަށް ދާގޮތަށް ރާވާފަ ވާނީ، އަދި ހަމަ އެއާއެކީގައި ފުޓްބޯޅަ ކުޅުމުގެ ހުނަރު ވެސް ޑިވެލޮޕް ވަމުން ދާން ވާނެ."\nއެކެޑެމީއަށް ކުދިން ގެންނާނީ އަތޮޅު ތެރެއިންނެވެ. އެކެޑެމީ ފަށާނީ 13 އަހަރާއި 17 އަހަރާ ދެމެދުގެ ކުދިންނަށް އަމާޒުކޮށްގެންނެވެ. އެކެޑެމީއަށް ކުދިން ހޯދާއިރު ތިން މިންގަނޑެއް އެފްއޭއެމް ވަނީ އެކުލަވާލާފަ އެވެ.\n"އަޅުގަނޑުމެން އެބަބަލަން ކުދިންގެ އިސްކޮޅަށް، ކުދިންގެ ބަރުދަނަށް، ދެން ސިއްހީ ގޮތުން ރަނގަޅު ކުއްޖެއްތޯ ވެސް ބަލާނަން، އަދި ކިޔެވުމަށް މޮޅު ކުދިންނަށް އިސްކަން ދޭނަން." އެފްއޭއެމްގެ ޑެޕިއުޓީ ޓެކްނިކަލް ޑައިރެކްޓާ އިހްސާން އަބްދުލް ގަނީ 'ސާންތީ' ބުންޏެވެ. "13 އަހަރާއި 17 އަހަރާ ދެމެދުގެ ކުދިންނަށް ވާއިރުގައި އެއީ ސްކޫލްގައި ކިޔަވަމުންދާ ކުދިން، އަތޮޅުތަކުން ހޮވޭ ކުޅުންތެރިން މާލެ ގެނެސް މާލޭގައި ސްކްރީން ކުރުމަށްފަހު އެ ހޮވޭ ކުއްޖަކު އެކެޑެމީއަށް ގެނައުމަށް ބެލެނިވެރިޔާއާއެކު އެއްބަސްވުމެއް ހެދުމަށް ފަހު އެކެޑެމީގެ ޕްރޮގްރާމްތަކުގައި އެ ކުދިން ބައިވެރި ކުރާނީ."\nއެފްއޭއެމުން ބުނީ، އެކެޑެމީއަށް ގެންނަ ކުދިންގެ ކިޔެވުމުގެ ކަންކަން ހުޅުމާލޭ ސްކޫލް ތަކުން ހަމަޖެހިގެންދާނެ ގޮތަށް ސްކޫލްތަކާއެކު މަޝްވަރާ ކުރުމަށް ހަމަޖެހިފައިވާ ކަމަށެވެ.


vnews - Yamin maraalee dheenee gothun hah'dhu fahana elhi baeh: Police\nޔާމީން މަރާލީ ދީނީ ގޮތުން ހައްދުފަހަނަ އަޅާފައި ތިބި ބައެއް: ޕޮލިސް\nޔާމީން ރަޝީދު މަރާލި ކަމަށް ފުލުހުން ބުނާ މީހުން\nޔާމީން ރަޝީދު މަރާލީ ދީނީ ގޮތުން ހައްދުފަހަނަ އަޅާފައި ތިބި ބައެއް ކަމަށް ފުލުހުން ބުނެފި އެވެ.\nފުލުހުން މިއަދު ނޫސްވެރިންގެ ބައްދަލުވުމެއްގައި ދައްކާލި ރިޕޯޓެއްގައި ބުނެފައިވަނީ ޔާމީންގެ މަރަކީ ސިޔާސީ ކަމަކާ ގުޅުންހުރި ކަމެއް ނޫން ކަމަށެވެ. ނަމަވެސް ބުނެފައިވަނީ ޔާމީން މަރާލި މީހުންނަކީ ދީނީ ގޮތުން ހައްދު ފަހަނައަޅާފައިވާ ބައެއް ކަމަށް ގަބޫލުކުރެވޭ ކަމަށާއި މި ތަހުގީގަށް ހަތަރު ގައުމެެއްގެ އެހީތެރިކަން ވެސް ހޯދި ކަމަށްވެސް ބުންޏެވެ.\nފުލުހުން ބުނީ ޔާމީން މަރާލުމުގައި އަމަލީ ގޮތުން ބައިވެރިވި މީހުންނަކީ އެއީ ހ. އަންނާރުމާގޭ އިސްމާއިލް ހައިޝަމް ރަޝީދާއި، މ. އިރާސްމިކުގޭ އަހްމަދު ޒިހާން އިސްމާއިލް އެވެ. އަދި ޔާމީން މަރާލި ރޭ ޔާމީން ދިރިއުޅޭ ގޭގެ ކުރިމަތީގައި ފާރައަށް ހުރީ މ. ތާއިފް އިސްމާއިލް ރަޝީދު ކަމަށްވެސް ބުންޏެވެ.\nމި ތިން މީހުންގެ ތެރެއިން ދެ މީހުން ޔާމީން ދިރިއުޅޭ ގެއަށް ވަނީ އޭނާ މަރާލި ރޭ ޔާމީން ގެއަށް ވަނުމުގެ ކުރިން ކަމަށާއި އަނެކަކު ހުރީ އެ ގޭގެ ބޭރުގައި ފާރައަށް ކަމަށްވެސް ވިދާޅުވި އެވެ.\nޔާމީންގެ މަރާ ގުޅިގެން މި ތިން މީހުންގެ އިތުރުން ފުލުހުން ހައްޔަރުކޮށްފައިވަނީ މ. ކުދެހި ހަސަން ޝިފާޒާއި، މ. ޕާލްމާވިލާ މުހައްމަދު ޔަޝްފައު ރަޝީދުއާއި، ގދ. ތިނަދޫ ހިކިފިނިފެންމާގޭ އަހްމަދު ނަސޫހް އަބްދުﷲ އާއި، ގދ. ގައްދޫ ސިންދުބާންގޭ މުހައްމަދު އިފްރާން އާއި އަދި މ. ކޮޅުފުށި އީސްޓް ހުސެއިން ޒިޔާދު އެވެ.\nފުލުހުން ބުނީ ޔާމީން ވަޒީފާ އަދާކުރާ އޮފީހުން ނިކުމެގެން އޭނާ ދިރިއުޅޭ ގެ، މ. ސްޕެޓިއުލާ ގެއަށް ދިއުމަށް ހިނގައިގަތީ މިދިޔަ އޭޕްރީލް މަހުގެ 2:23 ހާއިރު ކަމަށެވެ. އޭރު ދެ މީހަކު ޔާމީނަށް ފާރަލަމުން ދިޔަ ކަމަށާއި އަދި ތިން ނަންބަރު ފާލަމާ ހަމައަށް އެމީހުން ޔާމީނަށް ފާރަލުމަށްފަހު އަނބުރާ މަސްވެރިންގެ ޕާކާ ދިމާލަށް ދިޔަ ކަމަށް ފުލުހުން ބުނެ އެވެ. އަދި ފާރަލަމުން ދިޔަ އެކަކު ދިޔައީ ފޯނުން މުއާމަލާތު ކުރަމުން ކަން ވެސް ފުލުހުން ވަނީ ފާހަގަކޮށްފަ އެވެ.\nޔާމީން މަރާލި މީހުންނަކީ ރަނގަޅު ފެންވަރަކަށް ކިޔަވައިގެން ތިބި ބައެއް ނޫން ކަން ފާހަގަކޮށް ފުލުހުން ބުނީ އެމީހުންނަކީ ދީނަށް ފުރައްސާރަ ކުރާ މީހުން ބަލައިގަންނަ ބައެއް ނޫން ކަން ތަހުގީގަށް އެނގިފައިވާ ކަމަށެވެ. ފުލުހުންގެ ވާހަކަތަކުން އެމީހުން ޔާމީން މަރާލީ އޭނާ ދީނަށް ފުރައްސާރަ ކުރާތީ ކަމަށް ދޭހަވެ އެވެ.\nފުލުހުން ބުނީ މިމައްސަލައިގެ އެއްވެސް ހެއްކެއް ނައްތާލާފައި ނުވާމެ ކަމަށާއި ޝަރީއަތަށް ބޭނުންވާ ހެކި ޕްރޮސެކިއުޓާ ޖެނަރަލްގެ އޮފީހަށް ފޮނުވާފައިވާ ކަމަށެވެ. އަދި ބުނީ އިސްލާމްދީނުގެ ނަމުގައި ނާތަހުޒީބު އަމަލުތައް ނުހިންގުމަށް އެދޭ ކަމަށެވެ.\nފުލުހުން ބުނީ ތަހުގީގު ބޭނުމަށް ބޮޑުތަކުރުފާނު މަގުގައި ހުންނަ މޭރީބްރައުންނާއި ވިލާ ކޮލެޖާއި ދެމެދުގެ މޫދުގެ ސަރަހައްދާއި، ޔާމީން މަރާލުމުގައި ބައިވެރިވި މީހުން ދިރިއުޅޭ ގެއާއ، އެމީހުން ދާނެ ކަމަށް ބެލެވޭ ރަށްތަކާއި، މާލޭގެ މަސްވެރިންގެ ޕާކާއި އެ ސަރަހައްދުގެ މޫދާއި ފަތާ ޓްރެކްގެ ސަރަހައްދުގެ އިތުރުން އެއް ނަމްބަރު ކުނިކޮށި ވެސް ބަލައި ފާސްކުރި ކަމަށެވެ.


ކަހްފު ސޫރަތުގެ ތަރުޖަމާ 39-44 – DhiSalafiyyah\nوَلَوْلَا إِذْ دَخَلْتَ جَنَّتَكَ قُلْتَ مَا شَاءَ اللَّـهُ لَا قُوَّةَ إِلَّا بِاللَّـهِ ۚ إِن تَرَ‌نِ أَنَا أَقَلَّ مِنكَ مَالًا وَوَلَدًا ﴿٣٩﴾\nއަދި ކަލޭގެ ބަގީޗާއަށް ، ކަލޭ ވަންހިނދު ، (ޝުކުރު ކުރުމުގެގޮތުން: “މިއީ ތިމަންނާއަށް) اللّه އިރާދަކޮށްދެއްވި ނިޢުމަތެއް ކަމުގައާއި އަދި މިތަކެތި ޙާޞިލްކުރުމުގައި އެއްވެސް ބާރެއް اللّه ގެ ޙަޟްރަތުން މެނުވީ ލިބިގެން ނުވޭ” ބުނިނަމަ ކޮންފަދަ ހެއްޔެވެ! – ކަލެޔަށްވުރެ އަހުރެންގެ މުދަލާއި ދަރިން މަދުކަމުގައި ކަލެޔަށް ފެނުނު ކަމުގައި ވިޔަސްމެއެވެ. —\nفَعَسَىٰ رَ‌بِّي أَن يُؤْتِيَنِ خَيْرً‌ا مِّن جَنَّتِكَ وَيُرْ‌سِلَ عَلَيْهَا حُسْبَانًا مِّنَ السَّمَاءِ فَتُصْبِحَ صَعِيدًا زَلَقًا ﴿٤٠﴾\n— ފަހެ، ކަލޭގެ ބަގީޗާއަށްވުރެ މާހެޔޮވެގެންވާ ބަގީޗާއެއް އަހުރެންގެ ރައްބު އަހުރެންނަށް ދެއްވަފާނެތެވެ! އަދި (ކިބުރުވެރިކަމާއި ނިޢުމަތަށް ޝުކުރުވެރި ނުވުމުގެ ނަތީޖާއެއްގެ ގޮތުން) ކަލޭގެ އެ ބަގީޗާގެ މައްޗަށް އެކަލާނގެ އުޑުން އާފާތެއް ފޮނުއްވަފާނެތެވެ. އެހިނދުން ، (އެންމެ ގަހެއްވެސް ހަރުނުލާ ފަދަ) ކައްސާ އޮމާން ބިމަކަށް އެތަން ވެދާނެތެވެ.\nނުވަތަ ، އެތާނގެ ފެން ، ބިންގަނޑުގެ ތެރެޔަށް އަޑިޔަށް ހިނދިގެން ހިނގައިދާނެތެވެ. ދެން އެ ފެން އަނބުރާ އަތުލުމަކަށް ކަލެޔަކަށް ކުޅަދާނަވެގެނެއް ނުވާނެތެވެ”.\nوَأُحِيطَ بِثَمَرِ‌هِ فَأَصْبَحَ يُقَلِّبُ كَفَّيْهِ عَلَىٰ مَا أَنفَقَ فِيهَا وَهِيَ خَاوِيَةٌ عَلَىٰ عُرُ‌وشِهَا وَيَقُولُ يَا لَيْتَنِي لَمْ أُشْرِ‌كْ بِرَ‌بِّي أَحَدًا ﴿٤٢﴾\nއަދި (ޢަޛާބެއް ފޮނުއްވާ) އޭނާގެ މޭވާތައް ވަށާލެވުނެވެ. (އޭނާގެ މޭވާތައް ބަގީޗާއާއެކު ، އެކީއެކައްޗަކަށް ހަލާކުވެ ނެތި ހިނގައްޖެއެވެ). އެބަގީޗާ ތެރޭގައިވީ އެންމެހާ ތަކެތި އެކަތިއަނެކެތީގެ މައްޗަށް ވެއްޓި (މުޅި ބަގީޗާ ސުންނާފަތިވެފައިވާ މަންޒަރު ފެނި) އަދި ބަގީޗާ ހެއްދުމަށް އޭނާކުޅަ ހޭދައާއި ޚަރަދުތަކުގެ މައްޗަށް (ހިތާމަކުރާ ޙާލު) ، ދެއަތް ފުރޮޅަފުރޮޅައިހުރެ ބުނެތެވެ: “އޭ ސަހަރޯއެވެ! އަހުރެންގެ ރައްބާ އެކަކުވެސް އަހުރެން ޝަރީކު ނުކުރިނަމަ، ކިހާ ރަނގަޅުވީސް ހެއްޔެވެ”.\nوَلَمْ تَكُن لَّهُ فِئَةٌ يَنصُرُ‌ونَهُ مِن دُونِ اللَّـهِ وَمَا كَانَ مُنتَصِرً‌ا ﴿٤٣﴾\nއަދި اللّه ފިޔަވައި ، އޭނާއަށް އެހީތެރިވެދޭނޭ ބަޔަކު އޭނާއަކަށް ނުވިއެވެ. އަދި އޭނާއަށް ކުރިމަތިވި މުޞީބާތް ހުއްޓުވައި (މަނާކުރެވޭނެ) މީހަކު ކަމުގައި ޚުދު އޭނާވެސް ނުވިއެވެ.\nهُنَالِكَ الْوَلَايَةُ لِلَّـهِ الْحَقِّ ۚ هُوَ خَيْرٌ ثَوَابًا وَخَيْرٌ عُقْبًا ﴿٤٤﴾\nއެތާނގައި (އެފަދަ ޙާލަތްތަކުގައި) އެހީތެރިކަމާއި މަދަދު ދެއްވުން މިލްކުވެވޮޑިގެންވަނީ ހަމައެކަނި ، ޙައްޤުވަންތަ اللّه އަށެވެ. އެކަލާނގެއީ، ޘަވާބު ދެއްވުމުގަޔާއި އެންމެފަހުގެ ނިމުން ދެއްކެވުމުގައި ، އެންމެހެޔޮ ރަސްކަލާނގެއެވެ.


Dr. Shaheem ah Madina Islamic University ge sharafuveri award eh – adduLIVE\nJun 16, 2022, 11:46 އައިޝަތު ނަޒާހަތު\nމަދީނާގެ އިސްލާމިކް ޔުނިވަސިޓީގެ ޝަރަފުވެރި އެވޯޑެއް ރާއްޖޭގެ ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދަށް ލިބިވަޑައިގެންފި އެވެ.\nރޭ އޮތް ރަސްމިއްޔާތެއްގައި ޝަހީމަށް ލިބިވަޑައިގެންފައި ވަނީ ވަނީ މަދީނާގެ އިސްލާމިކް ޔުނިވަސިޓީގެ އިސްދަރިވަރުންނަށް ދޭ އެންމެ ޝަރަފުވެރި އެވޯޑު ކަމަށްވާ "ޖައިޒަތުލްޙިއްރީޖީނައްރުއްވާދު" އެވެ. މި އެވޯޑް ލިބިވަޑައިގަތް ވާހަކަ ޝަހީމް ސޯޝަލް މީޑިއާގައި ވެސް ހިއްސާކުރައްވާފައިވެ އެވެ. މި އެވޯޑަކީ މަދީނާގެ އިސްލާމިކް ޔިނިވަސިޓީން ގްރެޖުއޭޓުވުމަށް ފަހު އެ ދަރިވަރަކު ކުރާ މަސައްކަތާއި ޤައުޟީ އަދި ބައިނަލްއަގަވާމީ ފެންވަރުގައި ކުރާ މަސައްކަތްތަކާއި އިލްމީ އަދި އިދާރީ ލީޑާޝިޕާއި އިޖުތިމާއީ ކަންކަމާއި އުފެއްދުންތެރި ވިސްނުމަށް ބަލައި ދޭ އެވޯޑެކެވެ.\nއެވޯޑާ އެކީ 50,000 ރިޔާލް (204,906ރ.) ވެސް ލިބިފައިވެ އެވެ.\nރާއްޖޭގެ އިސްލާމިކް ޔުނިވަސިޓީ (އައިޔޫއެމް) ގެ ޗާންސެލަރުގެ މަގާމު ވެސް އަދާކުރައްވާފައިވާ ޝަހީމް ވިދާޅުވީ އޭނާ އަށް ލިބިވަޑައިގަތް އެވޯޑަކީ މުޅި ރާއްޖެ އަށް ލިބިވަޑައިގަތް އެވޯޑެއް ކަމަށް ދެކެވަޑައިގަންނަވާ ކަމަށެވެ.\nޝަހީމް ސައުދީ އަރަބިއްޔާގެ މަދީނާގެ އިސްލާމިކް ޔުނިވަސިޓީ އަށް ކިޔަވާވިދާޅުވާން ވަޑައިގެންނެވީ 2000 ވަނަ އަހަރު އެވެ. އޭނާ ވަނީ ޕާކިސްތާނާއި މިސްރުގެ އިތުރުން މެލޭޝިޔާ އިން ވެސް ތައުލީމު ހާސިލްކުރެއްވި އެވެ.


Inthihaabu boamathi vefai ovvaa MOC ga gavaidhu islaahu kuranee\nއޮލިމްޕިކް ކޮމިޓީގެ ރައީސް ޝަވީދު ކުރީގެ ރައީސް ޔާމީނާ އެކު\nއޮލިމްޕިކް ކޮމިޓީގެ އިންތިޚާބު ބޯމަތިވެފައި އޮއްވާ، އަސާސީ ގަވައިދު އިސްލާހު ކުރަނީ\n25 މާރޗް 2021 - 11:48:34\nމޯލްޑިވްސް އޮލިމްޕިކް ކޮމިޓީގެ އިންތިޚާބު ބޯމަތިވެފައިވަނިކޮށް، އޮލިމްޕިކް ކޮމިޓީގެ އަސާސީ ގަވައިދު އިސްލާހު ކުރުމަށް އެކްސްޓްރާ އޯޑިނަރީ ކޮންގްރެސްއެއް ބޭއްވުމަށް ތާވަލުކޮށްފި އެވެ. އޮލިމްޕިކް ކޮމިޓީގެ އެކްސްޓްރާ އޯޑިނަރީ ކޮންގްރެސް ބާއްވަން ތާވަލުކޮށްފައިވަނީ މިއަދު ހަވީރު ކަމަށް މައުލޫމާތު ލިބިފައިވެއެވެ.\nއޮލިމްޕިކް ކޮމިޓީގެ އަސާސީ ގަވައިދު އިސްލާހު ކުރުމަށް މިއަދު އެކްސްޓްރާ އޯޑިނަރީ ކޮންގްރެސްއެއް ބާއްވަން ނިންމާފައިވާއިރު، އަސާސީ ގަވާއިދަށް ގެންނަ އިސްލާހުތަކާ ބެހޭ ތަފްސީލު މައުލޫމާތު ލިބިފައެއް ނުވެއެވެ. އެހެންނަމަވެސް މައުލޫމާތު ލިބިފައިވާ ގޮތުގައި އިސްލާހު ކުރަނީ، ކުރިން އަސާސީ ގަވާއިދަށް ގެނެސްފައިވާ އިސްލާހުތަކެއް އަނެއްކާ ބަދަލުކުރާށެވެ.\nމިހާރު އޮތް އޮލިމްޕިކް ކޮމިޓީގެ ހިންގާ ކޮމިޓީގެ ދައުރު މެއި މަހު ހަމަވާނެއެވެ. އަންނަ މެއި މަހުގެ ހިންގާ ކޮމިޓީ ދައުރުހަމަވާއިރު، މިހާރުވެސް އޮލިމްޕިކް ކޮމިޓީގެ ރައީސްކަމުގެ މަގާމުގައި ހުންނެވި މުހައްމަދު ޝަވީދުވަނީ އިތުރު ދައުރަކަށް ކުރިމަތިލައްވާނެކަން ކުރިން އިއުލާން ކުރައްވާފައެވެ. އެހެންނަމަވެސް ޝަވީދުގެ ވިސްނުން ބަދަލުވެ، އަލުން ކުރިމަތިލައްވާނެ ކަމުގެ މައުލޫމާތު ލިބިފައިވެއެވެ. މިކަމާ ގުޅޭ ގޮތުން ޝަވީދުގެ ބަހެއް ލިބިފައެއް ނުވެއެވެ.\nއޮލިމްޕިކް ކޮމިޓީގެ އިންތިހާބާ ބެހޭ މައުލޫމާތު އެ ކޮމިޓީން އަދި ހާމަކޮށްފައެއް ނުވެއެވެ.


SunOnline: Science bunaa gothun ufaa kuran kuranvee kamakee miee\nމިޙްނާ ނާސިހު 19 Oct 2019, 10:24\nސައިްނސް ބުނާގޮތުން އުފާވެރި މީހަކަށް ވެވޭނެ ގޮތްތައް\nކޮންމެ މީހެއްގެ ދިރިއުޅުމުގެވެސް "އަލްޓިމޭޓް ގޯލް"އަކީ އުފަލުގައި ހަޔާތުގެ ދުވަސްތައް ވޭތުކުރުމެވެ. މަސައްކަތުގެ ސްޓްރެސްއާއި، ދިރިއުޅުމުގެ އުދާސްތަކުން ސަލާމަތްވެ ހިތްހަމަޖެހިލައިގެން އުޅޭނެ ދިރިއުޅުމެއް ހޯދުމެވެ. މި އަމާޒާއި ހިސާބަށް ވާސިލްވުމަށް އެތައް ކަމެއް އެބަކުރަމެވެ. ދާދިފަހުން ސައިންވެރިންވެސް މިވަނީ އުފާވެރިކަން ހާސިލްކުރެވޭނެ ގޮތްތަކެއް ސައިންސްގެ އަލީގައި ހޯދާފައެވެ.\nކަސްރަތުކުރުމުގެ ސަބަބުން ހަށިގަނޑުގައި އެންޑޯފިން ރިލީޒްކޮށްދެއެވެ. އަދި ނަތީޖާއެއްގެ ގޮތުން މޫޑު ރަނގަޅުކޮށްދީ، ޑިޕްރެޝަންއާއި ދުރުކޮށްދެއެވެ. މިފަދައިން ކަސްރަތުކުރުމަށްޓަކައި ވަކި ހާއްސަ ކަމެއް ކުރާކަށް ނުޖެހެއެވެ. ދުވެލުން ހިނގާލުން، ބައިސްކަލު ދުއްވުން، ޔޯގާ، ނެށުން މިއީ ހައްތަހާވެސް ކުރެވިދާނޭ ކަންތައްތަކެވެ.\n2. ކެއުމުގައި ފެހި ބާވަތްތައް ބޭނުންކުރުން\nފެހިކަން ގަދަ ފަތްތައް ކަމުގައިވޭ ސްޕިނެޗް، ކޭލް ފަދަ ބާވަތްތަކަކީ ފޮލޭޓް މާއްދާއިން މުއްސަނދި ބާވަތްތަކެވެ. އަދި މި ފަތްތަކުން ކޮންމެ ދުވަހަކު ހަށިގަނޑަށް ބޭނުންވާ އާރްޑީއޭގެ މިންވަރުގެ 33 އިންސައްތަ ހޯދާދެއެވެ. މި މާއްދާއަކީވެސް ނަފްސާނީ މައްސަލަތަކުން ދުރުވެ، އުފާވެރިކަން ގެނެސްދޭނޭ މާއްދާއެކެވެ. 2012 ވަނަ އަހަރު މެދުއުމުރުގެ މީހުންގެ މެދުގައި ހެދި ދިރާސާއެއްގައި ޑިޕްރެޝަންގެ އަސަރު އެންމެ ކުޑަކޮށްދެއްކި މީހުންނަކީ، ފޮލޭޓް އެންމެ ގިނައިން ކެއުމުގައި ހިމެނި މީހުންނެވެ.\n3. ކޮގްނިޓިވް ބިހޭވިއަރަލް ތެރަޕީ\nމިއީ އެންޒައިޓީއާއި ޑިޕްރެޝަންއަށް ޔަގީން ފަރުވާއެކެވެ. އަދި މިފަދަ މައްސަލައެއް ނެތަސް، ނެގެޓިވް ޚިޔާލު އަންނަނަމަ އެކަމަށްވެސް މިއީ ފަރުވާއެކެވެ. މި ފަރުވާގައި، ނެގެޓިވް ޚިޔާލު މެދުވެރިވާ ސަބަބުތައް ގެނެވި އެ ޚިޔާލުތައް ޕޮޒިޓިވްކުރުމަށް އެހީވެދެއެވެ.\n4. އަމިއްލައަށް މާ ގަނޭ!\nފަހަރެއްގައިވެސް މާތަކަކީ ކޮންމެހެން ލޯބިވެރިޔާއަށް އެކަނި ދޭން ވީ އެއްޗެއްނޫނެވެ. އެންމެ ފުރަތަމަ ލޯބިވާންޖެހޭނީ އަމިއްލަ ނަފްސުދެކެއޭ ބުނާ ބީދައިން، ފުރަތަމަ މާ ގަނެދޭންވީވެސް އަމިއްލަ ނަފްސަށެވެ. ހާވާޑް ޔުނިވާސިޓީގެ ދިރާސާވެރިންތަކެއް ބުނާގޮތުން ގޭގައި ތާޒާ މާ ބެހެޢްޓުމަކީ އެމީހެއްގެ މޫޑަށް ހީވެސް ނުކުރާވަރުގެ ހިތްހަމަޖެހުމެއް ގެނެސްދޭނޭ ކަމެކެވެ. އަދި މިއީ ފޯރިއާއި ޖޯޝު ދިރިއުޅުމަށް ގެނެސްދޭނޭ ކަމެއްވެސް މެއެވެ.\nގަދަކަމުންވިޔަސް ހީލުމަކީ ސިކުޑީގެ "ހެޕިނަސް ސެންޓާ" އެކްޓިވޭޓް ކޮށްދޭނޭ ކަމެކެވެ. އެހެންކަމުން ފިލްމުތަކުން ފެންނަ "ލާފިން ކްލަބްސް"ތަކަކީ އަސްލުވެސް ހަގީގަތެކެވެ.\nމީގެ އިތުރުންވެސް ސައިންސްވެރިންގެ މި ލިސްޓުގައި ތަފާތު އެތަައް ކަމެއް ހިމެނެއެވެ، ގެއިން ބޭރަށް ނިކުމެލުމާއި، ޗޮކްލެޓް، ކޮފީ އަދި ގްރީން ޓީ ބުއިމާއި، އެހެން މީހުންނާއި ވާހަކަދައްކާ އުޅުމަކީވެސް އަހަރެމެންގެ އުދާސްތައް ފިލުވާދީ އުފާކޮށްދޭނޭ ކަމެކެވެ. ސައިންސާއި ޓެކްނޮލަޖީއިން އިންސާނީ މުޅި ދިރިއުޅުން ބަދަލުކޮށްފައިވާއިރު، ހެޔޮ ބަދަލަކަށް މިއީވެސް ކުރެވިދާނެ ކަމެކެވެ.


"Alhugandu abadhuves hunnaanee volley aaeku"\nވީއޭއެމްގެ ކުރީގެ ރައީސް މުހައްމަދު ލަތީފު -- ފޮޓޯ: ޓެކާޒް\nވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް) ގެ އިސްތިއުނާފް މައްސަލައިގައި ކުރިއަށް ނުދާން ނިންމާ، ވީއޭއެމްގެ ކުރީގެ ރައީސް މުހައްމަދު ލަތީފު، އަބަދުވެސް ހުންނާނީ ވޮލީ އާއެކު ކަމަށް އޭނާ ބުނެފި އެވެ.\nއިސްތިއުނާފު މައްސަލަ ކޯޓުން ނެގުމަށްފަހު އެކަން ހާމަވާ ލިޔުމާއި އެކު ލަތީފް ކުރި ޓްވީޓެއްގައި ބުނެފައި ވަނީ މައްސަލަ ކޯޓުން ނެގީ ވީއޭއެމްގެ މިހާރުގެ ހިންގާ ކޮމެޓީއަށް އެއްބާރުލުން ދިނުމުގެ ގޮތުން ކަމަށެވެ. އަދި ސަރުކާރުން މިނިސްޓަރު މަހްލޫފް އިއުލާނު ކޮށްފައިވާ މާލެ އޭރިއާގައި އަޅާ އިންޑޯ ސްޓޭޑިއަމް އާއި އައުޓްޑޯ ވޮލީ ކޯޓުގެ ޑިޒައިން ފެނުމުން އެކަމަށް މަރުހަބާ ކިއުމުގެ ގޮތުން ކަމަށެވެ.\nމިކަމާއި ގުޅިގެން އަވަސް އަށް މައުލޫމާތު ދެމުން ލަތީފް ބުނީ އޭނާ ހުންނާނީ އަބަދުވެސް ވޮލީއާއި އެކު ކަމަށާއި، އޭނާގެ މި ނިންމުމަކީ ވީއޭއެމްގެ މިހާރުގެ ހިންގާ ކޮމިޓީއަށް އެއްވެސް ދަތިތަކެއް ކުރިމަތި ކުރުވަން ބޭނުން ނުވާތީ ނިންމި ނިންމުމެއް ކަމަށެވެ. އަދި އޭނާގެ ފަރާތުން ވޮލީބޯޅަ ކުރިއަރުވަން ހުރިހާ އެއްބާރުލުމެއް ލިބޭނެ ކަން ފާހަގަ ކުރި އެވެ.\nމި މައްސަލަ އަކީ ވީއޭއެމްގެ ރައީސް ކަމުގައި ލަތީފު ހުރި އިރު ކޮމިޝަނާ އޮފް ސްޕޯޓްސް އާއި ދެކޮޅަށް ލަތީފު ހުށަހެޅި މައްސަލައެކެވެ. ލަތީފް މިމައްސަލަ ފުރަތަމަ ސިވިލް ކޯޓަށް ހުށަހެޅީ ވީއޭއެމްގެ ހިންގުން ނޯމަލައިޒިން ކޮމިޓީއަކާއި ހަވާލު ކުރަން ކޮމިޝަނާ އޮފް ސްޕޯޓްސް މީގެ ކުރިން އެންގީ ގާނޫނާއި ހިލާފަށް ކަމަށް ބުނެ އެވެ. ނަމަވެސް ސިވިލް ކޯޓުން އެކަމުގައި ގާނޫނާއި ހިލާފަށް ކަމެއް ހިނގާފައި ނެތް ކަމަށް ނިންމުމުން ލަތީފު ވަނީ އެމައްސަލަ އިސްތިއުނާފު ކުރުމަށް ހައި ކޯޓަށް ހުށަހަޅާފަ އެވެ.\nމިހާރު ސެންޓްރަލް އޭޝިއާ ޒޯނަލް ވޮލީބޯލް އެސޯސިއޭޝަނުގެ ރައީސް ކަން ކުރަމުން އަންނަ ލަތީފް ވީއޭއެމްގެ ރައީސް ކަމުގައި ހުރިއިރު ވީއޭއެން އުވާލައި ނޯމަލައިޒިން ކޮމިޓީ އާއި ވީއޭއެމްގެ މަސައްކަތްތައް ހިންގުން ކޮމިޝަނާ އޮފް ސްޕޯޓްސް އަޙްމަދު ސަލީމް (ހީނާ) ހަވާލުކޮށްފައިވަނީ 2019 ވަނަ އަހަރުގެ ޖޫން 10 ގަ އެވެ. ނަމަވެސް އެފްއައިވީބީގެ އިންޒާރާއެކު އެކޮމިޓީ ވަނީ އުވާލާފަ އެވެ.\nވީއޭއެމްގެ ހިންގާ ކޮމިޓީ ކޮމިޝަނާ އޮފް ސްޕޯޓްސް އަށް އުވާލެވޭނީ ދެހާލަތެއްގައި ކަމަށް ވާއިރު، އެ ދެހާލަތުން ކުރެ ހާލަތެއް މެދުވެރި ވެފައި ނުވާ ކަމަށް އޭރު މައްސަލަ ކޯޓަށް ހުށަހެޅުމަށް ފަހު ލަތީފު ބުންޏެވެ.\nއެފްއައިވީބީގެ ރައީސް މިއަދު ރާއްޖެ ވަޑައިގަންނަވަނީ\nވީއޭއެމް އިން ކޯޗުން ހޯދަނީ\nދަނޑުތައް ނުދިއްލާ މައްސަލައަށް ހައްލެއް ހޯދަނީ


ރައީސުލްޖުމްހޫރިއްޔާ އައްޑޫ ސިޓީ ގެ މަގުހެދުމުގެ ބޮޑު މަޝްރޫޢުގެ ޢަމަލީ މަސައްކަތް ރަސްމީގޮތުން ފަށްޓަވައިދެއްވައިފި - The President's Office\nރައީސުލްޖުމްހޫރިއްޔާ އައްޑޫ ސިޓީ ގެ މަގުހެދުމުގެ ބޮޑު މަޝްރޫޢުގެ ޢަމަލީ މަސައްކަތް ރަސްމީގޮތުން ފަށްޓަވައިދެއްވައިފި\n27 މާރިޗު 2022، ރިފަރެންސް: 2022-128\nރައީސުލްޖުމްހޫރިއްޔާ، އިބްރާހީމް މުޙައްމަދު ޞާލިޙް، އައްޑޫ ސިޓީ ގެ މަގުހެދުމާއި ފެންހިންދުމުގެ ނިޒާމު ޤާއިމުކުރުމުގެ ބޮޑު މަޝްރޫޢުގެ ޢަމަލީ މަސައްކަތް ފަށްޓަވައިދެއްވައިފިއެވެ. މިއަދު އައްޑޫ ސިޓީގައި ބޭއްވި ރަސްމިއްޔާތުގައި މި މަޝްރޫއު ފަށްޓަވައިދެއްވުމުގައި ރައީސުލްޖުމްހޫރިއްޔާގެ އަރިހުގައި އިންޑިޔާގެ މިނިސްޓަރ އޮފް އެކްސްޓަރނަލް އެފެއާޒް ޑރ ސުބްރަމާނިއަން ޖަޔަޝަންކަރު. އަދި މިނިސްޓަރ އޮފް ފޮރިން އެފެއަރޒް ނ.ޢ.ޢ.ވ ޢަބުދުﷲ ޝާހިދު ބައިވެރިވެވަޑައިގެންނެވިއެވެ.\nރައީސުލްޖުމްހޫރިއްޔާ ފަށްޓަވައިދެއްވި މި މަޝްރޫޢަކީ އައްޑޫސިޓީގައި މިހާތަނަށް ހިންގޭ މަގު ހެދުމުގެ އެންމެ ބޮޑު މަޝްރޫޢުއެވެ. ޖުމްލަ 1,197,068,447.16ރުފިޔާގެ މި މަޝްރޫޢު ކުރިޔަށްގެންދަނީ އެފްކޯންސް އިންފްރާސްޓްރަކްޗަރ ލިމިޓެޑާ ހަވާލުކޮށްގެންނެވެ.\nއައްޑޫ ސިޓީ ޑިވެލޮޕްމަންޓް ޕްރޮޖެކްޓުގެ ދަށުން އައްޑޫ ސިޓީ ފެންބޮޑުވުމުގެ މައްސަލައަށް ދާއިމީ ޙައްލެއް ހޯދުމުގެ ގޮތުން އައްޑޫ ސިޓީ ހިތަދޫ، މަރަދޫ، މަރަދޫ ފޭދޫ، ހުޅުދޫ އަދި މީދޫގެ ފެން ހިންދާ ނިޒާމު ޤާއިމުކުރެވޭނެއެވެ. އެގޮތުން މި މަޝްރޫޢުގައި މުޅި އައްޑޫ ސިޓީގައި 103 ކިލޯމީޓަރުގެ ސްޓޯމް ވޯޓަރ ޑްރެއިނޭޖް ޤާއިމުކުރުމަށް ހަމަޖެހިފައިވެއެވެ. މި މަޝްރޫޢުގެ މަގުހެދުމުގެ މަސައްކަތުގެ ދަށުން އައްޑޫ ސިޓީ ހިތަދޫ، މަރަދޫ، މަރަދޫ ފޭދޫ، ހުޅުދޫ އަދި މީދޫގައި 40 ކިލޯމީޓަރުގެ މަގު ތާރު އަޅައިގެންނާއި ގައު އަޅައިގެން ތަރައްޤީކުރެވޭނެއެވެ. އަދި ގާތްގަޑަކަށް 67 ކިލޯމީޓަރުގެ މަގުގައި ސިމެންތި ސްޓިބިލައިޒްޑް ބޭސް ލޭޔަރ އެޅުމަށް ހަމަޖެހިފައިވެއެވެ.\nމީގެ އިތުރުން އައްޑޫ ސިޓީގެ ހަންކެޑަ ހިމެނޭ ސަރަޙައްދުގައި މިހާރު ބޭނުންކުރަމުންދާ ލިންކްރޯޑުގެ ހުޅަނގުން ހަންކެޑައަށް ނާރާގޮތަށް ، ހިތަދޫ ގައުކެޑިއާ މަރަދޫ ގުޅާލުމަށްޓަކައި 1.4 ކިލޯ މީޓަރުގެ4ލޭނުގެ އައު ލިންކްރޯޑެއް ހެދުން ވެސް ހިމެނެއެވެ.


ތުއްތު ކުއްޖެއް ކިނބިއްސެއް އަޅައިފިނަމަ އެކުއްޖާގެ ބަދަލުގައި الحمد لله ކިޔަން ޖެހޭނެތޯއެވެ؟ – DhiSalafiyyah\nތުއްތު ކުއްޖެއް ކިނބިއްސެއް އަޅައިފިނަމަ އެކުއްޖާގެ ބަދަލުގައި الحمد لله ކިޔަން ޖެހޭނެތޯއެވެ؟\n10/01/2017 ޢިލްމުވެރިންގެ ފަތުވާއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nސުވާލު: އަޅުގަނޑުގެ ކުޑަ ދަރިފުޅު ކިނބިހިއަޅާ ކޮންމެ ފަހަރަކު އަޅުގަނޑު الحمد لله ކިޔަމެވެ. މީ ބިދުޢައެއްތޯ؟\nޖަވާބު: ޙަމްދުހުރީ ﷲ އަށެވެ.\nމީހަކު ކިނބިއްސެއް އަޅައި، الحمد لله ކިޔައިފިނަމަ އެމީހާއާ ދިމާއަށް يرحمك الله ކިޔުމަކީ އިސްލާމީ އަދަބުތަކުގެ ތެރެއިންވާ ކަމެކެވެ. ހަމައެހެންމެ އެއީ އެއް މުސްލިމަކު އަނެއް މުސްލިމެއްގެ މައްޗަށްވާ ޙައްޤެކެވެ. ނަމަވެސް ކިނބިހި އެޅި މީހާ الحمد لله ނުކިޔާނަމަ، ދެން ހުރި މީހާ يرحمك الله ކިޔުމެއް ނެތެވެ.\nއަނަސްބިން މާލިކް ގެ ކިބައިން ބުޚާރީ އާއި މުސްލިމް ރިވާކުރައްވާފައިވާ ޙަދީޘެއްގައި ވެއެވެ.\nعَنْ أَنَسِ بْنِ مَالِكٍ رَضِيَ اللَّهُ عَنْهُ قَالَ : عَطَسَ رَجُلَانِ عِنْدَ النَّبِيِّ صَلَّى اللَّهُ عَلَيْهِ وَسَلَّمَ فَشَمَّتَ أَحَدَهُمَا وَلَمْ يُشَمِّتْ الْآخَرَ فَقِيلَ لَهُ فَقَالَ : ( هَذَا حَمِدَ اللَّهَ ، وَهَذَا لَمْ يَحْمَدْ اللَّهَ ) . – البخاري (6221) ومسلم (2991)\nމާނައީ: އަނަސް ރަޟިޔަﷲ ޢަންހު ވިދާޅުވިއެވެ. “ދެ މީހަކު ރަސޫލާ ޞައްލަﷲ ޢަލައިހި ވަސައްލަމަގެ ޙާޟިރުގައި ކިނބިހި އެޅުމުން، އެތަނުން އެކަކާ މުޚާތަބުކޮށް ކީރިތި ރަސޫލާ يرحمك الله ވިދާޅުވެ، އަނެކަކާ މުޚާތަބުކޮށް ވިދާޅެއްނުވެއެވެ. އެކަމާ ބެހޭގޮތުން އެކަލޭގެފާނުގެ އަރިހުގައި ސުވާލު ދެންނެވުނު ހިނދު އެކަލޭގެފާނު ވިދާލުވިއެވެ. “މި މީހާ ﷲއަށް ޙަމްދުކޮށްފިއެވެ. (އެބަހީ الحمد لله ކިޔައިފިއެވެ). ނަމަވެސް ދެންހުރި މީހާ ﷲއަށް ޙަމްދު ނުކުރެއެވެ. ބުޚާރީ (6221)، މުސްލިމް (2991).\nوعَنْ أَبِي بُرْدَةَ قَالَ : ” دَخَلْتُ عَلَى أَبِي مُوسَى وَهُوَ فِي بَيْتِ بِنْتِ الْفَضْلِ بْنِ عَبَّاسٍ فَعَطَسْتُ فَلَمْ يُشَمِّتْنِي ، وَعَطَسَتْ فَشَمَّتَهَا ، فَرَجَعْتُ إِلَى أُمِّي فَأَخْبَرْتُهَا ، فَلَمَّا جَاءَهَا قَالَتْ : عَطَسَ عِنْدَكَ ابْنِي فَلَمْ تُشَمِّتْهُ ، وَعَطَسَتْ فَشَمَّتَّهَا ؟\nفَقَالَ : إِنَّ ابْنَكِ عَطَسَ فَلَمْ يَحْمَدْ اللَّهَ فَلَمْ أُشَمِّتْهُ ، وَعَطَسَتْ فَحَمِدَتْ اللَّهَ فَشَمَّتُّهَا ؛ سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ : ( إِذَا عَطَسَ أَحَدُكُمْ فَحَمِدَ اللَّهَ فَشَمِّتُوهُ فَإِنْ لَمْ يَحْمَدْ اللَّهَ فَلَا تُشَمِّتُوهُ ) رواه مسلم (2992) .\nއަބޫ ބުރުދާގެ ކިބައިން ރިވާވެގެންވެއެވެ. އަބޫ މޫސާ، ފަޟްލު ބިން އައްބާސްގެ ދަރިކަނބަލުންގެ ގޭގައި ވަނިކޮށް އަޅުގަނޑު އަބޫ މޫސާގެ ގާތަށް ދިޔައީމެވެ. އަޅުގަނޑު އެތަނުގައި ހުރެ ކިނބިހި އެޅި ހިނދު އަބޫ މޫސާ يرحمك الله ނުކީނަމަވެސް އެ އަންހެން ކުއްޖާ ކިނބިހި އެޅި ހިނދު އޭނާއާ މުޚާތަބުކޮށް يرحمك الله ކިޔެވެ. އަޅުގަނޑު ގެއަށްގޮސް އަޅުގަނޑު މަންމަ ގާތުގައި އެވާހަކަ ބުނީމެވެ. އަބޫ މޫސާ އަޅުގަނޑުގެ މަންމަ ގާތަށް އައި ހިނދު މަންމަ އޭނާއާ ދިމާއަށް ބުންޏެވެ. “އަހަރެންގެ ދަރިފުޅު ތިބާގެ ކުރިމަތީގައި ކިނބިހި އެޅުމުން ތިބާ يرحمك الله ނުބުނެއެވެ. ނަމަވެސް އެ އަންހެންކުއްޖާ ކިނބިހި އެޅުމުން ތިބާ يرحمك الله ބުނީމުއެވެ”. އެހިނދު އަބޫ މޫސާ ދެންނެވިއެވެ. ” ތިބާގެ ފިރިހެން ދަރިފުޅު ކިނބިހި އެޅިނަމަވެސް ﷲ އަށް ޙަމްދު ނުކުރެއެވެ. އެހެންކަމުން ތިމަން يرحمك الله ނުކިޔަމެވެ. އެއަންހެންކުއްޖާ ކިނބިހި އެޅުމަށްފަހު ﷲއަށް ޙަމްދު ކުރިއެވެ. އެހެންކަމުން ތިމަން يرحمك الله ކީއެވެ. ރަސޫލާ ޞައްލަﷲ ޢަލައިހި ވަސައްލަމަ ޙަދީޡް ކުރައްވަނިކޮށް ތިމަން އަޑުއެހީމެވެ. “ތިޔަބައިމީހުންގެތެރެއިން މީހަކު ކިނބިހި އެޅުމަށްފަހު ﷲއަށް ޙަމްދުކޮށްފިނަމަ، އޭނާ އަށް يرحمك الله ބުނާށެވެ. ނަމަވެސް އޭނާ ﷲއަށް ޙަމްދު ނުކުރިނަމަ އޭނާއަށް އެހެން ނުބުނާށެވެ.” (މުސްލިމް 2992).\nއިމާމު ނަވަނީ ރަޙިމަހުﷲ ވިދާޅުވެފައިވެއެވެ. ” މިއިން ދޭހަކޮށްދެނީ މީހަކު ކިނބިހި އެޅުމަށްފަހު ﷲއަށް ޙަމްދުކޮށްފިނަމަ، އޭނާއަށް يرحمك الله ބުނުން ބާރުއަޅުއްވާފައިވާކަމެވެ. އަދި އޭނާ ﷲ އަށް ޙަމްދުނުކޮށްފިނަމަ يرحمك الله ބުނުން މަކުރޫހަކަމެވެ. ނަމަވެސް ކިނބިހި އެޅި މީހާ الحمد لله ކިޔައި، އަނެއް މީހާއަށް އެ އަޑު ނީވެއްޖެނަމަ، އޭނާ يرحمك الله ބުނާކަށް ނުޖެހޭނެއެވެ.\nމާލިކް ވިދާޅުވިއެވެ. އޭނާ ﷲއަށް ޙަމްދުކުރި އަޑު ނީވެއްޖެނަމަ އޭނާ يرحمك الله ކިޔާކަށް ނުޖެހޭނެއެވެ. ނަމަވެސް އޭނާ ގާތުގައި ހުރި އެހެން މީހެއް يرحمك الله ކިޔާތަން ފެނިޖެނަމަ ތިބާވެސް ކިޔަންޖެހޭނެއެވެ. ” شرح النووي على مسلم ” (18/121) .\nކުޑަކުއްޖާއަކީ ތަންދޮރު އެނގޭވަރުގެ، އަދަބުތައް ދަސްކޮށްދިނުމުން އެބުނާ އެއްޗެއް އެނގި އެއާ އެއްގޮތަށް ޢަމަލުކުރަން އެނގޭ އުމުރުގެ ކުއްޖެއްކަމުގައި ވާނަމަ، ކިނބިހި އެޅުމުން الحمد لله ކިޔަން ދަސްކޮށްދޭން ޖެހޭނެއެވެ. އެހެނީ ރަސޫލާ ޞައްލަﷲ ޢަލައިހި ވަސައްލަމަ ކުޑަކުއްޖަކަށް ކެއުމުގެ އަދަބުތައް ދަސްކޮށްދެއްވިކަމަށް ޞައްޙަ ޙަދީޘްތަކުން ވާރިދުވެފައި އެބަހުއްޓެވެ.\nކުޑަކުދިންނާއި އަލަށް އިސްލާމްވާ މީހުންނަށް الحمد لله ކިޔަން ދަސްކޮށްދޭން ވާނެއެވެ. ހަމައެހެންމެ، ބާދިޔާތެރޭގައި އުޅެ ބޮޑުވެފައިވާ މީހުންނަށްވެސް މިއާދަތަށް ދަސްކޮށްދޭންވާނެއެވެ. އެހެނީ އެފަދަ ގޮތަކަށް ބޮޑުވެފައިވާ މީހުންނަށް މިފަދަ އާދަތައް ނޭނގުމަކީ އެކަށީގެންވާ ކަމެކެވެ.\nކުޑަކުއްޖަކު ކިނބިހި އެޅުމަށްފަހު ﷲ އަށް ޙަމްދުކޮށްފިނަމަ އެނާއަށް يرحمك الله ، ނުވަތަ ތިބާއަށް ﷲ ބަރަކާތް ލައްވާށިއެވެ، މިފަދަ އިބާރާތެއް ބުނެވިދާނެކަމަށް ޝައިޚް ޢަބްދުލް ޤާދިރް ބަޔާން ކުރައްވާފައިވެއެވެ. “مطالب أولي النهى” (1/945) وينظر ” كشاف القناع” (2/158) .\nﷲއަށް ޙަމްދުކުރާ މުސްލިމް އަޚާގެ މައްޗަށް ވާ ޙައްޤަކީ ކުޑައެއް ބޮޑެއް ތަފާތުކުރުމެއް ނެތި އަދާކޮށްދޭންޖެހޭ ޙައްޤެއްކަމުން، ކުޑަކުއްޖަކު ވިޔަސް އެކުއްޖާ ޙަމްދުކޮށްފިނަމަ يرحمك الله ކިޔަންޖެހޭނެއެވެ.\nއެއީ ވާހަކަ ނުދެއްކޭވަރުގެ ތުއްތު ކުއްޖެއްނަމަ، ބައެއް ޢިލްމުވެރިން ދެކިލައްވާ ގޮތުގައި އެކުއްޖާ ބެލެނިވެރިޔާ އެކުއްޖާގެ ބަދަލުގައި الحمد لله ކިޔަންޖެހޭނެއެވެ. ނަމަވެސް ބޮޑަށް ބުރަވެވޭ ގޮތަކީ الحمد لله ކިޔަންޖެހޭނީ ކނބިހި އަޅާ ކުއްޖާކަމަށެވެ. އަދި އޭނާގެ ބަދަލުގައި އެހެން މީހަކު އެހެން ކިޔާކަށް ނުޖެހޭނެއެވެ. ނަމަވެސް ތުއްތު ކުއްޖާއަށް ކިނބިހި އެޅުމުން އެކުއްޖާއަށް ޓަކައި ހެޔޮ ދުޢާ ކޮށްދިނުމަކީ މައްސަލައެއް އޮތްކަމެއް ކަމުގައެއް ނުދެކެމެވެ. އެހެނީ ކުއްޖާ الحمد لله ނުކީ ފަރުވާކުޑަވުމުގެ ސަބަބަކުން ނޫނެވެ. އެހެންނަމަވެސް މިގޮތަށް ދުޢާ ކުރުމަކީ ކޮންމެފަހަރަކު ކުރާ، އާދައަކަށް ހަދައިގެން ނުވާނެއެވެ.\nއިބްނު މުފްލިހް ރަޙިމަހުﷲ، އައް ޝަރުޢިއްޔާ (243/2) ގައި ވިދާޅުވެފައިވެއެވެ.\nޢަބްދުﷲ ބިން އަޙްމަދު އަލްޙަސަންގެ ކިބައިން ރިވާކުރައްވާފައިވެއެވެ. ކިނބިހި އަޅާ ކުޑަކުއްޖަކާ މެދު އަލް-ޙަސަންގެ އަރިހުން ސުވާލު ދެންނެވުނެވެ. އޭނާ ވިދާޅުވިއެވެ. އެކުއްޖާއަށް ބުނާށެވެ. ތިބާއަށް ރަޙްމަތް ލައްވާށިއެވެ.\n“އައްނަޒްމު” ގެ މުއައްލިފު ވިދާޅުވެފައިވެއެވެ. ކުޑަކުއްޖަކު ކިނބިހި އަޅައިފިނަމަ އޭނާ ލައްވައި الحمد لله ކިޔުއްވޭތޯ މަސައްކަތް ކުރަންވާނެއެވެ. ދެން އޭނާއަށް يرحمك الله މިފަދަ ބަހެއް ބުނާނީއެވެ. އަދި އެކުއްޖާއަށްވެސް ޖަވާބުގައި ބުނާނެ އެއްޗެއް ދަސްކޮށްދޭންވާނެއެވެ.\nއެއީ ތުއްތު ކުއްޖެއްނަމަ އޭނާގެ ގާތުގައި ހުރި މީހަކު الحمد لله ކިޔުމުން ފުދޭނެއެވެ. ދެން ކުއްޖާއާ ދިމާއަށް މަތީގައި ބަޔާން ކުރެވިފައިވާފަދަ ލަފްޒުތަކެއް ބުނާނީއެވެ. އިބްނު މުފްލިޙް ވިދާޅުވެފައިވެއެވެ. “ކުއްޖާއަށް ޖަވާބުގައި ބުނާނެ އެއްޗެއް ދަސްކޮށްދިނުމަކީ ސަލާމް ބަލައިގަތުމުގެ މައްސަލައާ އެއްގޮތް ކަމެކެވެ. (އެބަހީ: ސަލާމާއި، ޖަވާބުގައި ބުނާ ބަހާއި، ދެބައި އެކުވެގެން ނުވާނެއެވެ).” ނަމަވެސް ގިނަ ޢިލްމުވެރިންގެ ރައުޔައަށް ބަލާއިރު ބުރަވެވޭ ގޮތަކީ ކުއްޖާ الحمد لله ނުކީ ކަމުގައި ވިޔަސް އެކުއްޖާއަށްޓަކައި ދުޢާ ކޮށްދެވޭނޭ ކަމެވެ. އެހެންނަމަވެސް، މިދުޢާއަކީ يرحمك اللهފަދަ ދުޢާއަކަށް ވުމުން الحمد لله ގުޅިފައި ވާން ޖެހޭނެކަމަށްވެސް ބުނެވިދާނެއެވެ. ނަމަވެސް ބޮޑަށް ޞައްޙަކަމަށް ބެލެވެނީ ފުރަތަމަ ގޮތެވެ. ” الآداب الشرعية ” ( 2/327) .\nނޯޓް: މި ލިޔުމަކީ އިސްލާމްކިޔުއޭގައިވާ މިލިޔުން އަޞްލަކަށް ބަލައިގެން ލިޔެފައިވާ ލިޔުމެކެވެ.


2 އަހަރުގެ އަންހެން ކުއްޖާއަށް ޖިންސީ ގޯނާ ކުރުމަކީ ޖަނަވާރުންގެ އަމަލެއް ކަމަށް ރައީސް މައުމޫން ވިދާޅުވެއްޖެ\nމަނާހިލް 17 ޖެނުއަރީ 2020\nދެކުނުގެ އަތޮޅެއްގައި ދެ އަހަރުގެ އަންހެން ކުއްޖަކަށް ކުރި ޖިންސީ ގޯނާ އަކީ ގަބޫލުފުޅުކުރައްވަން ދަތި، ޖަނަވާރުގެ އަމަލެއް ކަމަށް ކުރީގެ ރައީސް، އަލްއުސްތާޒް މައުމޫން ޢަބްދުލްޤައްޔޫމް ވިދާޅުވެއްޖެއެވެ. މިއަދު ކުރެއްވި ޓުވީޓެއްގައި އެމަނިކުފާނު ވިދާޅުވީ އެކަންކުރި ބަޔަކަށް ގާނޫނީ ގޮތުން ދެވެން އޮތް އެންމެ ބޮޑު އަދަބެއް ދޭންޖެހޭ ކަމަށެވެ.\nފޭސްބުކްގައި މީހަކު އާއްމުކުރި ޕޯސްޓެއްގަިއ ބުނި ގޮތުގައި އެކުއްޖާގެ މަންމައާއި ބައްޕައަކީ ވެސް މަސްތުވާ ތަކެއްޗަށް ދެވި ހިފާފައިވާ މީހުންނެވެ. އެ ކުއްޖާ ބަލަހައްޓަމުން އައީ އޭނާގެ މަންމައާއި ބަައްޕައެވެ. ނަމަވެސް މަސތުވާ ތަކެތީގެ ސަބަބުން ސިއްހީ ހާލަތެއް މެދުވރިވެގެން މި މަހުގެ 13ވަނަ ދުވަހު އޭނާގެ މަންމަ މާލެ ގެންވިފައިވާ ކަމަށް އެ މީހާ ބުނެފައިވެއެވެ. ގޭގައި އެއްވެސް އަންހެނަކު ނޫޅޭތީ ކުއްޖާއާއި ހަވާލުވާން ބޮޑުދައިތަ އެދުމުން ބައްޕަ އެގޮތަށް އެއްބަސް ނުވީ ކަމަށް އޭނާ ބުނެފައިވެއެވެ.\nކުއްޖާއަށް ޖިންސީ ގޯނާ ކޮށްފައިވާކަން އެނގުނީ ބޮޑު ދައިތަ ގާތު ޖިންސީ ގުނަވަނުގައި ރިއްސާ ކަމަށް އެ ކުއްޖާ ބުނުމުންނެވެ. އެ ކުއްޖާގެ ފަރާތުން އެނގުނު ގޮތުގަިއ އޭނާއަށް ގޯނާކުރީ ބައްޕައެވެ. ހޮސްޕިޓަލަށް ގެންދިއުމުން ކުއްޖާއަށް ލިބިފައިވާ ޖިސްމާނީ ގެއްލުންވެސް ރަނގަޅު ނުކުރެވޭނޭ ކަމަށް ބުނެފައިވާ ކަމަށް ވެއެވެ.\n2 އަހަރުގެ ކުއްޖަކަށް ިޖިންސީ ގޯނާ ކުރި ކަމަށް ބުނެ ފޭސްބުކްގައި އާއްމނު ކޮށްފައިވާ ޕޯސްޓު\nފޭސްބުކްގައި މައުލޫމާތު ހިއްސާކުރި ފަރާތުން ބުނި ގޮތުގައި އެ ކުއްޖާއަށް ޖިންސީ ގޯނާ ކުރި ކަމަށް ތުހުމަތު ކުރެވެނީ ބައްޕައާއި ކާފަ އަދި މުނި ކާފަގެ މައްޗަށެވެ. ޖެންޑަރ މިނިސްޓްރީއިން ވަނީ މިހާރު އެ ކުއްޖާއާ ހަވާލުވެފައެވެ.\nމިކަން ހިނގާފައިވަނީ ދެކުނުގެ އަތޮޅެއްގައި ކަމަށް އަޑު ފެތުރިފައިވީ ނަމަވެސް އެކަމާ ގުޅޭ އެއްވެސް ތަފްސީލެއް ކަމާ ބެހޭ ފަރާތްތަކުން އަދި ހާމަ ކޮށްފައެއް ނުވެއެވެ.\nއަރުޝީފަށް ނެގީ 17/01/2020 09:55\nއެންމެފަހުން އަޕްޑޭޓްކުރީ 17/01/2020 09:55


SunOnline: La Liga: El Classico ge kurin Barcelona hifehetty Sociedad\nއެލްކުލެސިކޯގެ ކުރިން ބާސެލޯނާ ހިފެހެއްޓީ ސޮސިއެޑޭޑުން\nޢަބްދުﷲ އައިމަން 15 Dec 2019, 11:29\nބާސެލޯނާއާއި ރެއާލް ސޮސިއެޑޭޑް ރޭ ކުޅުނު މެޗުގެ ތެރެއިން: އެ މެޗު ނިމުނީ 2-2 ގެ ނަތީޖާ އަކުން އެއްވަރުވެގެން --- ފޮޓޯ// އޭޕީ\nކުރިއަށް އޮތް އެލްކުލެސިކޯގެ ކުރިން ރޭ ސްޕެނިޝް ލީގުގައި ރެއާލް ސޮސެއިޑޭޑާއި ދެކޮޅަށް އެންމެ ފަހުގެ ޗެމްޕިއަން ބާސެލޯނާ ކުޅުނު މެޗު އެއްވަރުވެއްޖެ އެވެ.\nރަށުން ބޭރުގައި ރޭ ކުޅުނު އެ މެޗުގައި ދެ ޓީމުގެ ފަރާތުން ވެސް ވާދަވެރި ކުޅުމެއް ފެނިގެން ދިޔަ އިރު މެޗު ނިމުނީ 2-2 އިން އެއްވަރުވެގެންނެވެ. މި ނަތީޖާއާ އެކު ބާސެލޯނާ މިވަގުތު އެއްވަނައިގައި އޮތީ 16 މެޗު ކުޅެގެން ލިބުނު 35 ޕޮއިންޓާ އެކު އެވެ. އެ ޓީމާއި އެންމެ ގާތުން ވާދަކުރާ ރެއާލް މެޑްރިޑް އެއްމެޗު މަދުން ކުޅެގެން ވަނީ 34 ޕޮއިންޓް ހޯދައިފަ އެވެ. އެހެން ކަމުން މިރޭ ވެލެންސިއާއާ ދެކޮޅަށް ކުޅޭ މެޗުން ރެއާލް މޮޅުވެއްޖެ ނަމަ އެ ޓީމު އެއްވަނައަށް އަރާނެ އެވެ.\nރޭގެ މެޗަށް ބާސެލޯނާއިން ނުކުތީ އެ ޓީމުން މި ފަހުން ބޭނުން ކުރާ ފުލް ސްކޮޑާ އެކު އެވެ. މެޗު ފެށިގެން ވެސް ގިނަ ވަގުތު ބޯޅަ ހިފަހައްޓައިގެން ޑޮމިނޭޓް ކުރަމުން ދަނިކޮށް ސޮސިއެޑޭޑުން ލީޑު ނެގީ ލިބުނު ޕެނަލްޓީ އަކުންނެވެ. އެ ޓީމަށް ލިބުނު ކޯނަރެއް ނެގި އިރު ސާޖިއޯ ބުސްކެޓް ފައުލު ކުރީ ކަމަށް ރެފްރީ ނިންމި ނަމަވެސް ބާސެލޯނާ ކުޅުންތެރިން ވަނީ އެ މައްސަލަ ވަރަށް ބޮޑަށް ޖައްސާފަ އެވެ.\nސޮސިއެޑޭޑްގެ ގޯލަށްފަހު ބާސެލޯނާ ކުޅުން ރަނގަޅުކޮށް ގޯލަށް ޖަހަން މަސައްކަތް ކުރި އެވެ. ނަތީޖާއެއްގެ ގޮތުން ފުރަތަމަ ހާފު ނިމުމުގެ ކުރިން އެ ޓީމަށް އަލަށް ގުޅުނު އެންޓޮއިން ގްރީޒްމަން ވަނީ ނަތީޖާ ހަމަހަމަ ކޮށްދީފަ އެވެ.\nދެވަނަ ހާފުގެ ކުޅުން ފެށިގެން އިސާހިތަކު ބާސެލޯނާއިން ލީޑު ނެގި އެވެ. އެ ޓީމުގެ ކެޕްޓަން ލިއޮނެލް މެސީ ޖައްސާލި ޕާހަކުން މުޅިން ހުސްކޮށް ހުރެ ގޯލުގެ ތެރެއަށް ފޮނުވާލީ ލުއިސް ސުއަރޭޒް އެވެ. އެކަމަކު އިދިކޮޅު ޓީމުން ވަނީ އެ ހާފުގައި އިތުރު ގޯލެއް ޖަހައި ނަތީޖާ ހަމަހަމަ ކޮށްފަ އެވެ. އެ ގޯލު އެ ޓީމަށް ޖަހައިދިނީ އެލެކްސެންޑްރާ އައިސެކް އެވެ.\nއެ މެޗުގެ ނަތީޖާއާ އެކު ބާސެލޯނާއަށް ވަނީ މި މަހުގެ 18 ވަނަ ދުވަހު ރެއާލް މެޑްރިޑާ ދެކޮޅަށް ކުޅޭ މެޗަށް ޕްރެޝަރު ބޮޑު ވެފަ އެވެ. ރެއާލުން މިރޭ ކުޅޭ މެޗުން މޮޅުވެއްޖެ ނަމަ އެލްކުލެސިކޯގައި މޮޅުވާން ބާސެލޯނާއަށް މުހިއްމުވާނެ އެވެ. އެއީ އެ މެޗުން މޮޅުވާ ޓީމަކަށް އެއްވަނައިގެ ސްޕޮޓް ޔަގީންވާނެތީ އެވެ.\nކޮރޯނާގެ ބިރާ އެކު އިޓާލިއަން ލީގުގެ މެޗުތައް ފަސް ކުރަނީ\nބަޔާން މެޗުގައި ކުޑަ ކުއްޖަކު ފިތިގެން މަރުވެއްޖެ\nލެވަންޓޭއިން ރެއާލް ސިއްސުވާލިއިރު، ހަޒާޑްއަށް އަނިޔާވެއްޖެ


ދޮގު ވާހަކަ ދެއްކުމާއި ދޮގު ހަބަރު ފެތުރުމުގެ ނުރައްކާތެރިކަން މާ ބޮޑުވެއްޖެ – ހުކުރު ޙުތުބާ :: މިކަލް ނޫސް\nދޮގު ވާހަކަ ދެއްކުމާއި ދޮގު ހަބަރު ފެތުރުމުގެ ނުރައްކާތެރިކަން މާ ބޮޑުވެއްޖެ – ހުކުރު ޙުތުބާ\n11 މާރޗް 2016 11:26\nދޮގު ވަހަކަ ދެއްކުމާއި ދޮގު ހަބަރު ފެތުރުމުގެ ނުރައްކާތެރިކަން ބޮޑުވެއްޖެކަމަށް މިއަދުގެ ހުކުރު ޙުތުބާގައި ބުނެފިއެވެ.\nމިއަދުގެ ޙުކުރު ޙުތުބާގައި ދޮގު ހެދުމާއި ދޮގު ވާހަކަ ދެއްކުމާއި ދޮގު ހަބަރު ފެތުރުމުގެ ނުބައިކަމުގެ މައްޗަށް ވަނީ އަލި އަޅުވާފައި އެވެ .\nހުކުރު ޙުތުބާގައި ބުނެފައިވަނީ މުޖްތަމަޢު ފަސާދަ ކުރުމަށާއި ރަނގަޅު މަގަށް ހުރަސް އެޅުމަށް ނުބައިމީހުން ބޭނުންކުރާ އެންމެ ނުބައި އެއް ވަސީލަތަކީ ދޮގު ވާހަކަ ދެއްކުމާއި ދޮގު ހަބަރު ފެތުރުން ކަމަށެވެ.\nރަސޫލް ބޭކަލުންގެ ސީރަތަށް ބަލާއިރު ފެންނަނީ ދުޝްމަނުން އެބޭކަލުންނާއި ބެހޭގޮތުން ދޮގުވާހަކަތަށް ހަނދާތަން ކަމަށާއި މިފަދަ ދޮގު ވާހަކަތަށް ދެއްކުމުގެ މަޤްސަދަކީ ޙައްޤުގެ މަގުން މީސްތަކުން އެއްކިބާ ކުރުވުންކަމަށް ބުނެފައިވެއެވެ.\nމިގޮތުން މިއަދު ސޯޝަލް މިޑިއާގެ ތަފާތު ވަސީލަތްތަށް އައިސް ދުނިޔެ ކުޑަކުޑަ ރަށަކަށް ބަދަލުވެފައިވާ އިރު ދޮގު ވާހަކަ ދެއްކުމާއި ދޮގު ހަބަރު ފެތުރުމުގެ ނުބައިކަން މިއަދު މިވަނީ މާ ބޮޑު ވެފައި ކަމަށް ޙުތުބާގައި ބުނެފައިވެއެވެ. އަދި ސޯޝަލް މީޑިއާގައި އާއި ޓީވީ އަދި ރެޑިއީ އިން ލޮލުގައި އަޅައިގަންނާނެ ގޮތްގޮތަށް ލިޔެ ފަތުރާ ހަބަރުތަކުގެ ތެދު ދޮގު ބެލުމަށްވެސް މިއަދުގެ ހުކުރު ހުތުބާގައި ގޮވާލައްވާފައިވެއެވެ.\nމީގެ އިތުރުން ގައުމުގެ ހަމަޖެހުމަށް ލޮޅުމެއް އައިސްފާނެ ސިއްރުތަށް ބޭޒާރު ނުކުރުމަށް ވެސް މިއަދުގެ ހުކުރު ޙުތުބާގައި ވަނީ އަލި އަޅުވާލާފައިވެއެވެ.\nމި ގޮތުން މުސްލިމުންގެ ސިއްރުތަކާއި،އެމީހުންގެ އަމުނަށާއި ގައުމުގެ ހަމަޖެހުމަށް ލޮޅުމެއް ގެނެސްފާނެ ސިއްރުތަށް ބޭޒާރުކޮށް ފެތުރުމަކީ އިސްލާމްދީން ޙަރާމް ކުރައްވާފައިވާ ކަމެއްކަމަށް ބުނެފައިވެއެވެ. އަދި މިކަމުގެ ސަބަބުން ދުޝްމަނުންނަށް ޤައުމުގެ ކަންތައްތަކާއި ބެހުމަށް ދޮރު ހުޅުވިގެން ހިނގައިދާނެ ކަމަށްވެސް ބުނެފައިވެއެވެ.


Centara in3vana resort Muthaafusheegai hulhuvanee | Mihaaru\nމުތާފުށި ހިންގަން ހަވާލުކުރުމުގެ އެއްބަސްވުމުގައި ސެންޓާރާއާއެކު ވެލް ލޭންޑުން ސޮއިކުރުމަށްފަހު އެ ކުންފުނީގެ އިސްވެރިން ފޮޓޯއަކަށް ހުއްޓިގެން. ފޮޓޯ: ސެންޓާރާ\nސެންޓާރާގެ ތިންވަނަ ރިސޯޓު މުތާފުށީގައި ހުޅުވަނީ\n09 އެޕްރީލް 2017 - 09:592comments\nޓޫރިޒަމް ހަބަރުތައް ގެނެސްދޭ ހޮސްޕިޓަލިޓީ ޑޮޓް ނެޓްގައި ބުނެފައި ވަނީ ބ. އަތޮޅުގެ ހުޅަނގު ދެކުނުގައި އޮންނަ މުތާފުށި ފަސް ތަރީގެ ރިސޯޓެއްގެ ގޮތުގައި ހިންގަން ސެންޓާރާއިން ރާއްޖޭގެ ކުންފުންޏެއް ކަމަށްވާ ވެލް ލޭންޑް އިންވެސްޓްމަންޓާ އެކު އެއްބަސްވުމެއްގައި ސޮއިކޮށްފައިވާ ކަމަށެވެ. އެ އެއްބަސްވުމުގެ ދަށުން އެ ރިސޯޓް ހިންގާނީ ސެންޓާރާ ގްރޭންޑް މުތާފުށި ރިސޯޓް އެންޑް ސްޕާ މޯލްޑިވްސްގެ ނަމުގަ އެވެ.\nކަނޑު އަޑީގެ ރެސްޓޯރަންޓަކާއި ފްލޯޓިން ސިނަމާއަކާ އެކު ހަދާ ރިސޯޓުގައި 24 ބީޗްވިލާ އާއި 77 ވޯޓާ ވިލާ އާއި ހާއްސަ ތައި ސްޕާއެއް ވެސް ހިމެނޭ ކަމަށް އެ ވެބްސައިޓްގައި ބުނެފައިވެ އެވެ.\nސެންޓާރާގެ ސީއީއޯ ތިރަޔުތު ޝިރަތިވަތު ވިދާޅުވީ މުތާފުށި ހިންގަން ހަވާލުވީ ކުންފުނީގެ ވިޔަފާރި ރާއްޖޭގެ އިތުރުން ބައިނަލްއަގުވާމީ ގޮތުން ވަރުގަދަކުރުމަށް ކުރަމުން އަންނަ މަސައްކަތުގެ ދަށުން ކަމަށެވެ. އަދި އެ ރިސޯޓު ހިންގަން ލިބުމަކީ އެ ކުންފުންޏަށް ހޯދޭނެ ވަރަށް ބޮޑު ކުރިއެރުމަކަށް ވާނެ ކަމަށް ވެސް އޭނާ ވިދާޅުވި އެވެ.\nމުތާފުށި ތަރައްގީކުރަނީ ވެލް ލޭންޑާއި ޗައިނާގެ އޮރިއެންޓް އެސެޓް މެނޭޖްމަންޓް ހޮލްޑިން ލިމިޓެޑާ ގުޅިގެންނެވެ.\nވެލް ލޭންޑްގެ ޑިރެކްޓަރު މުހައްމަދު ހަމީދު ވިދާޅުވެފައި ވަނީ ސެންޓާރާ ފަދަ ކުންފުންޏަކުން މުތާފުށި ހިންގަން ހަވާލުވުމަކީ ލިބުނު ވަރަށް ބޮޑު ކުރިއެރުމެއް ކަމަށެވެ.\nސެންޓާރާއިން ރާއްޖޭގައި އިތުރު ދެ ރިސޯޓް ޕްރޮޖެކްޓް ހިންގަން މި އަހަރުގެ ތެރޭގައި ސޮއިކުރާނެ ކަމަށް ދާދި ފަހުން ބުނެފައިވެ އެވެ.\nބެންކޮކް ޕޯސްޓްއަށް ދެއްވި އިންޓަވިއުއެއްގައި އެ ކުންފުނީގެ ސީނިއަ ވައިސް ޕްރެޒިޑެންޓް ފޯ ބިޒްނަސް ޑިވެލޮޕްމަންޓް ސުޕްރަތު ޗިރަވަތު ވިދާޅުވީ ރާއްޖޭގައި އިތުރަށް އިންވެސްޓްކުރަން ބޭނުންވާ ކަމަށެވެ. އެގޮތުން އެ ކުންފުނިން އަމިއްލަ އިންވެސްޓްމަންޓަކާއި މެނޭޖްމަންޓް ޕްރޮޖެކްޓެއް ހިންގަން މި އަހަރުގެ ތެރޭގައި ސޮއިކުރެވޭނެ ކަމަށް ވެސް އޭނާ ވިދާޅުވި އެވެ.\nތައިލެންޑްގެ އެންމެ ވަރުގަދަ ހޮޓެލް ޗެއިނުން ރާއްޖޭގައި މިހާރު ވެސް ދެ ރިސޯޓެއް ހިންގަ އެވެ. އެގޮތުން އދ. މައްޗަފުށީގައި ސެންޓާރާ ގްރޭންޑް އަދި ކ. ގިރާވަރުގައި ސެންޓާރާ ރަސްފުށިގެ ނަމުގައި ފަސް ތަރީގެ ރިސޯޓެއް ދަނީ ހިންގަމުންނެވެ. އެ ކުންފުނިން ދުނިޔޭގެ ދިހަ ގައުމެއްގައި 65 ހޮޓާ ހިންގަ އެވެ.\nއިތުރު ލިޔުންތައް ބ. އަތޮޅު ޓޫރިޒަމް ސެންޓާރާ ގްރޭންޑް އައިލެންޑް ރިސޯޓް ރިސޯޓްތައް


ޔުނައިޓެޑުން ފަސޭހަކަމާއެކު ޗެލްސީ ބަލިކޮށްފި | Jazeera\tޔުނައިޓެޑުން ފަސޭހަކަމާއެކު ޗެލްސީ ބަލިކޮށްފި - Jazeera\nޔުނައިޓެޑުން ފަސޭހަކަމާއެކު ޗެލްސީ ބަލިކޮށްފި\nމުޙައްމަދު ޤާސިމް August 12, 2019 89 views0\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގައި މެންޗެސްޓާ ޔުނައިޓެޑުން 4-0 ގެ ބޮޑު ތަފާތަކުން ޗެލްސީ ބަލިކޮށްފިއެވެ.\nމިއީ 1965 ވަނަ އަހަރުގެ ފަހުން އަމިއްލަ ދަނޑުގައި ޗެލްސީ އަތުން ޔުނައިޓެޑް ހޯދި އެންމެ ތަފާތު ބޮޑު މޮޅެވެ.\nމި މެޗަށް ނިކުތްއިރު ޔުނައިޓެޑްގެ ކޯޗު އޮލެ ގުނަ ސޯލްޝެއާ ވަނީ މިފަހަރުގެ ޓްރާންސްފާ ބާޒާރުގައި އެ ޓީމުން ރެކޯޑް އަގެއްގައި ގެނައި ހެރީ މެގުއާގެ އިތުރުން އާރޮން ވަން-ބިސާކާ އަށް ފުރަތަމަ އެގާރައިން ޖާގަ ދީފައެވެ. އެކަމަކު، ޗެލްސީ އިން މި މެޗަށް ނިކުތްއިރު އާއްމުކޮށް އެ ޓީމުގެ ފުރަތަމަ އެގާރައިގައި ކުޅެމުން އަންނަ ޖަރުމަންގެ ޑިފެންޑަރު އެންޓޯނިއޯ ރުޑިގާ އާއި ބްރެޒިލްގެ އިތުބާރު ވިންގާ ވިލިއަން އަނިޔާގެ ސަބަބުން ނުކުޅޭއިރު، އާ ސީޒަނަށް އެ ޓީމުން ގެނައި އެމެރިކާގެ ހުނަރުވެރި ކުޅުންތެރިޔާ ކްރިސްޓިއަން ޕުލިސިޗަށް މެޗުގެ ފުރަތަމަ އެގާރައިގައި ހިމަނާފައެއްނުވެއެވެ.\nއޯލްޑް ޓްރެފޯޑްގައި ކުޅުނު މި މެޗު ފެށިގެން ހަތަރުވަނަ މިނެޓުގައި ޗެލްސީން ވަނީ ލީޑްނެގުމާއި ގާތަށް ޖެހިލާފައެވެ. އެގޮތުން، އެ ޓީމުގެ ކްރޮއޭޝިއާ މިޑްފީލްޑަރު މަޓެއޯ ކޮވެސިޗް ދިން ޕާހަކުން ޓެމީ އެބްރަހަމް ފޮނުވާލި ބޯޅަ އަމާޒުވީ ގޯލްގެ އަރިމަތީދަނޑިއަށެވެ.\nޔުނައިޓެޑަށް މި މެޗުގެ 18 ވަނަ މިނެޓުގައި ލީޑްނަގައިދިނީ ލިބުނު ޕެނަލްޓީއަކުން އިނގިރޭސި ފޯވާޑް މާކަސް ރަޝްފޯޑެވެ. މިއީ ރަޝްފޯޑަށް ޗެލްސީގެ ކާޓް ޒޫމާ ކުރި ފައުލަކަށް ލިބުނު ޕެނަލްޓީއެކެވެ.\nއޭގެފަހުން، ޗެލްސީ އަށް ނަތީޖާ ހަމަހަމަކޮށްދިނުމަށް ޕެޑްރޯ އާއި ރޮސް ބާކްލޭ އަށް ރަނގަޅު ފުރުޞަތުތަކެއްލިބި ބޭކާރުވެފައިވާއިރު، ފުރަތަމަ ހާފު ނިމެން ފަސް މިނެޓަށްވެފައިވަނިކޮށް ވަރަށް ހަނި އޭންގަލަކުން އެ ޓީމުގެ ފުލްބެކް އެމާސަން ޕަލްމިއެރީ ފޮނުވާލި ބޯޅަ އަމާޒުވީ އަރިމަތީދަނޑިއަށެވެ.\nދެވަނަ ހާފުގައިވެސް ޗެލްސީ އަށް ލަނޑުޖެހުމަށް ރަނގަޅު ދެ ފުރުޞަތެއްލިބި ބޭކާރުވެފައިވާއިރު، ޔުނައިޓެޑްގެ ދެވަނަ ލަނޑު، މެޗުގެ 65 ވަނަ މިނެޓުގައި އަންދްރެއަސް ޕެރޭރާ ނަގައިދިން ހުރަހަކުން ކާމިޔާބުކޮށްދިނީ އެންތަނީ މާޝިއަލް އެވެ. މިލަނޑަށްފަހު ޗެލްސީ އަށް ހަމަޖެހިނުލެވިގެން އުޅެނިކޮށް، އޭގެ ދެ މިނެޓުފަހުން، ފްރާންސްގެ އިތުބާރު މިޑްފީލްޑަރު ޕައުލް ޕޮގްބާ ދިން ރީތި ޕާހަކުން ރަޝްފޯޑް ވަނީ މެޗުގެ ނަތީޖާ 3-0 އަށް ބަދަލުކޮށްލާފައެވެ.\nޔުނައިޓެޑްގެ ފަހު ލަނޑު، މެޗު ނިމެން ނުވަ މިނެޓަށްވެފައިވަނިކޮށް އެ ޓީމުން ތަނަވަސްކުރި އަވަސް އެޓޭކަކުން ޕޮގްބާ ދިން ޕާހަކުން ޖަހައިދިނީ ބަދަލު ކުޅުންތެރިއެއްގެ ގޮތުގައި ކުޅެން ނިކުތް ޒުވާން ވިންގާ ޑެނިއަލް ޖޭމްސް އެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، އާސެނަލް ވަނީ ރަށުން ބޭރުގައި 1-0 އިން ނިއުކާސަލް ޔުނައިޓެޑް ބަލިކޮށްފައެވެ. މި މެޗުގައި އެ ޓީމުން ކާމިޔާބުކުރި ހަމައެކަނި ލަނޑުޖަހައިދިނީ ގެބޯންގެ ފޯވާޑް ޕިއޭ-އެމެރިކް އޯބަމަޔަން އެވެ. ލެސްޓާ ސިޓީއާ ދެކޮޅަށް ވުލްވަހެމްޕްޓަން ވޮންޑަރާސް ކުޅުނު މެޗު ނިމުނީ ދެ ޓީމަށް ލަނޑެއްނުޖެހި އެއްވަރުވެގެންނެވެ.


Uthuru Korea ge nuclear site nahthailumaa behey thafuseelu haamakohfi\nއުތުރުކޮރެެއާގެ ނިއުކްލިއަ ސައިޓް ނައްތައިލުމާ ބެހޭ ތަފުސީލު ހާމަކޮށްފި\nއުތުރުކޮރެއާގެ ނިއުކްލިއަ ސައިޓް ފެންނަ ސެޓެލައިޓް ފޮޓޯއެއް. ފޮޓޯ: ބީބީސީ\nނިއުލްކިއަ ޓެސްޓްތައް ކުރަން އުތުރު ކޮރެއާއިން ބޭނުންކުރަމުން އައި ސައިޓެއް ނައްތައިލަން އެގައުމުން ވީ ވައުދާ އެއްގޮތަށް އެ މަސައްކަތް ކުރާނެ ގޮތުގެ ތަފުސީލުތައް އެގައުމުން ހާމަކޮށްފިއެވެ.\nއުތުރުކޮރެއާ ސަރުކާރުގެ ނޫސް އެޖެންސީ ކޭސީއެންއޭއިން އިއްޔެ ބުނީ ޕަންގްޔީ ރީ ނަމަކަށް ކިޔާ ނިއުކްލިއަ ސައިޓް ނައްތައިލުމުގެ މަސައްކަތް ކުރާނީ މިހިނގާ މޭމަހުގެ 23 އާއި 25 އާ ދެމެދުގެ ތާރީހެއްގައި ކަމަށެވެ. އަދި ބުނީ އެ ސައިޓު ނައްތައިލުމުގެ ގޮތުން ކުރާނެ ކަމަކީ އެތަނުގައިވާ ހުރިހާ ބިންގަރާހަކަށް ގޮވާތަކެތި ލައި ގޮއްވައިލުމާއި ބިންގަރާސްތަކަށް ވަންނަން ހުރި ތަންްތަން ބަންދުކުރުމެވެ. އަދި އޭގެ އިތުރުން އެތަނުގެ މަސަައްކަތް ބެލުމަށް ބިނާކޮށްފައިވާ އެންމެހާ އިމާރާތްތައް ވެސް ނައްތައިލާނެއެވެ.\nކޭސީއެންއޭ ބުނީ ނިއުކްލިއަ ސައިޓް ނައްތައިލުމަށް ތައްޔާރުވުމުގެ ގޮތުން ކުރަން ޖެހޭ ޓެކްނިކަލް މަސައްކަތްތައް ނިއުކްލިއަ ވެޕަންސް އިންސްޓްޓިއުޓައި ކަމާ ބެހޭ އެހެން އިދާރާތަކުން ކުރަމުން އަންނަ ކަމަށެވެ. އަދި ބުނީ ސައިޓް ނައްތައިލުމުގެ މަސައްކަތް ހިނގާ ގޮތް ބަލަން އުތުރުކޮރެއާގެ އިތުރުން ބައިނަލް އަގުވާމީ ނޫސްވެރިންނަށް ވެސް ފުރުސަތު ދޭނެ ކަމަށެވެ. ނަމަވެސް އެ މަސައްކަތް ކުރާނީ އެމެރިކާއާއި އެހެން ބައެއް ގައުމުތަކުގެ މާހިރުންގެ ހާޒިރުގައި ކަމަށް ކުރިން ބުނެފަިއވާ ބުނުންް މިފަހަރު ތަކުރާރެއް ނުކުރެއެވެ.\nސައިޓު ނައްތައިލަން އުތުރުން ކަނޑައަޅާފައި މިވަނީ އެގައުމުގެ ލީޑަރު ކިމްޖޮން-އުންއާއި އެމެރިކާގެ ރައީސް ޑޮނަލްޑް ޖޭ ޓްރަމްޕް ބައްދަލުކުރައްވާ ތާރީހާ ވަރަށް ކައިރި ތާރީހެއްގައެވެ. ކިމްއާއި ޓްރަމްޕް ބާއްވަވާ ބައްދަލުވުން ވެގެން ދާނީ އުތުރުކޮރެއާއާއި އެމެރިކާގެ ލީޑަރުން ބާއްވާ ފުރަތަމަ ބައްދަލުވުމަށެވެ. އެ ބައްދަލުވުމުގައި ޓްރަމްޕް ކިމްއަށް ބާރު އަޅުއްވާނީ ނިއުކްލިއަ ހަތިޔާރުން ސަލާމަތްވެފައިވާ ތަނަކަށް ކޮރެއަން ޕެނިންސިއުލާ ހެދުމަށެވެ.\nޓްރަމްޕާއި ކިމް ބައްދަލުކުރައްވަން ހަމަޖެހި އޮތީ އަންނަ ޖޫންމަހުގެ 12 ވަނަ ދުވަހުއވެ.\nކިމްއާއި ޓްރަމްޕް ބާއްވަވާ ބައްދަލުވުން ވެގެން ދާނީ އުތުރުކޮރެއާއާއި އެމެރިކާގެ ލީޑަރުން ބާއްވާ ފުރަތަމަ ބައްދަލުވުމަށެވެ. އެ ބައްދަލުވުމުގައި ޓްރަމްޕް ކިމްއަށް ބާރު އަޅުއްވާނީ ނިއުކްލިއަ ހަތިޔާރުން ސަލާމަތްވެފައިވާ ތަނަކަށް ކޮރެއަން ޕެނިންސިއުލާ ހެދުމަށެވެ. މީގެ ކުރިން ދެކުނު ކޮރެއާގެ ރައީސް މޫން ޖައި އިންއާ އެކު ބޭއްވެވި ބައްދަލުުވުމުގައި ކިމް ވިދާަޅުވީ ނިއުކްލިއަ ހަތިޔާރު ނައްތަވައިލައްވާނެ ކަމަށެވެ.


JP ge kulli council badhaluvumeh fashaifi\nޖޭޕީގެ ކުއްލި ކައުންސިލް ބައްދަލުވުމެއް ފަށައިފި\nޖުމްހޫރީ ޕާޓީ (ޖޭޕީ) ގެ ކުއްލި ކައުންސިލް ބައްދަލުވުމެއް ފަށައިގެން ކުރިއަށް އެބަދެއެވެ.\nމި ބައްދަލުވުމާއި ގުޅޭ އިތުރު ތަފްސީލެއް ލިބޭ ގޮތް ނުވެއެވެ. މި ބައްދަލުވުން ބާއްވަމުން މި ގެންދަނީ ޖުމްހޫރީ ޕާޓީގެ ސްލޮޓެއްގައި ޓުރިޒަމް މިނިސްޓަރު ގެ މަގާމުގައި ހުންނެވި ޖޭޕީގެ ރައީސް އަދި ޓޫރިޒަމް މިނިސްޓަރު އަލީ ވަހީދުގެ އޯޑިއޯތަކެއް ސޯޝަލް މީޑިއާގައި ދައުރުވެފައި ވަނިކޮށެވެ.\nޓޫރިޒަމް މިނިސްޓަރުގެ މަގާމުގައި ހުންނެވި އަލީ ވަހީދުގެ އޯޑިއޯތަކެއް ލީކުވި މައްސަލާގައި އަލީ ވަހީދު ސަސްޕެންޑު ކުރުމަށް ޖުމްހޫރީ ޕާޓީ (ޖޭޕީ)ގެ ކައުންސިލް މެންބަރުން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހަށްވެސް ވަނީ ގޮވާލައްވާފައެވެ.\nއަލީ ވަހީދުގެ އޯޑިއޯތަކެއް ލީކުވެފައި މިވަނީ މިދިޔަ ހޮނިހިރު ދުވަހުން ފެށިގެންނެވެ. ރެއާ ހަމައަށް ފަސް އޯޑިއޯ ކްލިޕުތަކެއް ލީކުވެފައިވާއިރު ސަރުކާރުގެ ވަޒީރުންނާއި ގުޅޭ ގޮތުން އަލީ ވަހީދު ދައްކަވާފައިވާ ވާހަކަތަކާއި ގުޅިގެން އާއްމުން އަންނަނީ އަލީ ވަހީދަށް ވަރަށް ބޮޑަށް ފާޑު ވިދާޅުވަމުންނެވެ.\nމި އޯޑިއޯތަކުގައި އަލީ ވަހީދު ވާހަކަދައްކަވަމުން ގެންދެވީ އޭނާގެ ގާތް އެކުވެރިއެއް ކަމަށްވާ ޔޫތު މިނިސްޓްރީގެ ސްޓޭޓް މިނިސްޓަރު އައްސަދު އަލީ (އަޑުބަރޭ)އާއެވެ. އެންމެ ފުރަތަމަ ލީކުވި އޯޑިއޯގައި އަލީ ވަހީދު ހުތުރުބަހުން ވާހަކަދެއްކެވީ ހެލްތު މިނިސްޓަރު އަމީނަށް އިޝާރާތް ކުރައްވައެވެ. ކޮރޯނާ ވައިރަސް އިން ރައްކާތެރިވުމުގެ ފިޔަވަޅުތައް އެޅިއިރު ވެސް އަމީން ބެއްލެވީ މީޑިއާ ސްޓަންޓްތަކުން މަޝްހޫރުވެ، ކްރެޑިޓް ނެންގެވޭތޯ ކަމަށް އަލީ ވަހީދު ވިދާޅުވިއެވެ.\nޓްރާންސްޕޯޓު މިނިސްޓަރު އައިޝަތު ނަހުލާއަށް ވެސް އަލީ ވަހީދު ގުޅުއްވިއެވެ. ނަހުލާއަށް ގުޅުއްވާ އޭނާ ވިދާޅުވީ ގުޅާލީ “މިސް”ވެގެން ކަމަށެވެ. ރައްދުގައި ނުހަލާ ވިދާޅުވަނީ “މިއަދު އިރުއެރީ ކޮން ކޮޅަކުންތޯ”އެވެ. އަދި އެއަށްފަހު ނަހުލާއަށްވެސް ބޭ އަދަބީކޮށް އަލީ ވަހީދު ވާހަކަދައްކަވާފައިވެއެވެ. ނަހުލާއަކީ ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ އަނބިކަނބަލުންނެވެ. އަލީ ވަހީދަކީ އެޕާޓީގެ ރައީސްއެވެ.\nރޭ ލީކްވި އޯޑިއޯގައި އަލީ ވަހީދު ދައްކަވާފައިވަނީ އިސްލާމް ދީނުގައި ހަރާމް ކުރައްވާފައިވާ އެތައް ކަމަކަކަށް އަރައިގަންނަ ވާހަކައެވެ. އަދި އެފަދަ ކަންކަން ކުރަން ބާރު އަޅާފައިވެއެވެ.\nމި މައްސަލައާ ގުޅިގެން ޖުމްހޫރީ ޕާޓީގެ ކައުންސިލް މެންބަރުން ސޯޝަލް މީޑިއާގައި އަންނަނީ އަލީ ވަހީދުގެ މައްސަލަ ބަލައި ދިނުމަށް ރައީސް އިބްރާހީމް މުހައްމަދު ސޯލިހަށް ގޮވާލާފައެވެ. ޖުމްހޫރީ ޕާޓީގެ ސްލޮޓެއްގައި ޓޫރިޒަމް މިނިސްޓަރުގެ މަގާމުގައި ހުންނެވި އަލީ ވަހީދުގެ މައްސަލަ ބެލުމުގެ ގޮތުން ފުރަތަމަވެސް އަލީ ވަހީދު މަގާމުން ސަސްޕެންޑު ކުރުމަށްވެސް ވަނީ ގޮވާލާފައެވެ.\nޖުމްހޫރީ ޕާޓީގެ ރައީސްގެ މަގާމުގައި ހުންނެވި އަލީ ވަހީދު އަހުލާގީ މިންގަނޑު ނެއްޓިއްޖެ ނަމަ އޭނާއާ މެދު ޕާޓީންވެސް ފިޔަވަޅު އެޅުމަށް އަންނަނީ ގޮވާލަމުންނެވެ.\nމިކަމާއި ގުޅޭގޮތުން ޖޭޕީގެ ސެކްރެޓަރީ ޖެނެރަލް އަލީ އާރިފްއަށް ގުޅާލުމުން ފޯނަށް ޖަވާބު ނުދެއްވާތީ އިތުރު މައުލޫމާތު ލިބޭ ގޮތެއް ނުވިއެވެ.


S.Meedhoo veyraadi maizaan vara furihama - AO News\nސ.މީދޫ ވޭރާނޑި މައިޒާން ވަރަށް ފުރިހަމަ\nއައްޑޫ ސިޓީ މީދޫގައި ނަލަފެހި ޖަމިއްޔާއިން “ވޭރާނޑިމައިޒާން” ނަމުގައި މައިޒާނެއް ހުޅުވައިފިއެވެ.\nމި މައިޒާން ހުޅުވައި ދެއްވީ ހަފްލާގެ ޝަރަފުވެރި މެހެމާން، އައްޑޫ ސިޓީ ކައުންސިލްގެ ޑެޕިއުޓީ މޭޔަރ ޔަސްރިފްއެވެ. މި ހަފްލާގައި ވާހަކަދައްކަމުން ޔަސްރިފް ވިދާޅުވީ، ރަށްރަށުގައި އުފެދޭ ކުނި މެނޭޖްކުރުމުގެ މަޝްރޫއު ވަރަށް އަވަހަށް ފެށިގެންދާނެކަމަށާއި، އޭރުން އައްޑޫ ސިޓީ ހުޅުދޫ މީދޫގައި އުފެދޭ ކުނިވެސް ރައްކާތެރިކަމާއެކު ނައްތާލުމުގެ އިންތިޒާމުތައް ހަމަޖެހިގެންދާނެކަމަށެވެ.\nނަލަފެހި ޖަމިއްޔާއިން ހެދި މައިޒާން ފުރިހަމަކަމާއެކު ނިންމާލުމަށް ވާރާޑި ކަނބަލުންގެ ފަރާތުން ލިބުނު އެއްބާރުލުން ފާހަގަކޮށް ނަލަފެހި ޖަމްމިއްޔާއިން ޝުކުރު އަދާކޮށްފައިވާއިރު އެ ޖަމްމިއްޔާއިންވަނީ މިފަދަ މައިޒާންތައް ސާފުކޮށް ބެލެހެއްޓުމަށް އެންމެހާ ފަރާތްތަތަކަށް އިލްތިމާޒުކޮށްފައެވެ.\nނަލަފެހި ޖަމިއްޔާއަކި މީދޫ ސާފުކޮށް ބޭއްވުމަށް އިސްނަގައިގެން ރަށުގެ ސާފުތާހިރުކަން ދެމެހެއްޓުމަށް މަސައްކަތް ކުރަމުން އަންނަ ޖަމިއްޔާއެކެވެ. މިހާތަނަށް މި ޖަމިއްޔާއިން އިސްނަގައިގެން ރަށުގެ އެކި ސަރަހައްދު ތަކުގައި ވަނީ ފިނިމައިޒާން ތައް ހަދައިފައެވެ. ވޭރާނޑި މައިޒާނަކީ ނަލަފެހިން އިސްނަގައިގެން ހެދި ހަވަނަ މައިޒާނެވެ. މި މައިޒާން ތަކަކީ ރަށުގެ ޖަމްމިއްޔާ ޖަމާއަތްތަކާއި އަމިއްލަ ފަރުދުން އިސްނަގައިގެން އެކިސަރަހައްދު ތަކުގައި ބޮޑެތި ހަރަދުތައްކޮށްގެން ހަދާފައިވާ ފިނި މައިޒާންތަކެކެވެ.\nމި ޖަމިއްޔާއިން މީދޫ ގައި ހިތްފަސޭހަ މައިޒާންތައް ހެދުމުގެ އިތުރުން މީދޫ ފެހި ތަނަކަށް ހެދުމަށް ނެތެމުންދާ ރުއްތަކާއި ގަސްތައް އިންދާ އާލާކުރުން ފަދަ މަސައްކަތް ކުރެއެވެ. މީގެ އިތުރުން ރަށުގެ ފަޅުތެރޭ ގައި މަރުވެފައިވާ މުރަކަތައް އާލާކުރުމަށް މި ޖަމިއްޔާއިން ކުރިއަށް ގެންދާ ޕްރޮގްރާމުގެ ދަށުން ވަނީ މުރަކަ އާލާކުރުމުގެ ޕްރޮގްރާމް ރަސްމީކޮށް ފަށައި ކުރިއަށް ގެންގޮސްފައެވެ.\nނަލަފެހި ޖަމްއިއްޔާ އަކީ މިހާތަނަށް ރަށުގައި އުފެދުނު އެންމެ ވަރުގަދަ އެއް ޖަމިއްޔާއެވެ. މިޖަމިއްޔާ ގައި ރަށް ސާފުކުރުމާއި، ގަސް އިންދުމުގެ އިތުރުން ރަށުގެ ތަރައްގީއަށް ގިނަގުނަ ކަންތައް ތައް ކުރަމުންދެއެވެ. ނަލަފެހިން ފާހަގަ ކުރާ ގޮތުގައި އެ ޖަމްމިއްޔާއިން ކުރަމުންދާ މިފަދަ މަސައްކަތަކަށް ރަށުގެ ގިނަ މީހުންގެ ފަރާތުން ބޮޑު އެއްބާރުލުމަކާއި އެހީތެރިކަމެއް ލިބިގެން ދެއެވެ،\nނަލަފެހި މީދޫނަލަފެހި ޖަމިއްޔާފިނިމައިޒާން\nބްރިޓިޝް ލޯޔަލްޓީ ފައްތާލިތާ 75 އަހަރު ފުރުން ފާހަގަ ކުރުމަށް އައްޑޫގައި ޚާއްސަ ޑައިވިން ޙަރަކާތްތަކެއް\nމީދޫ ފިނިމައިޒާންތައް ހަލާކުކޮށްލި މައްސަލައިގައި 06 މީހަކު ހައްޔަރުކޮށްފި\nމީދޫގެ ފިނި މައިޒާންތައް ހަލާކުކޮށްލައިފި


NSG gai Pakistan nethumakee sarahahdhah asaru kuraane kameh: Mamnoon\nއެންއެސްޖީގައި ޕާކިސްތާނު ނެތުމަކީ ސަރަހަށްދަށް އަސަރު ކުރާނެ ކަމެއް: މަމްނޫން\nޗައިނާގެ ރައީސް ޒީ ޖިންޕިންގް އަށް ޕާކިސްތާނުގެ ރައީސް މަރުހަބާ ވިދާޅުވަނީ . --\nނިއުކްލިއާ ސަޕްލަޔާސް ގްރޫޕް (އެންއެސްޖީ) ގައި ޕާކިސްތާނުން ބައިވެރިނުވެއްޖެނަމަ މުޅި ދެކުނު އޭޝިއާއަށް އެކަމުން އަސަރުކުރާނެ ކަމަށް ޕާކިސްތާނުގެ ރައީސް މަމްނޫން ހުސައިން ވިދާޅުވެއްޖެ އެވެ.\nމަމްނޫން މިހެން ވިދާޅުވީ އެންއެސްޖީގެ މެންބަރުކަން ހޯދަން ވާދަވެރި އިންޑިއާ ވެސް ގަދަ އަޅައި ގިނަ މަސައްކަތްތަކެއް ކުރަމުން އަންނަ ދަނޑިވަޅެއްގަ އެވެ. މި ދެ ގައުމަކީ ވެސް ނިއުކްލިއަ ފައްކާކޮށްފައިވާ ދެ ބާރެވެ.\nޕާކިސްތާނާއި ގުޅުން އޮންނަ ޗައިނާގެ ރައީސް ޒީ ޖިންޕިންގް އާ ބައްދަލުކުރައްވާ މަމްނޫން ވިދާޅުވީ ޕާކިސްތާނުން ފާއިތުވެދިޔަ އަހަރުތަކުގައި އެ ގައުމަށް އެކްސްޕޯޓްކުރާ މިންވަރު ކޮންޓްރޯލް ކޮށް ކޮމާންޑާއި، ކޮންޓްރޯލް އަދި ނިއުކުލިއާ ސޭފްޓީ އާ ސެކިއުރިޓީ ވަރުގަދަ ކުރަން ގިނަ މަސައްކަތްތަކެއް ކޮށްފައިވާ ކަމަށެވެ.\nސާޅީސް އަށް ގައުމު ހިމެނޭ މި ގުރޫޕުގައި ބައިވެރިވާން ޕާކިސްތާނުން ދަނީ ގިނަ މަސައްކަތްތަކެއް ކުރަމުންނެވެ.\nޒީ އާ މަމްނޫން ބައްދަލުކުރައްވާފައިވަނީ މިހާރު ކުރިއަށްދާ ޝަންހާއީ އޯގަނައިޒޭޝަން ކޯޕަރޭޝަން (އެސްސީއޯ) ސަމިޓުގެ ހަވާސާގަ އެވެ. މިބައްދަލުވުމުގައި ޕާކިސްތާނު އަދި އުޒްބަކިސްތާނު އެ ގްރޫޕުގައި ބައިވެރިވުމާއި ބެހޭގޮތުން މަޝްވަރާކުރައްވާފައިވާ ކަމަށްވެ އެވެ.\nޕާޚިސްތާނުގެ ފޮރިން އޮފީހުން ނެރުނު ނޫސް ބަޔާނެއްގައި ބުނެފައިވަނީ އެންއެސްޖީގައި ބައިވެރި ނުވެއްޖެނަމަ މުޅި އޭޝިއާ އަށް ލިބޭނެ ގެއްލުމެއް ކަމަށް ބުނި ނަމަވެސް ބޮޑަށް ގެއްލުން ލިބޭނެކަމަށް ބެލެވެނީ އިންޑިއާ އަށް ކަމަށެވެ. މި ބައްދަލުކުރެއްވުމުގައި ދެގައުމު ދެެމެދު އޮތް އެކުވެރިކަމުގެ ގުޅުމާ ބެހޭގޮތުން މަޝްވަރާކުރައްވާ ވާހަކަ ދައްކަވާފައިވެ އެވެ.


ޕަބްލިޝްކުރި ތާރީޚް: 24 ނޮވެންބަރު 2019\nސަޕޯޓިން ކޯ އެލަވަންސް:\nމަހަކު 900.00 ރުފިޔާ\nމަސައްކަތާގުޅޭ މައްސަލަތަކާއި ގުޅިގެން އަޅަންޖެހޭ ފިޔަވަޅުތައް އެޅުމާއި ޖަވާބު ތައްޔާރުކުރަންޖެހޭ ލިޔުންތަކުގެ ޖަވާބުތައްޔާރުކޮށް ފޮނުވަންޖެހޭ ފަރާތްތަކަށް ފޮނުވުން.\nސެކްޝަނަށް ހުށަހެޅޭ ސިޓީ، މެސެޖްފަދަ ތަކެތި ބަލައިގަތުމާއި، ސެކްޝަނުގެ އެންޓްރީ ބެލެހެއްޓުން.\nސެކްޝަނުން ދެމުންދާ ޚިދުމަތަކާއި ގުޅިގެން ހަދަންޖެހޭ އެންމެހާ ޤަވާޢިދުތައް ޒިންމާދާރު ވެރިޔާގެ ލަފާގެ މަތިން ތައްޔާރުކުރުން.\nސެކްޝަނުގައި މުވައްޒަފަކު ސަލާމުގައި ނުވަތަ ޗުއްޓީގައި ހުރުމުގެ ސަބަބުން މަސައްކަތަށް ދަތިވާނަމަ، އެމުވައްޒަފަކު ކުރަންޖެހޭ މަސައްކަތް ކުރުން.\nސެކްޝަނުން އެކިއެކި ފަރާތްތަކަށް ފޮނުވަންޖެހޭ ސިޓީ، މެސެޖު، ނޯޓު އަދި އިޢުލާނާއި ދެންނެވުންފަދަ ލިޔުންތައް ލިޔެ ތައްޔާރުކޮށް ފޮނުވުމާއި ޔުނިޓުގެ ފަރާތުން ފޮނުވަންޖެހޭ ލިޔުންތައް ތައްޔާރުކޮށް ފޮނުވުން.\nސެކްޝަންތަކަށް އަދި ޔުނިޓުތަކަށް ފޮނުވަންޖެހޭ މެމޯ ޒިންމާދާރު ވެރިޔާގެ އިރުޝާދުގެ މަތިން ތައްޔާރުކޮށް ޔުނިޓުތަކާއި ޙަވާލުކުރުން، ފުރަންޖެހޭ ފޯމުތައް ޒިންމާދާރު ވެރިޔާގެ އިރުޝާދުގެ މަތިން ފުރުން.\nކައުންސިލްގެ އިދާރާއިން ބާއްވަންޖެހޭ އެކިއެކި ޖަލްސާތަކާއި ބައްދަލުވުންތަކުގެ ކަންތައްތައް އިންތިޒާމުކޮށް ބެލެހެއްޓުމާއި ބައްދަލުވުންތަކުގެ ޔައުމިއްޔާ ނޯޓު ނެގުމާއި ޔައުމިއްޔާ ލިޔެ ބެލެހެއްޓުން.\nކައުންސިލުން ބާއްވާ ޢާއްމު ބައްދަލުވުންތަކާއި ކުއްލި ބައްދަލުވުމުގެ އެޖެންޑާ ތައްޔާރުކުރުމާއި، މެންބަރުންނަށް އެޖެންޑާ ފޮނުވާ ރެކޯޑްތައް ބެލެހެއްޓުން.\nކައުންސިލް ބައްދަލުވުންތަކުގެ ޔަވްމިއްޔާ ލިޔުމާއި ކައުންސިލްގެ އިދާރާގެ ޔައުމިއްޔާ ލިޔެ ފައިލްކޮށް ބެލެހެއްޓުން.\nކައުންސިލުން ބާއްވާ މުވައްޒަފުންގެ ބައްދަލުވުންތަކުގެ ޔަވްމިއްޔާ އާއި ރެކޯޑްސް ބެލެހެއްޓުން އަދި އެތަކެތި ފައިލްކުރުން އަދި ފޮނުވަންޖެހޭ ފަރާތްތަކަށް / އިދާރާތަކަށް ފޮނުވުން.\n35،000 ރުފިޔާއިން މަތީތީގެ ހިތުމަތް / ތަކެތީގެ ޕްރޮކިއުމެންޓް މަސައްކަތްކުރުން.\nބިޑް ކޮމިޓީގެ ބައްދަލުވުންތައް އިންތިޒާމްކޮށް ޔައުމިއްޔާ ލިޔުމުގެ މަސައްކަތް ކުރިއަށްގެންދިއުން.\nބިޑް ކޮމިޓީން ނިންމާ ނިންމުންތައް ކަމާއިގުޅޭ ސެކްޝަން / ޔުނިޓްތަކަށް އެންގުން.\nބިޑް ކޮމިޓީގެ ނިންމުމާއި ގުޅިގެން ތައްޔާރުކުރަންޖެހޭ އެއްބަސްވުން ތައްޔާރުކޮށް، އެއްބަސްވުމުގައި ސޮއިކޮށް، ސޮއިކުރެވުނު ފަރާތާއި ގުޅިގެން މަސައްކަތް ކުރިޔަށް ގެންދިޔުމަށް އެންގުން.\nނީލަމަށް ފޮނުވަންޖެހޭ ތަކެތި، ނީލަމަށް ފޮނުވުމާއި އެކަމާގުޅިގެން ކުރަންޖެހޭ އެންމެހާ އިދާރީ މަސައްކަތްތައް ވެރިންގެ ލަފައާއިއެކު ކުރުން.\nބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / ޕަބްލިކް އެޑްމިނިސްޓްރޭޝަން ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައި ވުމާއެކު، އެޑްމިނިސްޓްރޭޝަން ދާއިރާގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\nބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / ޕަބްލިކް އެޑްމިނިސްޓްރޭޝަން ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލްސަރވިސް ކޮމިޝަނުގެ ވެބްސައިޓުން އަދި މި އިދާރާގެ ކައުންޓަރުން ލިބެން ހުންނާނެއެވެ.)\nލިބިފައިވާ ތަޢުލީމާއި ތަމްރީން (%40)\nލިބިފައިވާ މަސައްކަތު ތަޖުރިބާ (%5)\nލިބިފައިވާ ހުނަރު (އިންޓަރވިއު) ( %40)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 03 ޑިސެންބަރު 2019 ވާ ބުރާސްފަތި ދުވަހުގެ ގެ 14:00 ގެ ކުރިން، މުލަކަތޮޅު ކޮޅުފުށީ ކައުންސިލް އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 6720607 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި އިމްތިހާން އޮންނާނީ 08 ޑިސެންބަރު 2019 އާއި 19 ޑިސެންބަރު 2019 އާއި ދެމެދުގެ ތާރީހެއްގައި މުލަކަތޮޅު ކޮޅުފުށީ ކައުންސިލް އިދާރާގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޟިރުވުމަށް ތައްޔާރުވެގެން ތިބުމަށް ދަންނަވަމެވެ.\nމި ވަޒީފާއަށް އެދި ހުށަހަޅާ، ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ (10) ފަރާތް ޝޯޓްލިސްޓް ކުރެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅުއްވާނީ 6720606، 7974746 ނަންބަރު ފޯނާއެވެ. ފެކްސް ކުރާނެ ނަމްބަރަކީ 6720607 އެވެ. އީ-މެއިލް ކުރައްވާނީ [email protected] އަށެވެ.\n28 ރަބީއުލްއައްވަލް 1441


2060ވަނަ އަހަރު އަންނަންވާއިރަށް ސަޢުދީ، ނެޓު ޒީރޯއަށް 2060ވަނަ އަހަރު އަންނަންވާއިރަށް ސަޢުދީ، ނެޓު ޒީރޯއަށް\n2060ވަނަ އަހަރު އަންނަންވާއިރަށް ސަޢުދީ ޢަރަބީއްޔާއިން، ނެޓް ޒީރޯއަށް ވާސިލްވާނެކަމަށް އެޤައުމުގެ ވަލީއަޙުދު މުޙައްމަދު ބިން ސަލްމާން ވިދާޅުވެއްޖެއެވެ.\nސަޢުދީ ޢަރަބިއްޔާގެ ވެރިކަމުގެ ކަންކަން ޢަމަލީގޮތުން ހިންގެވުމާ މިހާރު ޙަވާލުވެހުންނެވި މުޙައްމަދު ބިން ސަލްމާން ވިދާޅުވީ، މިލަނޑުދަނޑި އެޤައުމުން ޙާސިލު ކުރުމަށް 180 ބިލިއަން ޑޮލަރު ޚަރަދު ކުރާނެކަމަށެވެ. ސައުދީގެ މިނިންމުން އައިސްފައި މިވަނީ ކޮޕް 26 ބައްދަލުވުމަށް ދުވަސް ކުޑަ ވެފައިވަނިކޮށެވެ.\nސައުދި އަރަބީއްޔާގެ އެނާޖީ މިނިސްޓަރ ޢަބްދުލްއަޒީޒް ބިން ސަލްމާން ވިދާޅުވީ، ސައުދީން މިލަނޑުދަނޑި ޙާސިލްކުރުމަށް ބޭނުން ކުރާނީ ކާބަން ކެޕްޗަރ ނިޒާމެއް ކަމަށެވެ. އަދި އެތަށް ބިލިއަން ގަހެއް އިންދުމަށް އެޤައުމުން ނިންމާފައިވާކަން ސައުދީންވަނީ ހާމަކޮށްފައެވެ.\nނިސްބަރުން 10ވަނައަށް، ދުނިޔޭގެ ޖައްވަށް އެންމެ ގިނަ ކާބަން ބޭރު ކުރާ ޤައުމަކީ ސައުދީއެވެ. ސައުދީގެ އިޤްތިޞާދަކީ ތެލުގެ ވިޔަފާރިއަށް ވަރަށްބޮޑަށް ބަރޯސާވާ އިޤްތިޞާދެކެވެ. ދާދިފަހަކާ ޖެހެންދެންވެސް އެޤައުމުން ދިޔައީ ނެޓު ޒީރޯ ކުރުމުގެ ސިޔާސަތަށް ތާޢީދު ކުރުމާ ދެކޮޅުހަދަމުންނެވެ.\nމިމަހުގެ 31ވަނަ ދުވަހު ފެށުމަށް ހަމެޖެހިފައިވާ ކޮޕް 26 ސަމިޓުގައި، ތެލަށް ބަރޯސާވާ މިންވަރު ކުޑަކުރުމަށް އދ.ގައި ވަކާލާތު ކުރުން މަދު ކުރުމަށް ސައުދީން އެދޭކަމަށް ދޭހަވާ ލިއެކިއުންތަކެއް ވެސް ވަނީ ޢާންމުވެފައެވެ.\nދުނިޔޭގެ ބޮޑެތި އިޤްތިޞާދުތަކުން ނެޓު ޒީރޯ ކުރުމަށް ލަނޑުދަނޑިތަކެއް ކަނޑައަޅާފައިވާއިރު، މި ލަނޑުދަނޑިތަށް ހާސިލު ކުރުމަށް ބުނާ މުއްދަތު ދިގުކަމަށް ދިވެހި ރާއްޖެ ފަދަ ނާޒުކު ތިމާވެށި އޮންނަ ޤައުމުތަކުން ދަނީ ބުނަމުންނެވެ.\nސަޢުދީގެ މިނިންމުމާއެކު އެޤައުމު މިހާރު ހިމެނެނީ ދުނިޔޭގައި ނެޓް ޒީރޯ ކުރާނެ ކަމަށް ބުނެފައިވާ 100 ޤައުމުތެރޭގައެވެ. ސައުދީ ޗައިނާ އަދި ރަޝިއާއިން މި ލަނޑުދަނޑި ހާސިލު ކުރުމަށް ނިންމާފައިވަނީ 2060 ވަނަ އަހަރު ކަމުގައިވީނަމަވެސް، 2050 ވަނަ އަހަރު މި ލަނޑުދަނޑި އެމެރިކާ އާއި އެމިރޭޓްސް ފަދަ ޤައުމުތަކުން ވަނީ ނިންމާފައެވެ.


SunOnline: Film Bavathi ge Teaser Salhi dho?\nފިލްމު "ބަވަތި"ގެ ޓީޒާ ސަޅި ދޯ؟\n27 Apr 2019, 10:16\n"ބަވަތި"ގެ މަންޒަރެއް--- ފޮޓޯ/ ފޭސްބުކް\nދިވެހި ފިލްމު އިންޑަސްޓްރީއަށް މުޅިން އާ ފިލްމު ކުންފުންޏެއް ކަމަށްވާ 'އައި ފިލްމްސް'ގެ ފުރަތަމަ ފިލްމު "ބަވަތި"ގެ ޓީޒާ ދައްކާލައިފި އެވެ.\nޓިޒާ އިން ދައްކުވައިދެނީ ރަށްފުށުގައި ދިރިއުޅެމުން ގެންދާ ނުޒުހަތު ޝުއައިބު އޭނާގެ ލޯބިވެރިޔާ އަށް ކުރާ އިތުބާރެވެ. އަދި އެ މީހާއަށް ބަރޯސާވެ ކައިވެނިކޮށްގެން މާލޭގެ މާހައުލަށް ބަދަލުވެގެން ދިމާވާ ކަންތައްތަކެއް ޓީޒާއިން ފެނެ އެވެ.\n"ބަވަތި" އެ ނަން ފިލްމަށް ދެވުނީ ފިލްމުގެ ސްޓޯރީ ލައިން އާ ގުޅޭތީ ކަމަށް ޑައިރެކްޓަރު އިލްޔާސް ބުންޏެވެ. މާނައަކީ ދެރަ ކަމެއް ވުމަށްފަހު ދެންވާ ކަންތައްތަކެވެ.\nރޭ އެ ޓީޒާ ޓްރެއިލާ ނެރުމަށް ވީޓީވީގެ ސިނެމާ އެންޓަޓެއިންމަންޓް ޝޯގައި ވާހަކަދައްކަމުން ނުޒޫ ބުނީ ފިލްމުގައި ދައްކުވައިދޭނީ އަތޮޅުތެރޭ ކުއްޖަކު މާލޭ މީހަކާ ކައިވެނިކޮށްގެން މާލެއަށް ބަދަލުވެގެން ދިމާވާ ކަންތައްތަކެއް ކަމަށެވެ.\nފިލްމުގެ ޑައިރެކްޓަރު އިލްޔާސް ވަހީދު (އިއްލެ) ބުނީ ފިލްމުގެ ޝޫޓިން ނިމިއްޖެ ކަމަށާއި މިހާރު ކުރަމުން އަންނަ މަސައްކަތަކީ ޕްރޮމޯޝަން ލަވައިގެ މަސައްކަތް ކަމަށެވެ.\n"ސެޕްޓެމްބަރުގައި ފިލްމު ފެނިގެންދާނެ،" ޑައިރެކްޓަރު އިލްޔާސް ބުންޏެވެ.\nމާލެ އަދި ކާށިދޫގެ ހިތްގައިމު މާހައުލުގައި ފިލްމުގެ މަންޒަރުތައް ނަގާފައިވާއިރު އެ ފިލްމަކީ ޒުވާން ދެމަފިރިއަކަށް ދިމާވާ ކަންތައްތަކެއް ފެނިގެންދާ ތްރިލާ ފިލްމެކެވެ.


ސުންގަޑި: 09 ސެޕްޓެންބަރު 2019 1200\nދިވެހިރާއްޖޭގެ ޤައުމީ ޔުނިވަރސިޓީ / ކުޅުދުއްފުށި ކެމްޕަސް\nކެމްޕަސް ގޯތިތެރެއިން ހަވާލުކުރެވޭ ސަރަޙައްދު (މަގުވެސް ހިމެނޭގޮތަށް) ކުނިކަހާ ސާފުކޮށް ބެލެހެއްޓުން.\nކިޔަވައި ދިނުމަށް ބޭނުންކުރާ ތަންތަނާއި، މަސައްކަތްކުރާ ޖަގަހަތައް ފަދަ އިމާރާތުގައި ހިމެނޭ އެންމެހައި ތަންތަނާއި އަދި އިމާރާތުގައި ހަރުކޮށްފައިވާ ފަންކާއާއި، ބިއްލޫރި އަދި ފަރނީޗަރ ފަދަ ތަކެތި ދެމެހެއްޓެނިވި ގޮތެއްގައި ހިރަފުސް ފޮޅައި ސިއްޙީ ގޮތުން އެކަށީގެންވާ މިންވަރަށް ސާފުކުރުން.\nފާޚާނާތައް ސާފުކޮށް ދޮވުން.\nފާޚާނާތަކުގައި ހުންނަންޖެހޭ ކަރުދާހާއި ސައިބޯނި ފަދަ ތަކެތި ހަމަޔަށް ހުރޭތޯ ކަށަވަރުކޮށް، ހުންނަންޖެހޭ އެއްޗެއް ނެތްނަމަ އެ އެއްޗެއް ހަމަކުރުން.\nހަވާލުކުރެވޭ ކޮޓަރިތަކާއި ހުރި އޭސީތައް ސާފުކޮށް ފިލްޓަރުތައް ނައްޓާ ސާފުކުރުން.\nކެމްޕަހުގައި ކުރަންޖެހޭ މަރާމަތުގެ މަސައްކަތްތައް ހަވާލުކުރެވޭ ގޮތެއްގެ މަތިން ކުރަމުން ގެންދިއުން.\nއިމާރާތްތަކުގައި ކުލަލުމުގެ މަސައްކަތް ހަވާލުކުރެވޭ ގޮތެއްގެ މަތިން ކުރަމުން ގެންދިއުން.\nހަވާލުކުރާ ސަރަހައްދުގެ ގަސްއިންދާ ބެލެހެއްޓުމާއި ގަސްމުށި ތަކުގައި ގަސްއިންދައި ބެލެހެއްޓުން.\nމީގެ އިތުރުން ކެމްޕަހުން ހަވާލުކުރާ އެހެނިހެން މުހިއްމު ކަންތައްތައްކުރުމުގައި އެހީތެރިވެދިނުން.\n2019 ސެޕްޓެންބަރު 09 ވާ ހޯމަ ދުވަހުގެ މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީ/ ކުޅުދުއްފުށި ކެމްޕަހަށް\nމަޢުލޫމާތު ސާފުކުރުމަށް ގުޅާނީ 3345131، 6527761 ނަމްބަރު ފޯނަށެވެ.


ހިޔާލުފާޅުކުރުމުގެ މިނިވަންކަމަށް ހުރި ހުރަސްތާކާއި ގުޅޭގޮތުން އެމް.ޑީ.ޕީގެ ފަރާތުން ފުލުހުންނާއި ހައުސިންގ މިނިސްޓްރީއާއިއެކު މަޝްވަރާކޮށްފި – Maldivian Democratic Party\nހިޔާލުފާޅުކުރުމުގެ މިނިވަންކަމަށް ހުރި ހުރަސްތާކާއި ގުޅޭގޮތުން އެމް.ޑީ.ޕީގެ ފަރާތުން ފުލުހުންނާއި ހައުސިންގ މިނިސްޓްރީއާއިއެކު މަޝްވަރާކޮށްފި\nހިޔާލުފާޅުކުރުމުގެ މިނިވަންކަމަށް ހުރި ހުރަސްތާކާއި ގުޅޭގޮތުން ދިވެހި ރައްޔިތުންގެ ޑިމޮކްރެޓިކް ޕާޓީ (އެމް.ޑީ.ޕީ)ގެ ފަރާތުން ފުލުހުންގެ މުއައްސަސާގެ އިތުރުން ހައުސިންގ މިނިސްޓްރީގެ ބޭފުޅުންނާއިއެކު މަޝްވަރާކޮށްފިއެވެ.\nދިވެހި ރައްޔިތުންގެ ޑިމޮކްރެޓިކް ޕާޓީ (އެމް.ޑީ.ޕީ)ގެ ފަރާތުން މިއަދު މި މަޝްވަރާތަކުގައި ބައިވެރިވެލެއްވީ އެމް.ޑީ.ޕީގެ ޗެއާރޕާރސަންގެ ނައިބް އަލީ ނިޔާޒް އަދި ސެކްރެޓަރީ ޖެނެރަލް އަނަސް ޢަބްދުލް ސައްތާރެވެ. މި މަޝްވަރާ ބައްދަލުވުމަށް އެމް.ޑީ.ޕީން ދައުވަތު ފޮނުވާފައިވަނީ މޯލްޑިވްސް ޕޮލިސް ސާރވިސް ، ހައުސިންގް މިނިސްޓްރީ، އިލެކްޝަންސް ކޮމިޝަން އަދި ހިއުމަން ރައިޓްސް ކޮމިޝަނަށެވެ. ނަމަވެސް ހިއުމަން ރައީޓް ކޮމިޝަން އަދި އިލެކްޝަންސް ކޮމިޝަނުން އެއްބާރުލުން ނުލިބުމުން މިއަދު މި މަޝްވަރާތައް ފުލުހުންނާއި ހައުސިންގ މިނިސްޓްރީއާއިއެކު ވަނީ ކުރިއަށްގެންގޮސްފައެވެ.\nއެމް.ޑީ.ޕީ އާއި ފުލުހުން އަދި ހައުސިންގ މިނިސްޓްރީއިން މަޝްވަރާކޮށްފައިވަނީ ސުލްހަވެރިކަމާއިއެކު އެއްވެ އުޅުމާއި ހިޔާލުފާޅުކުރުމުގެ މިނިވަންކަމަށް ހުރި ހުރަސްތާކާއި ގުޅޭގޮތުންނެވެ. މި ބައްދަލުވުން ބޭއްވިފައިވަނީ މިއަދުގެ 1300ގައި އެމް.ޑީ.ޕީގެ ސެކްރެޓޭރިއަޓްގެ ފުރަތަމަ ފްލޯގައެވެ.


ދަގަނޑޭ ރާއްޖޭ ކްލަބަކަށް ކުޅޭނަމަ ފެނުން އެންމެ ކައިރީ...\nދަގަނޑޭ ރާއްޖޭ ކްލަބަކަށް ކުޅޭނަމަ ފެނުން އެންމެ ކައިރީ ނިއުރޭޑިއަންޓުން: ޒިޔާދު\nކްލަބްތަކާ މިދަނީ މަޝްވަރާ ކުރަމުން، އަދި ގޮތެއް ނުނިންމަން: ދަގަނޑޭ\nދަގަނޑޭ ރާއްޖޭގެ ކްލަބަކަށް ކުޅޭނަމަ ފެނުން ގާތީ ނިއު އިން: ޒިޔާދު\n16 ޖެނުއަރީ 2017 | ހޯމަ 18:05\nރާއްޖޭ ގައުމީ ޓީމުގެ ކެޕްޓަންކަން ވެސް ކުރަމުން އަންނަ ދަގަނޑޭ ކުރިޔަށް އޮތް ސީޒަނުގައި ފެނުން އެންމެ ކައިރީ ނިއުރޭޑިއަންޓުން\nއަލީ އަޝްފާގު (ދަގަނޑޭ) ރާއްޖޭ ކްލަބަކަށް ކުޅޭނަމަ ފެނުން އެންމެ ކައިރީ ނިއު ރޭޑިއަންޓް ސްޕޯޓްސް ކްލަބުން ކަމަށް އެ ކްލަބްގެ ޗެއާމަން, ރިޓަޔާޑް ކާނަލް ޒިޔާދު ވިދާޅުވެއްޖެ އެވެ.\nނިއުގެ ޕްރީ ސީޒަން އިފްތިތާހުކުރުމަށް ސޯލްޓްގައި ބޭއްވި ހަފްލާގައި ޒިޔާދު ވިދާޅުވީ މީގެ ކުރިން ދަގަނޑޭ ނިއުއަށް ސޮއިކުރުމަށް ހަމަޖެހިފައި އޮތް ނަމަވެސް އޭނާ އާއި ނިއުއާ ދެއްކި ވާހަކަތަކަށްފަހު އެކަން ފަސްކޮށްފައިވާ ކަމަށެވެ.\nޒިޔާދު ވިދާޅުވީ ދަގަނޑޭ އޭނާއާ ވާހަކަ ދައްކާފައިވާ ކަމަށާއި، ދަގަނޑޭއަށް ބައެއް އަނިޔާގެ މައްސަލަތައް ކުރިމަތިވެފައިވާ ކަމަށެވެ. އެގޮތުން ދަގަނޑޭ ބޭނުންވަނީ އެ އަނިޔާތަކުން ރިކަވާވެގެން އަނބުރާ ކުޅުމުގެ ތެރެއަށް އަންނަން ކަމަށްވެސް ޒިޔާދު ވަނީ ވިދާޅުވެފައެވެ.\nދަގަނޑޭގެ ނިންމުމަށް އިހުތިރާމްކުރާކަމަށް ވިދާޅުވަމުން ޒިޔާދު ވިދާޅުވީ މިދިޔަ ސީޒަންގައި އިންޖަރީގައި ހުރެ ގައުމީ ޓީމަށާއި ކްލަބަށް އަޝްފާގް ކުޅުނީ ވަރަށް ބޮޑު ގުރުބާނީއެއް ވެގެންކަމަށެވެ. އެގޮތުން ދިވެހި ކްލަބަކުން މި ސީޒަންގައި އަޝްފާގު ކުޅޭނަމަ އޭނާ ފެނުން އެންމެ ގާތީ ނިއު ރޭޑިއަންޓުންކަމަށެވެ.\nދަގަނޑޭ އެންމެ ފަހުން ކުޅުނީ މާޒިޔާ ސްޕޯޓްސް އެންޑް ރެކްރިއޭޝަން އަށެވެ. އެހެން ނަމަވެސް މިދިޔަ ސީޒަނުގައި އެ ކްލަބުގައި އޭނާއަށް އެދެވޭ ކުޅުމެއް ދެއްކިފައެއް ނުވެއެވެ. މީގެއިތުރުން ސީޒަނުގެ ގިނަ މެޗުތަކުގައި އޭނާ ކުޅެފައެއްވެސް ނުވެއެވެ.\nރާއްޖެއެމްވީ އަށް މައުލޫމާތު ދެމުން ދަގަނޑޭ އެންމެ ފަހުން ބުނެފައިވަނީ އޭނާ ކުޅޭނެ ކްލަބެއް އަދި ނުނިންމާ ކަމަށާއި، އެހެން ނަމަވެސް ބައިވަރު ކްލަބްތަކާ އޭނާ މަޝްވަރާކުރަމުން އަންނަ ކަމަށެވެ. ބެލެވޭ ގޮތުގައި ކުރިޔަށް އޮތް ސީޒަން މެދުތެރެއިން އޭނާ ފެނިގެންދާނީ ނިއު އިންނެވެ.


Rakul Preet Singh ves Raajje ah\nރަކުލް ޕްރީޓް ވެސް ރާއްޖެއަށް\nރަކްލް އާއި އާއިލާ\nބޮލީވުޑް ބަތަލާ ރަކުލް ޕްރީތު ސިންގް އަށް ފާއިތުވީ ދުވަސްތަކުގައި އެއްގޮތަކަށް ވެސް ޗުއްޓީގައި ތަނަކަށް ދެވޭ ގޮތެއް ނުވި އެވެ. ލޮކްޑައުންގެ ސަބަބުންނާއި އޭގެ ކުރިން އުޅެން ޖެހުނުލެއް މާ ބިޒީ ވީމަ އެވެ. ނަމަވެސް މިހާރު އޭނާ ވަނީ ޗުއްޓީއަކަށް ވަގުތުކޮޅެއް ހުސްކޮށް އާއިލާ ގޮވައިގެން ރާއްޖެ އައިސްފަ އެވެ.\nރަކުލް ރާއްޖޭގައި ޗުއްޓީ ހޭދަ ކުރަން އައީ މައިންބަފައިންގެ ކައިވެންޏަށް 31 އަހަރު ފުރުން ފާހަގަ ކުރުމަށެވެ.\nބުރާސްފަތި ދުވަހު ރަކުލް އާއި އޭނާގެ މައިންބަފައިން އަދި ބޭބެ އަމަން ޕްރީތު ރާއްޖެއަށް އައިސްފައިވާއިރު މައިންބަފައިންގެ ކައިވެންޏަށް އަހަރު ފުރުން ފާހަގަ ކުރަން ހަމަޖެހިފައިވަނީ ނޮވެމްބަރު 26 ވަނަ ދުވަހު އެވެ.\nރަކުލް ބުނި ގޮތުގައި ފާއިތުވީ އެތައް އަހަރަކުއްސުރެ އޭނަ އަށާއި ބޭބެ އަށް އެއްގޮތަކަށް ވެސް މައިންބަފައިންގެ ކައިވެންޏަށް އަހަރު ފުރޭ ދުވަސް ފާހަގަ ކުރަން ވަގުތު ހުސްކޮށް ދެވިފައެއް ނެތެވެ. ސިލްވަ ޖުބްލީ ފާހަގަ ކުރި އަހަރު ވެސް އެމީހުން ތިބީ މާ ދުރު ހިސާބުތަކެއްގަ އެވެ.\nއޭނާ ބުނީ ރާއްޖެއަށް ކުރި ދަތުރަކީ އެނިވަސަރީ ފާހަގަ ކުރަން ކުރި ދަތުރެއް ނަމަވެސް އެ ދުވަސް ފާހަގަ ކުރާނީ ތަންކޮޅެއް ކުރިންނެވެ. ސަބަބަކީ ނޮވެމްބަރު 24 ގައި އޭނާއަށް އެނބުރި މުމްބައި އަށް ދާން ޖެހޭތީ އެވެ.\n"މަންމަ އަށާއި ބައްޕަ އަށް ގޮނޑުދޮށުގައި ވަރަށް ރޮމެންޓިކް ޑިނާ އެއް އިންތިޒާމް ކޮށްފަ ވާނީ،" ރަކުލް ބުންޏެވެ.\nރަކުލް ބުނީ މައިންބަފައިންނާއެކު ޗުއްޓީއެއް ހޭދަކޮށް ނުލެވޭތީ 10 ވަރަކަށް އަހަރު ވެއްޖެ ކަމަށެވެ. އެމީހުންނާ ދުރުގައި ވަކިން އުޅެން ޖެހުމުގެ ސަބަބުންނެވެ.\nލޮކްޑައުންއަށް ފަހު އަލުން ފިލްމުތަކުގެ ޝޫޓިންގްތައް ފެށީއްސުރެ ވަރަށް ބުރަކޮށް އުޅެމުންދާ ކަމަށް ވެސް ރަކުލް ބުންޏެވެ.\n"އަލުން ޝޫޓިން ފެށިފަހުން ތަމަޅަ ފިލްމެއްގެ މަސައްކަތް ކޮށް ނިންމާލައިފިން. އަދި އަރްޖުން ކަޕޫރާއެކު ކުޅޭ "ސަރްދާރް އެންޑް ގްރޭންޑްސަން"ގެ ބައެއް ވެސް ފުރިހަމަ ކޮށްފިން،" ރަކުލް ބުންޏެވެ. ނަމަވެސް މިވަގުތު އޭނާ އެއްވެސް ވަރަކަށް ފިލްމީ މަސައްކަތާ ދޭތެރޭ ނުވިސްނަ އެވެ.\n"އަހަރެމެން ސްކޫބާ ޑައިވިން އާއި ހޯވަބޯޑިން އަދި ޖެޓް ސްކީން ފަދަ ވަރަށް ގިނަ ކަންތައްތައް ކުރަން މިދަނީ ތައްޔާރުވަމުން،" ރަކުލް ބުންޏެވެ.\nޗުއްޓީއަށް ފަހު އެނބުރި ގޮސް ރަކުލް ޝޫޓްކުރަން ހަމަޖެހިފައިވާ އެއް ފިލްމަކީ އަޖޭ ދޭވްގަންގެ "މޭޑޭ" އެވެ. އަޖޭ ޑައިރެކްޓް ވެސް ކުރާ މިފިލްމުގައި އަމީތާބު ބައްޗަން މުހިއްމު ރޯލެއް ކުޅެ އެވެ.


Euro Final: Meercats Thah Bunanee England Ge Thahteh Kamah! - Vaguthu\nޔޫރޯ ފައިނަލް: މިއަކެޓުތައް ބުނަނީ އިންގްލެންޑް ތައްޓެއް ކަމަށް!\nޔޫރޯ ފުޓްބޯޅަ މުބާރާތުގެ ފައިނަލް މެޗުގައި އަންނަ އާދިއްތަ ދުވަހުގެރޭ އިޓަލީ، އާއި އިންގްލޭންޑް ބައްދަލު ކުރާ އިރު، ފައިދާ ބޮޑީ އިނގިރޭސި ވިލާތަށެވެ. އެންމެ ބޮޑު، އަދި އެންމެ މުހިންމު ސަބަބަކީ މުބާރާތުގެ ފައިނަލް މެޗު އިނގިރޭސި ވިލާތުގެ ލަންޑަންގައި ހުންނަ ވެމްބްލީ ސްޓޭޑިއަމްގައި ކުޅުމެވެ. އިޓަލީއާ އަޅާ ބަލާ އިރު، އިނގިރޭސި ކުޅުންތެރިންނަކީ މި ސްޓޭޑިއަމަށް ކުޅެން ފަރިތަ ކުޅުންތެރިންތަކެކެވެ.\nގިނަ ބައެއްގެ ލޯތައް މި މެޗަށް އަމާޒުވެފައިވާ އިރު، ފައިނަލް މެޗުން މޮޅުވާނެ ބަޔަކު ބެލުމަށް ބައެއް މީހުން ބޭނުން ކުރަނީ އެކި އުކުޅުތަކެވެ.\nއެގޮތުން އިނގިރޭސި ވިލާތުގެ ލަންޑަނުގައި ހުންނަ ޒުލެއްގައި ދިރިއުޅޭ މިއަކެޓުތަކެއް ވަނީ ފައިނަލް މެޗުގައި އިޓަލީގެ މައްޗަށް އިނގިރޭސީން ކުރި ހޯދާނެ ކަމަށް ބުނެފައެވެ. ޒޫ ބަލަހައްޓާ މީހާ ކުރިކަމަކީ ބިންމަތީގައި ކުޑަ ވަޅުގަނޑެއް ކޮނުމަށްފަހު މިއަކެޓުތައް ކައިރީގައި އިންގްލެންޑް ދިދަ އާއި އިޓަލީ ދިދަ ޖެހުމެވެ. ގާތްގަނޑަކަށް ފަސް މިނެޓް ތެރޭގައި މިއަކެޓްތައް ވަނީ އިންގްލެންޑް ދިދަ ބިން މައްޗަށް ވައްޓާލައިފައެވެ.\nމިފަހަރުގެ ޔޫރޯގައި މީގެކުރިން ޖަރުމަނުގެ ޒުލެއްގައި ވަނީ އެތެއް ބޭނުންކޮށްގެން ޖަރުމަނު ކުޅުނު މެޗްތަކުގެ ނަތީޖާ ލަފާކޮށްފައެވެ. އުމުރުން 42 އަހަރުގެ މިއެތް ވަނީ ޖަރުމަނު ގްރޫޕް ސްޓޭޖްގައި ކުޅުނު ހުރިހާ މެޗްތަކެއްގެ ނަތީޖާ ދިމާކޮށްފައެވެ.\nނަމަވެސް މުބާރާތުގެ ދެ ވަނަ ބުރު (ރައުންޑް އޮފް 16) ގައި ޖަރުމަނު، އިނގިރޭސީންނާ ވާދަކުރި މެޗުގައި ޖަރުމަނު މޮޅުވާނެ ކަމަށް މި އެތް ބުނެފައިވެއެވެ. އެކަމަކު، އެ މެޗު ކާމިޔާބުކޮށްފައި ވަނީ 1 -0ގެ ނަތީޖާއަކުން އިނގިރޭސި ވިލާތެވެ.\nބޮޑެތި ފުޓްބޯޅަ މުބާރާތްތަކުގެ މިގޮތަށް ޖަނަވާރުން ބޭނުންކޮށްގެން އަންނަނީ މެޗްތަކުގެ ނަތީޖާ ކުރީބައިގައި ދެނެގަތުމުގެ މަސައްކަތްކުރަމުންނެވެ. އެގޮތުން 2010 ގައި ބޭއްވި ވޯލްޑް ކަޕްގައި ޕައުލް ކިޔާ ބޯވައެއް ވަނީ އެފަހަރުގެ މުބާރާތުގައި ޖަރުމަނު ކުޅުނު އަށް މެޗްގެ ނަތީޖާވެސް ދިމާކޮށްފައެވެ.\nތުރުކީގައި ރޯވި އަލިފާނުގެ އަސަރު ގްރީސް އާއި އިޓަލީގެ ރިސޯޓްތަކަށް ފޯރައިފި\nއިޓަލީ އަށް ދިރިއުޅުން ބަދަލުކޮށްލަން ބޭނުން ދިވެހިންނަށް ރަނގަޅު ފުރުސަތެއް!\nޖުލައި 12, 2021 09:35\nދިދަ ވައްޓާލީމަ އޭނގރން އެނގެނީ ބަލިވާނޭކަމޭ


Annan dhen hunnaanan loabin thiya inthizaarugai - EP26 - One Online\nއަންނަންދެން ހުންނާނަން ލޯބިން ތިޔަ އިންތިޒާރުގައި - 26\nވައިބަރުން މެސެޖެއް އައީ އޭނާ ފޯނަށް ބަލަހައްޓައިގެން އިންދައެވެ. ހިތްއަވަސްވެގެން ދިޔައީ އެއީ އިރާނިޔާގެ މެސެޖެއްކަން އިނގުމުންނެވެ. 'އަންނަންދެން ހުންނާނަން ލޯބިން ތިޔަ އިންިޒާރުގައި' ތުންފަތް މައްޗަށް ވެރިވެގެންދިޔަ ފުޅާ ހިނިތުންވުމާއެކު ހިތަށް ލިބުނު ބަޔާންކުރަންދަތި ހިތްހަމަޖެހުމުގައި އޭނާގެ ދެލޯ ކަރުނުން ފުރުނެވެ. އިރާނިޔާގެ ފަރާތުން އޭނާއަށް ލިބުނު އެންމެ ހިތްހަމަޖެހޭ ހަދިޔާއަކީ އެމެސެޖު ކަމުގައި ވެއްޖެއެވެ. އެތައް ފަހަރަކު އޭނާ އަމިއްލަ ފޯނުގައި ބޮސްދީފިއެވެ. އޭނާގެ ހިތާއި ދެކޮޅަށް މުޅި ދުނިޔެ ނިކުތަސް އެ އަންހެންކުއްޖާއާއި ދުރުގައި އޭނާ ހުންނާނީ ކިހިނެއް ހެއްޔެވެ؟ އެއީ އޭނާ ދިރިހުރުމެވެ. އޭނާގެ އުފަލާއި ހިތާމައެވެ. ރެއާއި ދުވާލު އޭނާއަށް ކުރެވޭ ދުޢާއެވެ. އޭނާގެ ދެލޮލުގެ އަލިކަމެވެ.\nހަފްތާއެއް ފާއިތުވެގެން ދިޔައީ ބަސްބުނާހާ ކުޑަ ހިނދުކޮޅެއްގެ ތެރޭގައެވެ. ރުޒާނާގެ ގޭތެރޭގައި ގަދައަށް ކާންހަދާފައި ހުރީ އިރާނިޔާގެ ދަރިފުޅަށް ނަން ކިޔުމުގެ ގޮތުންނެވެ. ރަށުގެ ހުރިހާ ރައްޔިތުންނަށް ވަނީ ދަޢުވަތު ދީފައެވެ. އިރާނިޔާއަށްޓަކައި ރުޒާނާއާއި އީސަ އެވަރުގެ ބޮޑު ޚަރަދެއް ކުރީތީ އެދަމަފިރިންގެ ކުރިމައްޗަށްއަރަން އޭނާ ހުރީ ލަދުގަނެފައެވެ. ކޮޓަރިން ނުނިކުމެ އިންއިރު އޭނާއާއި ދާދި ކައިރީގައި ޒަމްހާ އިނެވެ.\n"ކިތައްފަހަރު ގޮމަ ރާނީ ބަލާ އައިސްފަ އެދަނީ. ހިނގާ ބޭރަށްދާން. އެވަރުގެ ޙަރަދެއްކުރި ބަޔަކަށް ޝުކުރުވެސް އަދާކުރަންވާނެއްނު" ޒަމްހާ އިރާނިޔާއަށް ވިސްނައިދިނެވެ. ނިދާފައި އޮތް ހޫރުގެ މަގަތުން ބާލީސްތައް ކައިރިކޮށްފައި އިރާނިޔާ ޒަމްހާގެ ފަހަތުން ކޮޓަރިން ނިކުތެވެ.\nގަޑިން ދިގަޑި ބައިވިއިރު ގޭތެރެއަށް ވެރިވެފައިވި ހަލަބޮލިކަން ފިލާ މުޅި ގޭތެރެ ހިމޭން ވެއްޖެއެވެ. އަންހެންވެރިން ކާން ތައްޔާރުވަމުން ދިޔައެވެ. ރުޒާނާއަށް އިރާނިޔާ ބަލަމުންދާކަން ފާހަގަވީ ކަންނޭނގެއެވެ. އިރާނިޔާއަށް ބަލައިލާފައި ރުޒާނާ ހީލިއެވެ.\n"އީސަބެއާއި ރުޒާނައްތައަށް ޝުކުރުވެރިވާނެ ގޮތެއްވެސް ނޭނގޭ" އިރާނިޔާ ބުނެލައިފިއެވެ.\n"މިއީ އެވަރުގެ ކަމެއްނޫން. އަހަރެމެންގެ މިހާރު ހުންނަނީ އެންމެ އަންހެންދަރިއެއްނޫން. ދެ ދަރިން" އީސަ ބުނެލިއެވެ. އިރާނިޔާއާއި ގުމްރޫހް އެކަކު އަނެކަކަށް ބަލައިލާފައި ހީލައިފިިއެވެ.\n"އެއްވެސް މީހަކު ރާނީ ކައިރީގައި ވަޢުދުވިތަ ރާނީއަށް ޖެހޭ ކޮންމެކަމެއް ބަލަހައްޓައިދޭނަމޭ ކިޔާފަ. ހުރިހާ ކަމެއް ކޮށްދޭނަމޭ ކިޔާފަ. އެއްވެސް ފިރިހެނަކު މިދުނިޔޭގައި އެބަހުރިތަ ތިދެމައިން އަމިއްލަ ކުރަން ބޭނުންވާ" މޭޒު ކައިރީގައި އިން ރުޒާނާ އެހިއެވެ. އިރާނިޔާގެ ނިތަށް ރޫ އަރައިގެން ދިޔައެވެ. އޭނާގެ ހިތުގައި އާޝިދްގެ ސޫރަ ކުރެހިގެން ހިނގައްޖެއެވެ.\n"ދެން ބުނެބަލަ. އެއްވެސް މީހަކު އެބަހުރިތަ ރާނީގެ އިންތިޒާރުގަ" އަނެއްކާވެސް ރުޒާނާ އެހިއެވެ..\n"އާނ.. އާޝިދް. ބުނި ވަރަށް އަވަހަށް އަންނާނަމޭ" ފަހަރަކު މީހެއްގެ މޫނަށް ވަކިވަކިން ބަލައިލަމުން އިރާނިޔާ ބުނެލިއެވެ.\n"އެވާހަކަ ބުނަން ރުޒާނައްތަވެސް މިއުޅެނީ. އެސޮރު މާލޭގަ ހުއްޓަސް ހޫރުއަށް ނަން ކިޔުމުގެ ހުރިހާ ހަރަދެއްކުރީ އޭނަ. ހުރިހާ މަސައްކަތެއްކުރީ ރުޒާނައްތަމެން ކަމުގައި ވިޔަސް ޚަރަދުކުރީ އެސޮރު. ބަކަރި ކަތިލުމުގެ ކަންތައްތަކާއި ވެސް އުޅުނީ ހަމަ އެސޮރު" ރުޒާނާ ވާހަކަދެއްކިއެވެ. ވަގުތުން އިރާނިޔާގެ ދެލޯ ވިދައިގަތެވެ. އާޝިދް ހަމަ އެހާ ލޯބިވޭބާއޭ ހިތަށް އަރައިފިއެވެ.\n"ރުޒާނައްތަގެ ބަހެއް އަހަންޏާ އެސޮރުގެ އަތުން ދޫކޮށްނުލާތި. ލިބިފައި ތިހުރީ ހަމަ ރަންގަނޑެއް. ތިމާ ލޯބިވާ މީހަކަށް ވުރެ ތިމާދެކެ ލޯބިވާ މީހެއް އެންމެ ރަނގަޅުވާނީ" އިރާނިޔާގެ ބުރަކަށީގައި ފިރުމަމުން ރުޒާނާ ވާހަކަދެއްކިއެވެ.\nއޮފީސް ދޮރުމައްޗަށް ސައިކަލް މަޑުކޮށްލުމަށްފަހު ވަރަށް ރަނގަޅަށް ދިހަބުރީގެ އިމާރާތަށް އާޝިދް ބަލައިލިއެވެ. ޒޯނުގައި ސައިކަލް ޕާކްކުރުމަށްފަހު ލޮލުގައި އިން އަވިއައިނު ނަގާފައި ލައިގެން ހުރި ޓީޝާޓްގެ ކަރުވަޅުގައި އަޅުވައިލިއެވެ. އެއަށްފަހު ހުޅުވާފައި ހުރި ގޭޓުން އެތެރެއަށް ވަނެވެ. އެއްފަރާތުގައި ހުރި ލިފްޓުގެ ފިތަށް އޮށްބާލުމަށްފަހު ކުޑައިރުކޮޅަކު މަޑުކޮށްލައިގެން ހުރީ ލިފްޓު އަންނަންދެނެވެ.\nލިފްޓު އައުމާއެކު އާޝިދް އެތެރެއަށް ވަނެވެ. ނަންބަރު ހަތަރަކަށް ފިތުމަށްފަހު ހަމަޖެހިލިތަނާ ބޭރުން ކޮންމެސް މީހަކު ލިފްޓު ހުއްޓުވައިފިއެވެ. އެތެރެއަށް ވަން އަންހެންކުއްޖާ ފެނުމުން އާޝިދް ކުޑަކޮށް އެއްފަރާތަކަށް ޖެހިލައިފިއެވެ.\n"ސޮރީ. ހަތަރަކަށް ދޯ ދަނީ" އަންހެންކުއްޖާ އާޝިދްގެ މޫނަށް ބަލައިލަމުން ބުނެލިއެވެ.\n"އިޓްސް އޯކޭ" އާޝިދް ބުނެލިއެވެ.\nހަތަރުވަނަ ފަންގިފިލާއަށް ލިފްޓު ހުއްޓުމާއެކު ދެކުދިން ފޭބިއެވެ. އަވަސް އަރުވާލާފައިހުރި އަންހެންކުއްޖާ ބޭރަށް ނިކުތީ އާޝިދްގެ ގައިގައި ޖެހިގަނެފައެވެ. އެކުއްޖާގެ އެ އަމަލުން އާޝިދް ހިތްހަމަނުޖެހުނެވެ. އޭނާގެ ކުރިމަތިން ހިނގާފައިދާ އަންހެންކުއްޖާގެ ފުރިހަމަ އިސްކޮޅަށް ބަލައިލީ ހިތްހަމަނުޖެހިފައެވެ. ކުރު ގަމީސްކޮޅަކާއި ކުކުޅުބިސް ކުލައިގެ ސްކިނީއެއް ލައިގެން ހުރިއިރު އަޅި ކުލައިގެ ކުޑަ ދަބަހެއް ހުރަހަށް އަޅުވާލާފައި އޮތެވެ. ބުޅި އިސްތަށިކޮޅު އަރަނީ ކޮނޑާއި ހަމައަށެވެ. މީހާ ދިގުކަމަށް ދައްކަނީ އަރައިގެންހުރި އުސްފައިވާނެވެ.\n"އެކްސްކިއުޒްމީ... ކޮބާތަ ބައްޕަގެ އޮފީސް؟" ރިސެޕްޝަނުގައި އިން އަންހެންކުއްޖާ އާޝިދަށް ބަލައިލާފައި ފުންމައިގެން ތެދުވިއެވެ. ބޮޑުމީހާގެ ދަރިފުުޅުކަން އިނގުމުން އިހުތިރާމްކުރުމުގެ ގޮތުން ސަލާމް ގޮވައިލިއެވެ. އަމިއްލަ ބައްޕަގެ ކެބިން ނޭނގޭތީ ސުވާލުކުރަން އާޝިދް ލަދުވެސްގަތެވެ. ނަމަވެސް އެއީ އެ އޮފީހަށް އޭނާ ވަން ފުރަތަމަ ފަހަރެވެ.\n"ސިޑިން މައްޗަށް އަރާއިރު ފެންނަން ހުންނާނެ. އިންނާނެ ނަން ޖަހާލާފަ" އެ އަންހެންކުއްޖާ ބުނެލިއެވެ. ހިނިތުންވުމަކާއެކުގައެވެ.\nއާޝިދް އަރައިގެން ގޮސް ވަޙީދުއްދީންގެ ނަން ފެންނަން އިން ބިއްލޫރި ދޮރުގެ ބޭރުގައި މަޑުކޮށްލިއެވެ. އޭނާގެ ނިތަށް ރޫއަރައިގެން ދިޔައީ ދެންމެ ލިފްޓުން ދިމާވި އަންހެންކުއްޖާ ސޯފާގައި މަޑުކޮށްލައިގެން އިންދާ ފެނުމުންނެވެ. ނޭނގޭކަމަށް ހަދާފައި އާޝިދް ދޮރު ކަހާލުމާއެކު އަންހެންކުއްޖާ ބަލައިލިއެވެ.\n"ޔޫވެސް މިތަނަށްތަ؟ ޖޮބެއް ހޯދަންވެގެންތަ؟" އަންހެންކުއްޖާ އަހައިލިއެވެ. އާޝިދް ވަކި ޖަވާބެއްނުދީ ފެންނަން ހުރި ދޮރާއި ދިމާލަށް ހިނގައިގަތެވެ.\n"ބޭޑް މޭނާރސް. މަންމަމެން ތިބީ މީޓީންއެއްގަ" އަންހެންކުއްޖާ ބުނެލިއެވެ. އާޝިދް އެނބުރި ބަލައިލިއެވެ. އެއީ ވަޙީދުއްދީންގެ ބިޒްނަސް ޕާރޓްނަރު ސޮފާގެ ދަރިފުޅުކަން އިނގުމުން ހިތުގައި މާބޮޑަށް ފޫހިކަން އުފެދިގެން ދިޔައެވެ. އަންހެންކުއްޖާ ދެއްކި ވާހަކަތަކަށް ސަމާލުކަން ނުދީ އާޝިދް ދޮރު އެތެރެއަށް ކޮށްޕާލާފައި އެތެރެއަށް ވަނެވެ. ފައިލެއް ޗެކްކުރަމުން ދިޔަ ވަޙީދުއްދީނާއި ސޮފާ އެކުއެކީގައި ބަލައިލިއެވެ.\n"ދަރިފުޅުތަ...؟" ހިތްހަމަނުޖެހިގެން ސޮފާ އެއްޗެއް ބުނަން އުޅުނު ވަގުތު ވަޙީދުއްދީން ބުނެލިއެވެ. ސޮފާ ރަނގަޅަށް އާޝިދަށް ބަލައިލިއެވެ. އޭނާއަށް ފުރަތަމަ ނަޒަރުން އާޝިދް ވަކިކުރަން ނޭނގުނީ އޭނާގެ ހަށިގަނޑަށް އައިސްފައިވާ ބަދަލުންނެވެ. ކުރިއަށް ވުރެ ބޮޑަށް ހަށިގަނޑު ދޮންވެފައި މަސްޖަހާލާފައި ވާއިރު ކުރިއަށްވުރެވެސް ބޮޑަށް ފިރިހެންވަންތައެވެ. ތުނިތުނިކޮށް ފަޅަން ފަށާފައިވާ ތުނބުޅިން އާޝިދްގެ ރީތިކަން އިތުރުކޮށްދެއެވެ.\n"އާޝިދްތަ...؟ ސޮފާއްތައަށް އެހާ ގިނަ ދުވަސްކޮށްފަ ފެނުނީމަ ނުވެސް އިނގުނޭ" ފައިލް ލައްޕައިލަމުން ސޮފާ ބުނެލިއެވެ. އާޝިދް އެއަށް ވަކި ޖަވާބެއް ނުދެއެވެ. ސޮފާއަށް ބަލައިލާހިތްވެސް ނުވިއެވެ.\n"ދަރިފުޅު ކަމަކުތަ؟ ބައްޕައަށް ގުޅާފަ އައިނަމަ. ސޮފްއަށް އިނގޭތަ؟ އާޝިދް މިއޮފީހަށް އައި ފުރަތަމަ ފަހަރޭ މީ" ހީލައިގެން ހުރި ވަޙީދުއްދީން ބުނެލިއެވެ.\n"ނޮޓް ފެއަރ.. އަަހަރެން ބޭރުގަ ބަހައްޓާފަ މިތަނަށް ނުވެސް ދަންނަ މީހަކު އައިސްވަނީމަ މަންމައާއި ބޭބެ ހަމަ ހެވިިފަ ތިބެނީ" ތިން މީހުންގެ ސަމާލުކަން ދޮރުން ވަދެގެން އައި އަންހެންކުއްޖާއަށް ހުއްޓުނެވެ. އާޝިދްގެ ހިތުގައި ފޫހިކަމެއް އުފެދިއްޖެއެވެ.\n"ބައްޕައާއި ވަކިން ބައްދަލުކޮށްލަން ބޭނުން" އާޝިދް ބުނެލިއެވެ. އަންހެންކުއްޖާގެ ސަމާލުކަން އާޝިދަށް ހުއްޓުނެވެ. އެއީ ކާކުކަން އިނގުމުން އަންހެންކުއްޖާއަށް ހެވިއްޖެއެވެ.\n"ނޭނގޭނެއްނުން. އަހަރެން ހީކުރީ ވަޒީފާ ހޯދަން އައި ބިކާރީއެއް ކަމަށް" އަންހެންކުއްޖާ ބުނެލިއެވެ. ސޮފާ އަންހެކުއްޖާއަށް ދެލޯ ވަށްކޮށްލުމާއެކު މައިތިރިވިއެވެ.\n"ސޮރީ... އެއީ މަޖާ. އަހަރެންނަށް ކިޔަނީ އައިރިސް" އާޝިދަށް ސަލާމަށް އަތްދިއްކޮށްލަމުން އައިރިސް ބުނެލިއެވެ.\n"ވައަލައިކުމުއްސަލާމް.... ބައްޕަ ބިޒީނޫނިއްޔާ އަޅުގަނޑަށް ވަގުތުކޮޅެއް ދެއްވަންވީނޫންތޯ" އާޝިދް ބުނެލިއެވެ. ވަގުތުން އައިރިސްގެ އަތް ތިރިކޮށްލިއެވެ. އާޝިދް އެގޮތަށް ކަންތައް ކުރުމުން އޭނާ ކުޑަކޮށް ލަދުގަންނަ ގޮތް ވިއެވެ. ސޮފާއާއި އަވަސް ނަޒަރެއް ބަދަލުކޮށްލިއިރު ސޮފާ ހުރީ އާޝިދް ކަންތައްކުރި ގޮތުން ހިތްހަމަނުޖެހިފައެވެ.\n"އައްދެ. އައިރިސްދެކެ ހާދަ ފޫއްސެއްތިވީ. ތިދެކުދިންނަކީ މުސްތަގުބަލުގަ ގުޅެން ތިބި ދެކުދިންނޭ. ހަނދާންނެތުނީތަ؟" ތުންފަތްމަތީގައި ހިނިތުންވުމެއް ވިއިރު ސޮފާ ހުރީ އެތެރެއިން ކެކިކެކިއެވެ. އެގުޅުމަށް އާޝިދް ނުރުހޭކަން މާކުރިންވެސް އޭނާއަށް އިނގެއެވެ. އެހެންވިޔަސް އޭނާގެ އެއްވެސް ފަރުވާލެއްނެތެވެ. ކޮންމެފަދަ ކަމެއް ކޮށްގެންވެސް އާޝިދްގެ އަންބަކަށް އައިރިސް ހަދަން މާކުރިން އޭނާ ހުރީ ނިންމައިގެންނެވެ. އޭނާ ބޭނުންވަނީ ވަޙީދުއްދީން ފެލައިގެން ވިޔަސް އޭނާގެ ނަން މައްޗަށް އެއްކޮށް ވިޔަފާރި ބަދަލުކުރާށެވެ. މިހާރުވެސް ބޮޑު ޕަސެންޓެއް އޮތީ ވަޙީދުއްދީނަށެވެ. ކުރިއަށް މިއޮތް ތިންވަރަކަށް ދުުވަސް ތެރޭގައި އެހުރިހާ މުދަލެއްގެ ވެރިޔަކީ އާޝިދެވެ. އާޝިދް މަރުވުމަށްފަހު މުދާތަކުގެ ޙައްޤުވެރިޔަކީ އޭނާގެ އަނބިމީހާގެ މަގާމުގައި ހުންނަ މީހެކެވެ. އެފައިސާތަކާއި މުދާތަކަށް ސޮފާގެ ވިހަ ލޯ އަމާޒުވިތާ ކިތަންމެ ދުވަހެކެވެ. މީހަކަށް ހިލަމެއްވެސް ނުވާނެހެން އޭނާ ވަޙީދުއްދީންގެ ބޮލަށް އެރިގެން އާޝިދް މާލެވެސް ގެނައެވެ.\nއޮފީހަށް ދިޔުމުގެ ކުރިން ތައްޔާރުވެގެން އުނޭޝް އައިސް ހުއްޓުނީ ބަދިގޭގައެވެ. މޭޒުމަތި އޮތީ ރޭގައި ކޭގޮތަށެވެ. ކޭތަށިތަކާއި ހަޑިވެފައި ހުރި ތެލިތައް ހުރީ ހުރި ގޮތަށެވެ. ބޮލަށް އުނދަގުވާ ކަހަލަ ވަހެއްވެސް ބަދިގޭގައި ވަނީ ހަރުލާފައެވެ. އަތުގައި އޮތް ލެޕްޓޮޕް ދަބަސް ގޮނޑި މަތީގައި ބާއްވާފައި އުނޭޝް ކުރިއަށް ޖެހިލީ އެއްއަތުން ނޭފަތް ނިވާކޮށްލައިގެން ހުރެއެވެ. ދުރުދުރުގައި ފިޔަވަޅު އަޅަމުން ގޮސްހުއްޓުނީ ފެން ހޫނުކުރާ ޖަގު ކައިރީގައެވެ. ކޮފީ ތައްޓެއް ހަދާލައިގެން ބަދިގޭގައި މަޑުކުރުމެއްނެތި ހިފައިގެން ގޮސް ވަނީ ކޮޓަރިއަށެވެ. ކުރު ސޯޓްކޮޅާކާއި އަތްކެނޑި ޓޮޕްކޮޅެއް ލައިގެން ނިދާފައި އޮތް ތަމަންނީއަށް ބަލަމުން ގޮސް އުނޭޝް ހުއްޓުނީ ތަމަންނީގެ ބޯލާކޮޅުންނެވެ. އަތުގައި ހުރި ކޮފީތަށި ސައިޑްކަބަޑް މަތީގައި ބަހައްޓާފައި ތަމަންނީގެ އިސްތަށިގަނޑުގައި ފިރުމައިލިއެވެ. ލަސްލަހުން ދެލޯ ހުޅުވާލި ތަމަންނީ ބަލައިލި ގޮތުން އުނޭޝް ހީލިއެވެ.\n"އަދިވެސް ނުދަންތަ؟ ގަޑިޖެހިދާނެ" ނިދިބަރު އަޑަކުން ތަމަންނީ ބުނެލިއެވެ.\n"ތެދުވާކަށް ނުވޭތަ؟ ބަދިގެ އޮތީ ވަރަށް ހަޑިކޮށް. ސާފުކުރަން ހުރީވެސް ތަމަންއެއްނު. އަވަހަށް ތެދުވޭ. ވަރަށް ނުބައި ވަސްވެސް އެބަހުރި" އުނޭޝް ބުނެލިއެވެ. ތަމަންނީ ދެލޯ ބޮޑުކޮށް އުނޭޝްއަށް ބަލައިލާފައި އެނދުގެ ހެޑް ބޯޑުގައި ލެގިލިއެވެ.\n"މިއުޅެނީ ވަރަށް ބޯއަނބުރާތީ. އަހަރެން ކިހިނެއް ހުރިހާ މަސައްކަތެއްކުރާނީ؟ އެ ކަމްލާވެސް ބަހައްޓާފައި ދިޔަ ތަނަކަށް ދިޔަނަމަ. މާލިކްބެމެން ގޭގައި މީހަކު ނެތްއިރު އޭނަ އެގެއަށް ބަދަލުކުރުމުގެ ބޭނުމަކީ ކޮބާ؟" ބޮލުގައި އަތްއަޅާ އުނޭޝްގެ ކޮނޑުގައި ބޯއަޅާއިލަމުން ތަމަންނީ ބުނެލިއެވެ.\n"ބޯއަނބުރަނީއޭ. އެހެން ގޮތެއްވޭތަ؟ މިބުނީ ވަރުބަލިވޭތަ؟" އުނޭޝް އަހައިލިއެވެ. ތަމަންނީ ޚައިރާންވެފައި އުނޭޝްގެ މޫނަށް ބަލައިލިރު އުނޭޝްގެ ތުންފަތްމަތިން ފެނުނު ހިނިތުންވުމެއްގެ ސަބަބުން މެއަށް ނުބައި ގޮތެއް ވެއްޖެއެވެ.\n"ކީކޭ ބުނަން ތިއުޅެނީ؟ އަހަރެން ބަނޑުބޮޑީއޭތަ؟" ތަމަންނީ އެހިއެވެ.\n"ވެދާނެއްނު. އަހަރެން ވަރަށް އުފާވާނެ. އަހަރެމެންގެ ދިރިއުޅުން ފުރިހަމަވާނެ. ނޫންތަ....؟ އޭރުން މިގެއިން އަހަރެންނަށް ވާއެއްޗެއް އޮންނާނީ އަހަރެމެންގެ ދަރިފުޅަކަށްނު. ތަމަން ފިރިހެން ކުއްޖެއް ވިހައްޗެ. އަހަރެން ބޭނުންވަނީ ފިރިހެންކުއްޖެއް" އެހާ އަވަހަށް އުނޭޝްގެ ހިތުން އެތައް ހުވަފެނެއް ބަލާލައިފިއެވެ.\n"އަސްލު އަހަރެން އަދި ރެޑީއެއްނޫން ބޭބީއަކަށް. ސީރިޔަސްކޮށް އަހަރެން ބިރުގަނޭ" ތުއިވެލަމުން ތަމަންނީ ބުނެލިއެވެ.\n"އެވަރު ކަމެއްނޫން އެއީ. ދެން ތެދުވެ ފްރެޝްވެލާ. އަހަރެން މިދަނީ. އޮފީހުން އަންނަމުން އަހަރެން ގެނެސްދޭނަން ކިޓެއް" އުނޭޝް ބުނެލިއެވެ.\nހޫރު ގޮވައިގެން ގޯތިތެރޭގައި ހުރި ވަރުގަދަ ޖޭމު ގަސްދޮށުގައި އެލުވާފައި ހުރި އުނދޯލީގައި އިރާނިޔާ އިނެވެ. ކައިރީގައި ހޫރުގެ ރީތިވާ ސާމާނު އަޅާފައިހުރި ވަށިގަނޑު ހުއްޓެވެ. މަގުމަތިންދާ ކޮންމެ މީހެއްގެ ލޮލުގައި އެމަންޒަރު އަޅައިގަންނަމުން ދިޔައެވެ. އެއިން ކޮންމެ މީހެއްގެ ހިތް ވަނީ އިރާނިޔާއަށްޓަކައި ހަމްދަރުދީން ފުރިފައެވެ. އަދި ރުޒާނާގެ ދެމަފިރިންގެ ހިތްހެޔޮކަމަށްޓަކައި ހިތާހިތުން ތާރީފު ކުރަމުން ދިޔައެވެ.\n"އަނހަ.... ހޫރުގެ ޒަމްދައްތަ ހީވެސް ނުކުރާ ގަޑިއެއްގަ މިއޮށް ވައްޓައިލީ" ރުޒާނާއާއި އެކުގައި އެދިމާލަށް އައި ޒަމްހާ ފެނުމުން އިރާނިޔާ ބުނެލިއެވެ.\n"ނިދީތަ...؟" ރުޒާނާ އެހިއެވެ.\n"ނުނިދާ. ތަނެއް ނުފެނުނަސް ދެލޯ ބޮޑުކޮށްގެން އޮތީ" އިރާނިޔާ ބުނެލިއެވެ.\n"ހިނގާ އެތެރެއަށްދާން. ބޭބީއަށް ފީޑްނުކުރެވޭނެ މިތަނުގައެއް" އިރާނިޔާ ބުނެލިއެވެ.\n"ގެނޭ ޒަމްދައްތަ އަތަށް ދޮންކޮޅު. ރާނީ ގެންދޭ ވަށިގަނޑު" ރަޖާކޮޅަށް ލާފައި އޮތް ހޫރު ނަގާ ލުއިލުއިކޮށް ކޮލުގައި ބޮސްދެމުން ޒަމްހާ ބުނެލިއެވެ.\n"ރުޒާނައްތަގެ އެހީއެއް ބޭނުންތަ؟" ރުއްދަނޑުން އީސަ ގެނެސްފައި ހުރި ކާށިތައް ހެހެން ތައްޔާރުކުރަމުން ރުޒާނާ ބުނެލިއެވެ.\nމޭޒު ކައިރީގައި އިން ވަޙީދުއްދީނަށް ސައިހަދާފައި ސަކީނާ އެއްފަރާތަކަށް ޖެހިލިއެވެ. އޭނާއާއި ދާދި ކައިރީގައި ޒުކްވެސް އިނެވެ. ކުޑަ އިރުކޮޅެއްގެ ތެރޭގައި އާޝިދްވެސް ބައިވެރިވެއްޖެއެވެ. އެންމެން އެކުގައި ސައި ފެށުމާއެކު ތަނަށް ވެރިވެގެން ދިޔައީ ހިމޭންކަމެވެ.\n"ދަރިފުޅު ސަކިންތައާއި އެކުގަތަ ދަނީ؟" އުނގުމަތީގައި އޮތް ފޮތިކޮޅުން އަތް ފޮހެލަމުން ވަޙީދުއްދީން ޒުކްއަށް ބުނެލިއެވެ.\n"ނޫން. މިއަދު ޒުކް ގެންދާނަމޭ ދޮންބެ ބުނި. މިއަންނަނީ ބޭގް ހިފައިގެން" ޒުކް ސިޑިން އަރައިގެން ދިޔުމުން ވަޙީދުއްދީންގެ ނަޒަރު ކުރިމަތީގައި އިން އާޝިދަށް ހުއްޓުނެވެ.\n"ޒުކް ލާފައި އަންނަމުން އޮފީހަށް ވަދެވޭނެތަ؟" ވަޙީދުއްދީން އެހިއެވެ.\n"އެއީ ކީއްކުރަނަވްނަތޯ؟" އާޝިދް ސުވާލުކުރިއެވެ.\n"އެތަނުގައި މިހާރު ހުރީ ދަރިފުޅުގެ އެއްޗެހި. އެއީ ދަރިފުޅު ކުރަންހުރި މަސައްކަތް" ވަޙީދުއްދީން ލޯތްބާއެކު ބުނެލިއެވެ.\n"އަދި އަޅުގަނޑު މިހުރީ ވަޒީފާއެއްގައި. މާލެއައީ ޗުއްޓީއެއްގަ. ބައްޕަ އޮޅުވާލެއްވި ކަމެއް މާލިކްބެއަށް ނޭނގޭ" އާޝިދް ބުނެލިއެވެ.\n"ބައްޕަ މާލިކާ ވާހަކަދައްކާނަން. އާޝިދް ދެން މަސައްކަތްކުރާނީ ބައްޕަގެ އޮފީހުގަ" ވަޙީދުއްދީން ބުނެލިއެވެ.\n"އަޅުގަނޑު ބޭނުމެއްނޫން. ކީއްވެތަ ކޮންމެ ކަމަކަށް މަޖުބޫރު ތިކުރަނީ؟ އަޅުގަނޑު އެ އައިރިސްއަކާ ކައިވެންޏެއް ނުކުރާނަން. މިތަނުގައި ބަނދެފައި ބޭއްވިޔަސް އެ ކައިވެންޏެއް އަޅުގަނޑު ނުކުރާނަން. އަޅުގަނޑުގެ ދިރރިއުޅުމުގެ ކަންތައްތައް ނިންމުމުގެ ޙައްޤު ލިބިގެންވަނީ އަޅުގަނޑަށް. ކައިވެންޏަށްފަހު ލޯބިނުވާ އަންހެނަކާއެކު ދިރިއުޅެންޖެހެނީ ބައްޕައެއްނޫން. އަޅުގަނޑު. އެހެންވީމަ ބައްޕަ އެންމެ ރަނގަޅުވާނީ ސޮފާއްތަގެ ހުށައެޅުން ޤަބޫލުނުކުރިއްޔާ" ފާޅުގައި އާޝިދް ވާހަކަދެއްކިއެވެ. އޭނާ ތެދުވެގެން ހިނގައިގަންނަންދެން ވަޙީދުއްދީނަށް އިނދެވުނީ ބަލަހައްޓައިގެންނެވެ.\nދުވަސްތައް ހަފްތާތަކަށް ބަދަލުވެގެން ދާއިރު އިރާނިޔާ ވަގުތު ހޭދަކުރަމުން ދިޔައީ ތުއްތު ހޫރާއި އެކުގައެވެ. އޭނާގެ މުޅި ދިރިއުޅުމަކީ ދަރިފުޅު ކަމުގައި ވެއްޖެއެވެ. އެހެން ކުދިންނާއި ޚިލާފަށް ދޮޅުމަސްވިއިރު ހޫރު ހޭން ދަސްކޮށްފިއެވެ. އޭނާގެ ހުރިހާ ވަގުތެއް ހޫރަށް ހުސްކުރަން ފެށިއެވެ. ނަމަވެސް އޭނާގެ ހިތުގައި އަދިވެސް ނުފިލާ ރިހުމެއްވިއެވެ. ޙާއިޝާގެ ހަނދާންތަކާއި އާޝިދް ނެތްކަމުގެ ފަޅުކަން އޭނާއަށް އިހުސާސް ކުރެވެއެވެ. އާޝިދްގެ ފޯނުކޯލްތަކުން އޭނާ ހިތްހަމަޖެހުން ލިބުނަސް ޙާއިޝާގެ އެއްވެސް ޚަބަރެއް ނުވެއެވެ.\nދުވަހުގެ ހޫނު ވަގުތުތައް ނިމި ހަވީރުގެ ފިނި މުޅި ރަށަށް ފެތުރިއްޖެއެވެ. މަގުތަކަށް އެކި އުމުރުފުރާތަކުގެ މީހުން ނިކުމެ ހަލަބޮލި ކޮށްލައިފިއެވެ. ރުޒާނާއާއި އެކުގައި ހޫރު ރީތިކޮށްލައިގެން އެހާ ދުރަށް ހިނގާލަން އިރާނިޔާ ނިކުތީ ގުމްރޫހާއި ރުޒާނާ އެކަމަށް އެދޭ ވަރުންނެވެ. ވިހެއި ފަހުން އިރާނިޔާ ބޭރަށް ނިކުތް މިއީ ފުރަތަމަ ފަހަރެވެ.\nޒަމްހާއާއި އެކުގައި އިރާނިޔާ ވަކިވެލީ ރުޒާނާއާއި ގުމްރޫހް ތިމާގެ މީހެއްގެ ގެއަށް ވަނުމުންނެވެ. ބަނދަރުމަތީގައި ހުރި ބެންޗެއްގައި ދެއެކުވެރިން ތިބިއިރު ހޫރް އިނީ ޒަމްހާގެ އުނގުގައެވެ. ވާހަކަދެއްކުމުގެ ތެރެއިން ހޫރްގެ ކަނާތު ފައިގެ ފަލަމަސްގަނޑުގައި އިން ކަޅުކުލަ ގަދަ ލަފެއް ޒަމްހާގެ ލޮލުގައި އަޅައިގަތެވެ. އެތަނުގައި ޒަމްހާ އިނގިލިން ފިރުމައިލިއެެވެ.\n"އުނޭޝްގެ ހަމަ ތިފައިގަ. ހަމަ ތިތަނުގަ ތިކަހަލަ ލަފެއް އިންނާނެ. ހޫރްގެ އަނގަމަތިން އަހަރެންނަށް އުނޭޝްގެ އަނގަމައްޗާއި ވަރަށް ވައްތަރުގޮތެއް ހުރޭ" އިރާނިޔާ ބުނެލިއެވެ.\n"އަޅެ އެއީ ފިރިހެނެއްތަ؟ ކީއްތަވާނީ ގުޅާލާފަ މިދަރިފުޅުގެ ހާލު ބަލައިލިއްޔާ. އަހަރެން ހަމަ ޚައިރާންވޭ..." ޒަމްހާ ބުނެލިއެވެ. އިރާނިޔާ ބަހެއްވެސް ނުކިޔާ އެވަގުތު ފަޅަށް އައިސްވަން ދޯންޏަކަށް ބަލަހައްޓައިގެން އިނެވެ.\n"އަހަރެން ތެދެއް ބުނަންތަ ޒަމް؟ ހޫރްގެ ތި ނިޝާން ފެނުނީމަ ބައެއްފަހަރު އުނޭޝް މަތިން ހިތަށްއަރާ. ޒަމްގެ ހިތަށް އެރި ގޮތަށް އަހަރެންވެސް ހިތަށް އަރާ... އެކަމަކު މިހާރު އަހަރެން އުނޭޝްއާ މެދު ވިސްނާ ފިކުރުކުރަން ކުޑަކޮށްވެސް ބޭނުމެއްނޫން. އެހިތާމައެއް އަހަރެން ނުކުރަން. އަހަރެން ބޭނުމެއްވެސްނޫން. އުނޭޝް އެނބުރި އަޔަސް އަހަރެން އެލޯތްބަށް އުމުރަށް ސަލާން" އިރާނިޔާ ވާހަކަދެއްކިއެވެ. ޒަމްހާ ހޫރާއި އެކުގައި ސަމާސާ ކުރަމުން ދިޔައިރު އޭނާ އިރާނިޔާ ދެއްކި ވާހަކަތައް އަޑުއަހަމުން ދިޔައެވެ.\n"އަހަރެން ހިތުގައި އާ އިހުސާސްތަކެއް އުފެދިއްޖެ. އުނޭޝްގެ ހަނދާންތަކާއި އަހަރެންގެ ހިތާއި ދެމެދު ފާރެއް ލެވިއްޖެ" އިރާނިޔާ ބުނެލިއެވެ. ޒަމްހާ އިރާނިޔާގެ މޫނަށް ބަލައިލިއިރު އޭނާގެ މޫނުމަތިން ހިނިތުންވުމެއް ފެންނަން ހުއްޓެވެ.\n"ޒަމްއަށް ތިހީވީ ރަނގަޅަށް. އަހަރެން ހިތުން އެދެނީ އެހެން ލޯތްބަކަށް. އޭނާގެ ހިތްހެޔޮކަމާއި އޯގާތެރިކަމުގެ ސަބަބުން އަހަރެންގެ ހިތް ބަދަލުވެއްޖެ" ހިނިތުންވެފައި އިން ޒަމްހާގެ އަތުގައި ހިފައިލަމުން އިރާނިޔާ ބުނެލިއެވެ.\nދެކިލަން އެދޭތީ - 31\nޙިޖާޒުގެ ޤާފިލާ 86\nއަންނަންދެން ހުންނާނަން ލޯބިން ތިޔަ އިންތިޒާރުގައި - 28\nޙިޖާޒުގެ ޤާފިލާ 85\nވާހަކަ: ހިޔާ - 07


Raees Yaamin akee namoonaa eh tharahgee thakah shukuriya: Faathun | Mihaaru\nރައީސް ޔާމީނަކީ ނަމޫނާއެއް، ތަރައްގީ އަށް ޝުކުރިއްޔާ: ފާތުން\nފުވައްމުލަކުގައި ރޭ ބޭއްވި ޕީޕީއެމްގެ ޖަލްސާގައި ފަސްޓް ލޭޑީ ފާތުން ވާހަކަފުޅު ދައްކަވަނީ.---ފޮޓޯ: ޕީޕީއެމް\n05 މެއި 2018 - 00:20\nއެކަމަނާގެ ފިރިކަލުން ރައީސް އަބްދުﷲ ޔާމީނަކީ ނަމޫނާ ބޭފުޅެއް ކަމަށާއި ރާއްޖެ އަށް ގެންނަމުން އަންނަ ތަރައްގީތަކަށް ޝުކުރު އަދާ ކުރައްވާ ކަމަށް އެމަނިކުފާނުގެ އަނބިކަނބަލުން ފާތުމަތު އިބްރާހިމް މިރޭ ވިދާޅުވެއްޖެ އެވެ.\nވެރިކަން ކުރާ ޕާޓީ، ޕީޕީއެމުން ފަސްޓް ލޭޑީ ފާތުން އިސްވެ ހުންނަވައިގެން ފުވައްމުލަކުގައި ބޭއްވި ފޯރިގަދަ ޖަލްސާގައި ވާހަކަފުޅު ދައްކަވަމުން އެކަމަނާ ވިދާޅުވީ ކުރު މުއްދަތެއްގެ ތެރޭގައި ރާއްޖޭގެ މަލަމަތި ބަދަލުވެފައިވާ ކަމަށެވެ.\nފުވައްމުލަކުގައި މިރޭ ބޭއްވި ޖަލްސާގައި ފަސްޓް ލޭޑީ ފާތުން (މ) ބައިވެރިވެވަޑައިގަންނަވަނީ.\nރައީސް ޔާމީންގެ ސަރުކާރުގައި އެންމެ މުހިންމު ކަމެއްގެ ގޮތުގައި ފެންނަނީ ރައްޔިތުންނަށް ބޭނުންވާ އަސާސީ ހިދުމަތްތައް ފޯރުކޮށްދެމުން އަންނަތަން ކަމަށް ވެސް ފަސްޓް ލޭޑީ ފާތުން ވިދާޅުވި އެވެ. އަދި އިޖުތިމާއީ ގޮތުން ރާއްޖެ ބަދަލުވަމުން އަންނައިރު، ރައްޔިތުންގެ ވިސްނުމަށް ވެސް ބަދަލު އަންނަ ކަމަށް ފަސްޓް ލޭޑީ ވިދާޅުވި އެވެ.\n"ރަށްރަށުގެ ނަރުދަމާ، ފެނުގެ ނިޒާމު، ބަނދަރުތައް އަދި ސިއްހީ ދާއިރާގެ ތަރައްގީ. ދިވެހި ރައްޔިތެއްގެ ހައިސިއްޔަތުން އަޅުގަނޑުގެ ފިރިކަލުން މި ގައުމަށް ކޮށްދެއްވަމުން ގެންދަވާ ކަންތައްތަކަށް ޝުކުރު ދަންނަވަން،" އެތައް ބަޔަކު އެއްވި އާންމު އެއްވުމެއްގައި ފުރަތަމަ ފަހަރަށް ދެއްކެވި ވާހަކަފުޅުގައި ފިރިކަލުން ރައީސް ޔާމީނަށް ތައުރީފު ބަންޑުން ކުރައްވަމުން ފާތުން ވިދާޅުވި އެވެ.\nފަސްޓް ލޭޑީ ފާތުން އިސް ހުންނަވައި ފުވައްމުލަކުގައި ރޭ ބޭއްވި ފޯރިގަދަ ޖަލްސާގައި ބައިވެރިވެވި ބައެއް މީހުން: ވަރަށް ގިނަ ބަޔަކު މި ޖަލްސާ އަށް ދިޔަ.\nފަސްޓްލޭޑީ ވިދާޅުވި ގޮތުގައި ރަށްރަށަށް ކުރައްވަމުން ގެންދަވާ ދަތުރުފުޅުތަކުގައި ރައްޔިތުންގެ ފަރާތުން ލިބޭ ތާއީދަކީ އެކަމަނާ އަށް ލިބިވަޑައިގަންނަވާ އެންމެ ބޮޑު ހިތްވަރެވެ. ވަރުބަލި ކަމެއް ނެތި މަސައްކަތްޕުޅުގައި ދެމިހުންނެވި ސަބަބކީ ރައްޔިތުން ދޭ ލޯބި ކަމަށް ވެސް އެކަމަނާ ވިދާޅުވި އެވެ.\nގިނަ އަދަދެއްގެ ބަޔަކު ބައިވެރިވި ޖަލްސާގައި ފަސްޓް ލޭޑީ ވިދާޅުވީ ރާއްޖޭގައި އިސްލާމީ އުސޫލުތައް ހިނގައި ތަރައްގީ ވެފައިވާ އަމާން ވެއްޓެއް ފޯރުކޮށް ދިނުމަށް ރައީސް ޔާމީން ބޭނުންފުޅުވާ ކަމަށެވެ. އަދި ރައީސް ޔާމީންގެ މިސާލު، އެހެން ފިރިން ވެސް ނެގުމަށް އެކަމަނާ ވަނީ އިލްތިމާސް ކުރައްވައިފަ އެވެ.\nފަސްޓް ލޭޑީ ވަނީ ރާއްޖެ އަށް އަންނަ ހެޔޮ ބަދަލުތައް ދިފާއު ކުރުމުގެ މަސައްކަތުގައި ނުކުންނެވުމަށް ދިވެހި ހުރިހާ ރައްޔިތުންނަށް އިލްތިމާސް ކުރައްވައިފަ އެވެ. އަދި ރާއްޖެ އަށް އަންނަ ތަރައްގީގެ މަޝްރޫއުތަކަށް ހުއްޓުމެއް އަންނަން އެއްވެސް ރައްޔިތަކު ބޭނުން ނުވާނެ ކަމަށް އެކަމަނާ ވިދާޅުވި އެވެ.\nމީގެ އިތުރުން، ރައީސް ޔާމީން ގެނެސްދެއްވާ ހަލުވި ތަރައްގީ ދެމެހެއްޓޭނީ އިތުރު ދައުރެއް އެމަނިކުފާނަށް ދީގެން ކަމަށާއި އެކަމަށް މަސައްކަތް ކުރުމަށް ފަސްޓް ލޭޑީ ވަނީ އެދިވަޑައިގެންފަ އެވެ.\nޕީޕީއެމް ޕީޕީއެމް ކެމްޕޭން ރައީސް އަބްދުﷲ ޔާމީން ކުރީގެ ފަސްޓް ލޭޑީ ފާތުމަތު އިބްރާހީމް ފުވައްމުލައް ތަރައްގީގެ މަޝްރޫއުތައް\n67 ކޮމެންޓް, 218 ރިއެކްޝަންސް\nކޮންމެ މީހަކަށް ވެރިކަން ދިނަސް ތިހާވަރަށް ހައްޕަޅާލައިގެން ނަމޫނާއަކަށް ވެވޭނެ. ބޭނުންވަނީ އިޚްލާޞްތެރި ވެރިއެއް. ރައްޔިތުންގެ ވެރިއެއް. ރައްޔިތުންގެ އަޑުއަހާ ވެރިއެއް. ހައްދަވާ ބޮޑުކުރެއްވިﷲ އަޅަމެން މިއަނިޔާވެރިކަމުން ސަލާމަތްކޮށްދެއްވާށި\nވައކަމުން ރާއްޖެ ރަންވަނަ ވަނީ ހާސިލުކޮށްފައި. މިއަަށްވުރެ ބޮޑު ތަރައްގީއެއް މިދައުރުގައި ވަކިން ގެނެވިފައެއް ނުވެއެވެ. " 2018 ވައްކަން ޔަޤީން" މި ޝިޢާރުގެ ދަށުން ކުރިއަށް ގެންދަވާ.\nއަތްކަޑާ ދުވަސްވަރެއްނަމަ އެގުނީސް ނަމޫނާ ބޭފުޅުން ތިއްބަވާނެގޮތް. ކޯޓު ލައްވަންވެސް ޖެހޭނީ އެހެން ބޭފުޅަކު.\nދައުލަތުން މިހާރު ކުރަމުންދާ ހުރިހާ މަސައްކަތްތަކަކީ ބޮޑެތި ލޯނުތައް ނަގައިގެން ކުރާކަންތަކެވެ. ދިގުމުއްދަތުގައި ދައްކާގޮތަށް އެނަގާ ލޯނުތަކުގެ ހިތިރަހަ އަޅުގަނޑުމެންގެ ދަރިންގެ ދަރީންނަށް ފޯރާނެވާހަކަ ދަންނަވަމެވެ. މިއީ ވަރަށް ވާހަކައެވެ. ދެން ނިންމާލާނަމެވެ.\nރައްޔިތުން ނުދިނަސް ހޯދަން ބޭނުން އެއްޗެއް ހޯދާނެއެއްނު. ކީއްކުރަން ރައްޔިތުން ކައިރީ އަހަނީ؟ ދަޅަދައްކަން؟\nއަސްތާ! ބުރިޖު، ތާރުއެޅިމަގު، ފުލެޓްތައް، އެއަރޕޯޓްތައް އަޅައިދީގެން އަދުލު އިންސާފާ ނުލައި ރައްޔިތުންނައް އޮތީކޮން އުފަލެއް ތޯއެވެ؟ މުސްކުޅިން ބުނާތީ އަޑުއިވޭ " ދޮންދުނބުރިއެއް ކިތައްމެވަރަކައް ދޮންކުރިޔަސް އަނބަކައް ނުވާނެއެވެ." ޝުކުރިއްޔާ މެޑަމް!\nތިބުނީ ރަގަޅުވާހަކައެއް؟އެވަރުގެ ނަމޫނާއެއް ނުހުންނާނެ؟\nއެހެން ކަމަކާ އުޅޭ...މަ ބޭނުން މަގޭ ފިރިމިހާ ލާރި ހޯދަނީ ހަލާލު ގޮތުގައިތޯ ބަލަން..\nމަށަށްވެސް މަގޭ އަންހެނުން ހާދަ ތައުރީފެއް ކުރެއޭ! މިކަމާ އެކަމާ ކޮބާ ތަފާތެއް!\nގައުމުގެ ހަޒާނާ ވަނީ އެކީހުސްކޮއްލާފަ ތިމާ މީހާ ބޭނުންވާގޮތައް ކަންކަން ނުވީމަ ކުއްލިހާލަތު ގާގޫނާ ހިލާފައް އިއުލާނު ކުރީ މިރާއްޖެޔައް އާމްދަނީ ލިބޭނެ ގޮތައް އެމްޑީޕީ ސަރުކާރުން ވަނީ ބިންގާ އަޅުއްވާފަ ޔާމިނު ހުރީމަކާ ނޫންތަރައްގީ މިރާއްޖެ ދެންވަމުން ދާނީ އެއީ ޓެކްސްގެ ޒިޒާމު އެއީ ނަޝީދުގެ ވިސްނުން ކޮބާ ހުސްނުވާ އާސަނދަ ރިސޯޓު ހިއްސާ މަސްވެރިންގެ 10.000 ތެޔޮވަޅު މީދޯ ޔާމިނު ވީވައުދަކީ


Kulhudhuhfushin negi 120 sample negative\nކުޅުދުއްފުށިން ނެގި 120 ސާމްޕަލް ނެގެޓިވް\nކުޅުދުއްފުށީގައި ރެންޑަމް ސާމްޕަލް ނެގުން ކުރިއަށް ދަނީ --\nކުޅުދުއްފުށިން ރެއާ މިއަދު ނެގި ރެންޑަމް ސާމްޕަލްތައް ކޮވިޑް-19 އަށް ނެގެޓިވްވެފައިވާ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nހދ. ކުޅުދުއްފުށީގައި ކޮވިޑް ފެތުރިފައިވޭތޯ ބެލުމަށް 120 ސާމްޕަލެއް ވަނީ ނަގާފައެވެ. އެޗްއީއޯސީން މިރޭ ބުނީ އެ ހުރިހާ ސާމްޕަލްތަކުގެ ނަތީޖާ ނެގެޓިވް ކަމަށެވެ. ސާމްޕަލް ނަގާފަައިވަނީ 25 ގެއަކުން 25 ސާމްޕަލް އަދި ބިދޭސީންގެ ތެރެއިން 35 ސާމްޕަލެވެ. އަދި ފިހާރަތަކުގައި މަސައްކަތް ކުރާ 17 މީހެއްގެ ސާމްޕަލްއާއި ކެފޭތަކުގައި މަސައްކަތް ކުރާ 24 މީހެއްގެ އިތުރުން ޓެކްސީ ހިދުމަތްދޭ 11 މީހެއް އަދި ބޯޓްތަކުގައި މަސައްކަތް ކުރާ 10 މީހެއްގެ ސާމްޕަލް ވަނީ ނަގާފައެވެ.\nމާލެ ސިޓީގެ އިތުރުން މިވަގުތު ކޮމިއުނިޓީ ޓްރާސްމިޝަނެއް އޮތް ކަމަށް އެޗްޕީއޭއިން ކަނޑައަޅާފައިވާ ހަމައެކަނި ރަށަކީ ކުޅުދުއްފުށްޓެވެ. އެ ރަށުގައި ފުލުުހުންގެ ބަޔަކު އަދި ހޯމް ކަރަންޓީންގައި ތިބި ބައެއް މީހުންވެސް ވަނީ ކޮވިޑަށް ޕޮޒިޓިވްވެފައެވެ.\nހދ. ކުޅުދުއްފުށިން ފުރަތަމަ ފުލުހަކު ޕޮޒިޓިވްވީ މި މަހުގެ ހަވަނަ ދުވަހުއެވެ. ސެޕްޓެންބަރު މަހުގެ 24 ވަނަަ ދުވަހު އެ ރަށާއި އުތުރުގެ ބައެއް ރަށްރަށަށް 18 ފުލުހަކު ވަނީ މާލެއިން ގޮސްފައެވެ. ޕޮޒިޓިވް ކޭސްތައް ފެންނަން ފެށީ އެ ހިސާބުންނެވެ. ހަތްވަނަ ދުވަހުވެސް ކުޅުދުއްފުށިން ފުުލުހަކު ޕޮޒިޓިވްވިއެވެ. އަދި ޖެހިގެން އައި ދުވަހު ދެ ފުލުހަކު ޕޮޒިޓިވްވިއެވެ.\nއަދި 8ވަނަ ދުވަހު އެ ކްލަސްޓާއާ ގުޅުން ހުރި ފުލުހަކު ފޯކައިދޫން ޕޮޒިޓިވްވިއެވެ. އަދި 10 ވަނަ ދުވަހު ދިއްދޫއިންވެސް އެ ކްލަސްޓާއާ ގުޅުންހުރި މީހަކު ޕޮޒިޓިވްވިއެވެ. އަދި 15 ވަަނަ ދުވަހާއި ސޯޅަ ވަނަ ދުވަހު ފަސް މީހަކު ވަނީ ކުޅުދުއްފުށިން ޕޮޒިޓިވްވެފައެވެ. އަދި 18 ވަނަ ދުވަހުވެސް ބަޔަކު ޕޮޒިޓިވްވެފައިވެއެވެ. ނަމަވެސް އޭގެ ފަހުން އިތުރު ކޭސްއެއް ފެނިފައެއް ނުވެއެވެ.\nކުޅުދުއްފުށި އެޗްޕީއޭ މިނިސްޓްރީ އޮފް ހެލްތު + ކޮރޯނާ ވައިރަސް ކޮވިޑް-19\nކުޅުދުއްފުށިން ނެގި 72 ސާމްޕަލް ނެގެޓިވް\nރާއްޖޭގެ ކޮވިޑް ނަންބަރު 84،000 އަށް


"މިނިވަން ޤައުމެއްގެ ގޮތުގައި ދެމިއޮތުމުގައި އެކުވެރި ޤައުމުތަކުގެ ޙިއްސާ ބޮޑު" "މިނިވަން ޤައުމެއްގެ ގޮތުގައި ދެމިއޮތުމުގައި އެކުވެރި ޤައުމުތަކުގެ ޙިއްސާ ބޮޑު"\n"މިނިވަން ޤައުމެއްގެ ގޮތުގައި ދެމިއޮތުމުގައި އެކުވެރި ޤައުމުތަކުގެ ޙިއްސާ ބޮޑު"\nތައިލެންޑްގައި ހުންނަ ދިވެހިރާއްޖޭގެ އެމްބަސީއިން ބޭއްވި ވަރޗުއަލް ރިސެޕްޝަންގެ ތެރެއިން - ފޮޓޯ: ފޮރުން މިނިސްޓްރީ\nމިނިވަން ޤައުމެއްގެ ގޮތުގައި ރާއްޖެ ދެމިއޮތުމަށް އެކުވެރި ޤައުމުތަކުގެ ޙިއްސާ ބޮޑުކަމަށް ފޮރިން މިނިސްޓަރ ޢަބްދުﷲ ޝާހިދު ވިދާޅުވެއްޖެއެވެ.\nރާއްޖޭގެ 55ވަނަ މިނިވަން ދުވަހުގެ މުނާސަބަތުގައި ތައިލެންޑްގައި ހުންނަ ދިވެހިރާއްޖޭގެ އެމްބަސީން ބޭއްވި ވަރޗުއަލް ރިސެޕްޝަންގައި ފޮރިން މިނިސްޓަރ އަބްދުﷲ ޝާހިދު ވަނީ ރާއްޖެއިން މިނިވަންކަމަށް ކުރި ދަތުރުގެ މައްޗަށް އަލިއަޅުއްވާލައްވާފައެވެ.\nރާއްޖޭގެ 55ވަނަ މިނިވަން ދުވަހުގެ މުނާސަބަތުގައި ތައިލެންޑްގައި ހުންނަ ދިވެހިރާއްޖޭގެ އެމްބަސީއިން ބޭއްވި ވަރޗުއަލް ރިސެޕްޝަންގައި ޝަރަފްވެރި މެހުމާނެއްގެ ގޮތުގައި ބައިވެރިވެވަޑައިގަތީ ތައިލެންޑްގެ ފޮރިން މިނިސްޓްރީގެ ޑިރެކްޓަރ ޖެނެރަލް ދުސިތު މަނަޕަންއެވެ.\nމި ބައްދަލުވުމުގައި ވާހަކަދައްކަވަމުން ރާއްޖެއިން ތައިލެންޑަށް ކަނޑައަޅާފައި ހުންނަވާ ސަފީރު މުހައްމަދު ޖިނާހު ވަނީ ދެޤައުމުގެ މެދުގައި އޮންނަ ގުޅުން، ޚާއްސަކޮށް ވިޔަފާރީގެ ދާއިރާއިން އޮންނަ ގުޅުމުގެ މުހިއްމު ކަމުގެ މައްޗަށް އަލިއަޅުއްވާލައްވާފައެވެ. އަދި ކޯވިޑް-19އިން އަރައިގަތުމަށް ތައިލެންޑް ސަރުކާރާއި ވިޔަފާރިތަކުން ރާއްޖެއަށް ވެދެއްވާ އެހީތެރިކަމަށް ޝުކުރު އަދާކުރެއްވިއެވެ.


މިއަދުވެސް 800 އަށްވުރެ ގިނަ މީހުން ކޯވިޑް ވެކްސިން ފުރިހަމަކޮށްފި މިއަދުވެސް 800 އަށްވުރެ ގިނަ މީހުން ކޯވިޑް ވެކްސިން ފުރިހަމަކޮށްފި\nމިއަދުވެސް 800 އަށްވުރެ ގިނަ މީހުން ކޯވިޑް ވެކްސިން ފުރިހަމަކޮށްފި\nކޯވިޑް-19އިން ރައްކާތެރިވުމަށް ވެކްސިން ދިނުން - ފޮޓޯ: ޕީއެސްއެމް ނިއުސް\nރާއްޖޭގައި ކޯވިޑް-19ގެ ވެކްސިންގެ2ވަނަ ޑޯޒް އިތުރު 868 މީހަކު ފުރިހަމަކޮށްފިއެވެ. މިއާއެކު ކޯވިޑް ވެކްސިންގެ2ޑޯޒް ފުރިހަމަކުރި މީހުންގެ ޢަދަދު މިހާރު ވަނީ އެއް ލައްކަ ހަތްދިހަ ހަ ހާހަށްވުރެ މައްޗަށް އަރާފައެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)ގެ ތަފާސް ހިސާބުތައް ދައްކާގޮތުން ކޯވިޑުން ދިފާޢުވުމަށް ވެކްސިންގެ2ވަނަ ޑޯޒް ޖެހި 868 މީހުންގެ ތެރޭގައި ހިމެނެނީ މާލޭ ސަރަޙައްދުން ވެކްސިން ޖެހި 326 މީހަކާއި، އަތޮޅުތަކުން ވެކްސިން ޖެހި 542 މީހުންނެވެ. މިއާއެކު ރާއްޖޭގައި ވެކްސިން ފުރިހަމަ ކުރި މީހުންގެ ޖުމްލަ ޢަދަދު މިވަނީ 176،798 އަށް އަރާފައެވެ.\nވޭތުވެދިޔަ 24 ގަޑިއިރު ތެރޭގައި ރާއްޖެއިން ކޯވިޑް ވެކްސިންގެ ފުރަތަމަ ޑޯޒް 124 މީހަކު ވަނީ ޖަހާފައެވެ. އޭގެ ތެރޭގައި މާލެއިން ފުރަތަމަ ޑޯޒް ޖެހި 86 މީހަކާއި، އަތޮޅުތަކުން ވެކްސިން ޖެހި 38 މީހަކު ހިމެނެއެވެ. ރާއްޖެއިން ވެކްސިންގެ ފުރަތަމަ ޑޯޒް ޖެހި މީހުންގެ ޖުމުލަ ޢަދަދު މިހާރު ވަނީ 313،609 އަށް އަރާފައެވެ.\nމާލެ ސަރަހައްދުގައި އުމުރުން 18 އަހަރާއި 60 އަހަރާ ދެމެދުގެ މީހުންނަށް ސިނޯފާމް ވެކްސިންގެ ފުރަތަމަ ޑޯޒާއި ދެވަނަ ޑޯޒް ޖަހަމުން އަންނައިރު، މާލެއާއި ވިލިމާލެ އަދި ހުޅުމާލެ ހިމެނޭހެން6ސެންޓަރެއްގައި ވެކްސިން ދިނުން ކުރިއަށްދެއެވެ. އަދި ގޭގެއަށް ގޮސްގެން ވެކްސިން ދިނުމަށް2މޮބައިލް ޓީމް ޙަރަކާތްތެރިވަމުން އަންނައިރު، އަތޮޅުތަކުގައި 193 ވެކްސިން ސެންޓަރުން އަންނަނީ ވެކްސިންދެމުންނެވެ.\nކޯވިޑް-19 ދިފާޢު: އިތުރު 641 މީހުން ވެކްސިން ފުރިހަމަކޮށްފި\nކޯވިޑް-19 : ޕޮޒިޓިވްވި މީހުންގެ ޢަދަދު 150އިން ދަށަށް\nރައީސްގެ ޚާއްޞަ ޝުކުރު ދަރުމަވެރިންނަށް!


Atholhashaai rashah reethee namaai sharaf hoadhaidhey fahuruveri dharieh\nއަތޮޅަށާއި ރަށަށް ރީތީ ނަމާއި ޝަރަފް ހޯދައިދޭ ފަހުރުވެރި ދަރިއެއް\nހދ އަތޮޅަކީ ކިޔެވުމާއި ކުޅިވަރު އަދިވެސް އެހެނިހެން ކަންކަމުގައި ރަންވަނަތަކެއް ހޯދައި އަތޮޅު ފަހުރުވެރިވާ ފަދަ ގިނަ ދަރިންތަކެއް ނިސްބަތްވާ އަތޮޅެކެވެ. ގައުމީ ފެންވަރުގައި ބާއްވާ ގިނަ މުބާރާތްތަކުން ރަންވަނަތައް ހާސިލުކުރާ ދަރިވަރުންގެ ތެރޭގައި ހދ އަތޮޅަށް ނިސްބަތްވާ ދަރިއެއް ނުހިމެނޭނީ މަދު ފަހަރަކު އެވެ.\nއެގޮތުން ހދ ވައިކަރަދޫ ފަލްކަމް، ފައިހާ އަބްދުﷲ އަގީލަކީ މިގޮތަށް ފާހަގަކޮށްލެވޭ ހުނަރުވެރި ދަރިއެކެވެ. ފައިހާ ވަނީ ގުރުއާން ކިޔެވުމުގެ ގައުމީ މުބާރާތުގައި ރަންވަނަތަކެއް ހާސިލުކޮށް މުޅި ހދ އަތޮޅު ފަހުރުވެރިކުރުވާފަ އެވެ.\nއުމުރުން 8 އަހަރުގައި ފައިހާ ވަނީ ގައުމީ މުބާރާތުގެ ވާދަކޮށް9އަހަރުން ދަށުގެ އުމުރުފުރާއިން އެއްވަނަ ހޯދާފަ އެވެ. އަދި ފައިހާގެ ބައިވެރިވުމާއެކު ގައުމީ މުބާރާތުގައި އަތޮޅުތަކުގެ ބައިން އެއްވަނަ ހދ އަތޮޅަށް ވަނީ ހޯދައިދީފަ އެވެ.\nހދ އަތޮޅު މަދަރުސާގެ ގްރޭޑް2ގައި ކިޔަވަމުންއަންނަ ފައިހާ، 130 ދަރިވަރުން ވާދަކުރި މި އަހަރުގެ ހދ އަތޮޅު ޤުރުއާން މުބާރާތުގައިވެސް ވަނީ ރަންވަނަ ތަކެއް ހަސިލްކޮށް ގައުމީ މުބާރާތުގައި ބައިވެރިވުމުގެ ފުރުސަތު ހޯދި 15 ދަރިވަރުންގެ ތެރޭގައި ހިމެނިފަ އެވެ. އެގޮތުން ފައިހާ ވަނީ9އަހަރުން ދަށުގެ ނުބާލާ ކިޔެވުމުގެ ގޮފިން ދެވަނަ ހޯދައި މުޅި މުބާރާތުގެ ނުބަލައި ކިޔެވުމުގެ ގޮފިން ތިންވަނަ ހޯދާފަ އެވެ.\nފައިހާ ބުނިގޮތުގައި އެންމެ އުފާވި ދުވަހަކީ ގައުމީ މުބާރާތުން ރަނގަޅު ކާމިޔާބީއެއް ލިބުނު ދުވަހެވެ. އަދި ފައިހާ ބުނީ މިހާތަނަށް ލިބުނު އެންމެ ބޮޑު ކާމިޔާބީއަކީ އެމްބީސީ ކުޑަކުދިންގެ ގުރުއާން ކިޔެވުމުގެ މުބާރާތުގެ މުޅި މުބާރާތުން ނުބަލައި ކިޔެވުމުގެ ބައިން އެއްވަނަ ލިބުނު ދުވަސް ކަމަށެވެ.\nފައިހާ މި މުބާރާތުގައި ވާދަކޮށް މިފަދަ ބޮޑު ކާމިޔާބީއެއް ހޯދާފައިވާއިރު ހަމަ އެ މުބާރާތުގައި7އަހަރާއި 10 އަހަރާއި ދެމެދުގެ އުމުރުފުރާއިން ނުބާލާ ކިޔެވުމުގެ ގޮފިން އެއްވަނަ ހޯދާފައިވަނީވެސް ފައިހާ އެވެ.\nފައިހާ އަކީ ޤުރުއާނަށް ލޯބިކުރާ ޤުރުއާން ކިޔަވާހިތްވާ ކުއްޖެކެވެ. ޤުރުއާން ހިތުދަސްކުރުމަކީ ފައިހާގެ އަމާޒު ކަމަށްވާއިރު ބޮޑުވެގެން ޤުރުއާން ކިޔަވައިދޭ މުދައްރިސަކަށް ވުމަކީ ފައިހާ ދެކެމުން އަންނަ ހުވަފެނެކެވެ.\nނުބަލާ ކިޔެވުމުގެ ގޮފިން ފައިހާ ބޮޑު ކާމިޔާބީތަކެއް ހޯދަމުން އަންނައިރު ފައިހާ މިހާރު ވަނީ ގުރުއާނުގެ ދެ ފޮތް ހިތުދަސްކޮށް ތިންވަނަ ފޮތް ހިތުދަސްކުރުމުގެ މަސައްކަތް ފަށާފަ އެވެ. ޤުރުއާން ކިޔެވުމަކީ ފައިހާއަށް ހިތްހަމަޖެހުން ލިބޭ ކަމެއް ކަމަށް ފައިހާ ބުންޏެވެ. މަންމަ އާއި ބައްޕަ ދެކެ އެންމެ ލޯބިވާ ފައިހާ ބުނީ އޭނާއަށް ޤުރުއާން ކިޔެވުމުގައި އެންމެ ބޮޑު އެހީތެރިކަމެއް ލިބެނީ މަންމަ އާއި ބައްޕަގެ ފަރާތުން ކަމަށެވެ. އަދި ޤުރުއާން ތަޖުވީދަށް ކިޔެވުމަށް ދަސްކޮށްދިނީ އާބިދާ މިސް(ތިއްތަ) ކަމަށް ފައިހާ ބުންޏެވެ.\n“އެންމެ އެހީތެރިވަނީ މަންމަ އާއި ބައްޕަ. އެންމެ ލޯބިވަނީވެސް މަންމަ އާއި ބައްޕަ ދެކެ. ޤުރުއާން ކިޔަވަން ދަސްކޮށްދިނީ ތިއްތަ. ތިއްތަ ވަރަށް އެހީތެރިވޭ އެންމެ އެހީތެރިވަނީ ތިއްތަ.”ފައިހާ ބުންޏެވެ.\nތިއްތަގެ އިތުރަށް ޠާހިރާ މިސް އާއި އަނަސް ސާރގެ އެހީތެރިކަންވެސް ފައިހާ ފާހަގަކުރި އެވެ.\nއަތޮޅު މުބާރާތުގައި ދެ ފަހަރު ބައިވެރިވެފައިވާއިރު ޕްރީސްކޫލް ތައުލީމް ހަސިލްކުރި އަހަރުތަކުގައި ސްކޫލްގެ މުބާރާތުގައި ވާދަކޮށް ފައިހާ ވަނީ ރަންވަނަތަކެއް ހަސިލްކޮށްފަ އެވެ. އަދި ހދ އަތޮޅު މަދަރުސާއަށް ބަދަލުވުމަށްފަހު މިވީ ދެ އަހަރުގައި ސްކޫލްގައި ބާއްވާ ޤުރުއާން މުބާރާތްތަކުގައި ވާދަކޮށް ފައިހާ ބޮޑެތި ކާމިޔާބީތަކެއް ހާސިލްކޮށް ފައިހާގެ މައިންބަފައިންނާއި ސްކޫލް އަދި މުޅި ވައިކަރަދޫ ފަހުރުވެރިކޮށްފައިވެ އެވެ.\nފައިހާގެ މަންމަ ފަޒިނާ ހުސެއިން ބުނީ ފައިހާ ވަރަށް ކުޑައިރުން ފެށިގެންވެސް ފައިހާ ޤުރުއާން ކިޔާވާ ކަމަށާއި ޤުރުއާން ކިޔަވަން ދަސްވީ މުބަރާތްތަކުގައި ބައިވެރިކޮށް މުބާރާތްތަކަށް ޤުރުއާން ކިޔަވަން ދަސްކުރަން ފެށުމުން ކަމަށެވެ. ފައިހާއަށް ޤުރުއާން ކިޔަވަން ދަސްކޮށްދިނީ އޭނާގެ ތިއްތަ ކަމަށާއި ފައިހާ އަކީ ޤުރުއާނަށް ލޯބިކުރާ ވަރަށް ބަސްއަހާ ކުއްޖެއް ކަމަށް ފައިހާގެ މަންމަ ކިޔައިދިނެވެ.\nފައިހާ ވަރަށް އަވަހަށް އެއްޗެހި ނަގައިގަންނަ ކަމަށާއި ނުބައިކޮށް ކިޔަވައިނިކޮށް ރަނގަޅު ގޮތް ބުނެދިނުމުން ވަރަށް ފަސޭހައިން ރަނގަޅުކޮށްލާ ކަމަށް ފަޒީނާ ފަހުރުވެރި ކަމާއެކު ބުންޏެވެ.\n“ވަރަށް ކުޑައިރު ދަސްކުރަން ފަށައިފި ޤުރުއާން. ވަރަށް ބަސްއަހާނެ. ވަރަށް އަވަހަށް ނަގައިގަންނާނެ. ކުށް ވަރަށް ފަސޭހައިން ރަނގަޅު ކުރާނެ ފައިހާ.” ފައިހާގެ މަންމަ ފަޒީނާ ކިޔައިދިނެވެ.\nފައިހާ މިހާ ތުއްތު އިރު މިފަދަ ބޮޑެތި ކާމިޔާބީތަކެއް ހޯދާ އަތޮޅާއި ރަށް ފަހުރުވެރިކޮށްފައިވާއިރު ފައިހާ މުސްތަގުބަލުގައި ދެކެން ބޭނުންވާ ދުވަސްތައް ހަގީގަތަކަށްވެ ދެކެމުން އަންނަ ހުވަފެންތައް ހަގީގަތަކަށް ވުމަކީ އަޅުގަނޑުމެންގެ އުއްމީދެވެ. އަދި ފައިހާ އެހެން ދަރިވަރުންނަށް ދައްކަމުންގެންދާ ނަމޫނާ ބަލައިގަނެ މިފަދަ ކާމިޔާބީތައް ހޯދާ ގިނަ ދަރިވަރުންތަކެއް މި އަތޮޅުން ފެނިގެންދިއުމަކީ މި އަތޮޅުގެ ކޮންމެ ދަރިއެއްގެވެސް އުއްމީދެވެ.


އދ. އޮމަދޫ މިސްކިތު މުދިމު/އިމާމު/އިސްއިމާމު މަޤާމަށް މީހަކު ހޯދުން\nއދ. އޮމަދޫ ކައުންސިލް އިދާރާ / އދ. އޮމަދޫ މިސްކިތް\nމަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖޫން 13 ވާ ބުރާސްފަތި ދުވަހުގެ 12:00 ގެ ކުރިން، އދ. އޮމަދޫ ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް adh.omadhoocouncil@gmail.com މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއުއާއި އިމްތިހާނު އޮންނާނީ، 2019 ޖޫން 27 އާއި 2019 ޖުލައި 18 އާ ދެމެދު، އދ. އޮމަދޫ ކައުންސިލް އިދާރާގައެވެ. ވުމާއެކު، މި މަޤާމަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއާއި އިމްތިޙާނަށް ޙާޟިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6680542 ނަންބަރަށެވެ. އީ-މެއިލް ކުރާނީ adh.omadhoocouncil@gmail.com އަށެވެ.


އިސްލާމީ ތަރުބިއްޔަތުގެ ޢިލްމު5 – ޒުހުދުވެރިކަމާ ބެހޭ ފޮތްތައް – shafiu.mv\nއިސްލާމީ ތަރުބިއްޔަތުގެ ޢިލްމު5 – ޒުހުދުވެރިކަމާ ބެހޭ ފޮތްތައް\nApril 30, 2021 މުޙައްމަދު ޝާފިޢު\nޒުހުދުވެރިކަމާ ބެހޭ ފޮތްތައް\n1- ކިތާބުއް ޒުހުދި – އިބްނުލް މުބާރަކު (އަވަހާރަވީ 181ހ)\n2- ކިތާބުއް ޒުހުދި – ވަކީޢު ބިން ޖައްރާޙު (129ހ ން 197ހ)\n3- ކިތާބުއް ޒުހުދި – އަޙްމަދު ބިން ޙަންބަލް (164ހ ން 241)\n4- ކިތާބުއް ޒުހުދި – ހަންނާދު ބިން އައްސައްރީ އަލްކޫފީ (152ހ ން 243ހ)\nބަޔާންވެދިޔަ މުޞައްނަފާތުތަކާއި އަދި މި މައުޟޫގައި ލިޔެފައިވާ އެހެން ފޮތްތަކަށް ބަލާއިރު ތަރުބިއްޔަތުގެ ޢިލްމަށް ސަލަފުން ދެއްވި އަހަންމިއްޔަތުކަމުގެ ބޮޑުކަން ހާމަވެއެވެ. އިސްލާމީ ޢިލްމުތަކުގެ ތެރޭގައި ތަރުބިއްޔަތުގެ ޢިލްމުގެ ވަރަށް ބޮޑު ބައެއް ހިމެނެއެވެ. ބައެއް މީހުންނަށް ހީވެފައިވާ ގޮތަށް ތަރުބިއްޔަތުގެ ޢިލްމަކީ މުސްލިމުން ގުރީކުގެ ފިލޯސަފަރުންގެ ކިބައިން އިސްލާމްދީނަށް ވަން އެއްޗެއް ނޫންކަން އަދި އެ ޢިލްމަކީ އެމީހުންގެ ކިބައިން ނެގިއެއްޗެއް ނޫންކަން މިކަންކަމުން ވަރަށް ސާފުކޮށް އަހަރެމެންނަށް އެނގިގެން އެބަދެއެވެ.\nތަރުބިއްޔަތުގެ މައިދާނުގައި ބޭނުންކުރެވޭ ބައެއް ހުޅަނގުގެ ފޮތްތައް ތަރުޖަމާކޮށްފައި ވުމަކީ އަދި އެޢިލްމަކީ އެމީހުންނަށް ނިޞްބަތްވާ އެއްޗެއްކަމަށް ޤަބޫލުކުރަންޖެހޭ އަދި ބުނަންޖެހޭ ސަބަބެއް ނޫނެވެ. އަދި އެއީ ފަހުގެ ޢިލްމެއްކަމަށްވެސް މިކަމުން ދަލާލަތެއް ނުކުރެއެވެ. އަދި ހަމައެހެންމެ ޞައްޙަ ތަރުބަވީ ޢިލްމާއި، ބޭރުން އެތެރެކުރެވިފައިވާ ތަރުބަވީ ބައެއް ފިކުރުތަކުގެ ތަފާތު ހުރިކަންވެސް ފާހަގަކޮށްލަން ޖެހެއެވެ. މިހާރަށް ބަލާފައި ކުރީގެ މި ކަންކަން ހަނދާން ނައްތާލާފައި، އަހަރެމެންގެ އުންމަތް ތަރުބިއްޔަތުގެ މައިދާނުގައި ކޮށްފައިވާ ބުރަ މަސައްކަތާއި ވެފައިވާ މަތިވެރި ޤުރުބާނީ ހަނދާންނައްތާލައިގެން ނުވާނެއެވެ.\nތަރުބިއްޔަތުގެ ޢިލްމުގެ ތެރެއަށް އެކި އެކި ޢިލްމުތަކާއި މުޖުތަމަޢުތަކާއި މަންހަޖުތަކުގެ އަސަރުކުރުމަކީ ނުވެ ނުދާނެކަމެކެވެ. ޢައްބާސީ ދައުލަތުގެ ދުވަސްވަރު ކުރެވުނު ގުރީކުގެ ތަރުޖަމާތަކުގެ އަސަރު ކޮންމެވެސްވަރަކަށް އިސްލާމީ ބައެއް ޢިލްމުތަކަށް ކުރިއެވެ. ތަރުބިއްޔަތުގެ ޢިލްމަކީވެސް އޭގެތެރެއިން ހިމެނޭ ޢިލްމެކެވެ. މިގޮތުން އަސަރުކުރި ފޮތެއްގެ މިސާލަކީ އަލްފާރާބީ ލިޔުއްވި ފޮތް ތަޙްޞީލުއް ސަޢާދާ (އަވަހާރަވީ 339ހ) އާއި އިބްނު މިސްކަވައިހި ލިޔުއްވި ފޮތް ތަހްޛީބުލް އަޚްލާޤު (އަވަހާރަވީ 421ހ) އަދި މިނޫންވެސް މިބާވަތުގެ ބައެއް ފޮތްފޮތެވެ.\nމިޒަމާނުގައި ތަރުބިއްޔަތުގެ ޢިލްމުގެ ފޮތްތަކަށް ބަލާލާއިރު، އެކި އެކި ދިމަދިމާއިން ތަރުބިއްޔަތުގެ ޢިލްމުގެ އަސަރު މުސްލިމު މުޖުތަމަޢުތަކަށް ކުރާތީ ފެނެއެވެ. އެއްވެސް ބަދަލަކާ ނުލައި ނުވަތަ އެއްވެސް ކޮމެންޓެއް ކުރުމަކާ ނުލައި ހުޅަނގުގެ ބައެއް ފޮތްތައް ހުރިގޮތަށް ތަރުޖަމާކުރެވިފައިވެއެވެ. މިސާލަކަށް ފިލިޕް އެޗް ފެނިކްސް (Dr. Philip H. Phenix) ގެ ފޮތް “ތަރުބިއްޔަތުގެ ފަލްސަފާ” (ފިލޯސަފީ އޮފް އެޑިޔުކޭޝަން) އާއި ޖޯސެފް ޓާސްމަންގެ “ތަރުބިއްޔަތުގައި އާ އުދަރެސްތައް” އަދި މިނޫންވެސް ފޮތްތައް ހިމެނެއެވެ.\nދަރީން ތަރުބިއްޔަތު ކުރުންތަރުބިއްޔަތު